ކީން އަދި ސަންގެ މޮޅުކުޅުމާއެކު ޓޮޓްނަމް މޮޅުވެއްޖެ ކީން އަދި ސަންގެ މޮޅުކުޅުމާއެކު ޓޮޓްނަމް މޮޅުވެއްޖެ\nކީން އަދި ސަންގެ މޮޅުކުޅުމާއެކު ޓޮޓްނަމް މޮޅުވެއްޖެ\nއިނިގިރޭސި ލީގުގައި ޓޮޓެންހަމް ރޭ މުހިންމު މޮޅެއް ހޯދައިފިއެވެ.\nލީގުގައި ކުޅުނު މެޗު ޓޮޓްނަމް ކާމިޔާބުކުރީ 1-0 ލަނޑުންނެވެ. މެޗުގެ ހަމަ އެކަނި ލަނޑު ޓޮޓެންހަމްއަށް ކާމިޔާބުކޮށްދިނީ މެޗްގެ 76 ވަނަ މިނޓުގައި ހެރީ ކޭން ނަގައިދިން ހުރަހަކުން ބޮލުން ގޯލުގެތެރެއަށް ފޮނިވާލައިގެން ސޮން މިން ހުންއެވެ. މިއީ މި ދެކުޅުންތެރިން އެކުވެގެން ޖެހި 29 ވަނަ ލަނޑެވެ. ދެކުޅުންތެރިން އެކުވެގެން މީގެ ކުރިން އެންމެ ގިނަ ލަނޑު ޖަހާފަވަނީ ޗެލްސީގެ މިހާރު ކޯޗު ފްރޭންކް ލަންޕާޑް އާއި ޑްރޮގްބާ ގުޅިގެންނެވެ.\nރޭގެ މެޗުގައި ބާންލީގެ އެޝްލީ ބާނޭސް ލެނޑެއް ޖެހިނަމަވެސް އޭނާ އެލަނޑު ޖެހިއިރު އޮފްސައިޑުގައި ހުރުމުން ރެފްރީވަނީ ލަނޑެއް ނޫންކަމަށް ނިންމާފައެވެ. ރޭގެ މެޗުގައި ޖެހި ލަނޑާއެކު ސައުތް ކޮރެއާގެ ސަންވަނީ 8 ލަނޑާއެކު މި ސީޒަނުގެ ލީގުގެ ލަނޑު ލިސްޓުގެ ކުރިޔަށްޖެހިލާފައެވެ. ދެވަނައިގައި އޮތީ އޭނާ އަށްވުރެ އެއް ލަނޑު މަދުން ޖަހައިގެން އެވަޓަންގެ ޑޮމިނިކް ކުލައިވެޓް ލެވިންއެވެ. ރޭގައި ލީގުގައި ބްރައިޓަން އާއި ވެސްޓް ބްރޮމްވިޗް އެލިބިއަން ވާދަކުރި މެޗު ނިމުނީ 1-1 ލަނޑުން އެއްވަރުވެގެންނެވެ.\nރޭގައި ޓޮޓެންހަމުން ހޯދި މުހިންމު މޮޅާއެކު އެޓީމްވަނީ ލީގުގެ ފަސްވަނައަށްކުރިޔަށް ޖެހިލާފައެވެ. ޓޮޓްނަމްއަށް ވަނީ6މެޗުން 11 ޕޮއިންޓް ލިބިފައެވެ. ބާންލީ އޮތީ 1 ޕޮއިންޓާ އެކު ލީގުގެ ފަހަތުން ދެވަނައިގަ ރެލިގޭޝަން ޒޯނުގައެވެ.


Dhiraasee aharu feshun August ah\nއެޑިއުކޭޝަން މިނިސްޓަރު ޑރ. އައިޝަތު އަލީ މިއަދު ނޫސްވެރިންނަށް މައުލޫމާތު ދެއްވަނީ -- ފޮޓޯ: ރައީސް އޮފީސް\nސްކޫލްތަކުގެ ދިރާސީ އާ އަހަރުގެ ކިޔެވުން ކޮންމެ އަހަރެއްގައި ވެސް ދެން ފަށާނީ އެ އަހަރެއްގެ އޯގަސްޓް މަހުގައި ކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅު ވެއްޖެ އެވެ.\nއެކެޑެމިކް ކަލަންޑަރާ ގުޅުންހުރި މައުލޫމާތުތައް ހިއްސާ ކުރަން މިއަދު އެކަމަނާގެ މިނިސްޓްރީން ބޭއްވި ބައްދަލުވުމުގައި ބައިވެރިވެ ވަޑައިގެން ވިދާޅުވީ، އޯގަސްޓު މަހުގައި ފުރަތަމަ ޓާމްގެ ކިޔެވުން ފަށާއިރު ބޮޑު ޗުއްޓީ ލިބޭނީ ޖޫން ފަހުކޮޅުގައި ނުވަތަ ޖުލައި މަހުގެ ކުރީކޮޅުގައި ކަމަށެވެ. އަދި ޑިސެމްބަރު ފަހުކޮޅުގައި ދެ ހަފްތާ ނުވަތަ ތިން ހަފްތާ ދަރިވަރުންނަށް ޗުއްޓީގެ ގޮތުގައި ލިބިގެންދާނެ ކަމަށެވެ.\nމި ބަދަލާއި އެކީ އޯ ލެވެލް އާއި އޭ ލެވެލް އިމްތިހާނު ދެން އޮންނާނީ މޭ / ޖޫން ގަ އެވެ. ކުރިން އޮކްޓޯބަރު / ނޮވެމްބަރުގައި އޯލެވެލް އިމްތިހާނު އޮންނާތީ އޭލެވެލްއަށް ކިޔަވާ ދަރިވަރުންނަށް އެ ދެމެދުގައި ގާތްގަނޑަކަށް ހައެއްކަ މަސް ހޭދަ ކުރަން ޖެހެ އެވެ. މިހާރު އޮތްގޮތުން އެ ދެމެދުގައި ދިގު މުއްދަތެއް ހޭދަކުރަން ނުޖެހޭނެ ކަމަށް އައިޝަތު އަލީ ވިދާޅުވެ އެވެ.\nމިނިސްޓަރު ވިދާޅުވީ މި ބަދަލުގެ ސަބަބުން ދަރިވަރުންނަށް އޮތް ފައިދާތަކަކީ ކޮބައިތޯ މިނިސްޓްރީން ބަލައި ދިރާސާ ކޮށްފައިވާނެ ކަމަށާއި އެ ގޮތުން ބައިނަލްއަގްވާމީ ފަރާތްތަކުން ލިބޭ ފުރުސަތުތައް ދަރިވަރުންނަށް އިތުރުވެގެން ދާނެ ކަމަށާއި، މިހާރު އެކެޑެމިކް ކަލަންޑަރު އެކުލަވައިލާފައި ވާނީ އެތަންތަނުގެ ކަލަންޑަރާ އެއްގޮތަކަށް ކަމަށެވެ.\nއަދި ވިދާޅުވީ މަސައްކަތްތެރިކަމުގެ ތެރެއަށް ކުދިން އަހުލުވެރި ކުރުވުމަށާއި ކުދިންނަށް އެކި އިންޑަސްޓްރީތަކުގައި އިންޓާންޝިޕްތައް ހޯދަން އިތުރު ފަސޭހަތަކެއް ލިބިގެންދާނެ ކަމަށެވެ.\nއެކެޑެމިކް ކަލަންޑަރަށް މި ބަދަލުތައް ގެނައީ އޭގެ އަސަރު ކުރާނެ ފަރާތަކާއި ވާހަކަ ދެއްކެވުމަށްފަހުގައި ކަމަށާއި، މިކަމާއި ގުޅިގެން ސާވޭއަކާއި ދިރާސާއެއް ކޮށްފައިވާނެ ކަމަށް ވެސް މިނިސްޓަރު ވިދާޅުވި އެވެ.\nއެކެޑެމިކް ކަލަންޑަރާއި އެކީ އެކްޓިވިޓީ ކަލަންޑަރު ވެސް ބަދަލުވާނެ އެވެ.\nމިނިސްޓްރީ އޮފް އެޑިއުކޭޝަން ޑރ. އައިޝަތު އަލީ ދިރާސީ އާ އަހަރު


ރަށު ފަތުރުވެރިކަން ތަރައްގީކުރުމަށް 4.7 މިލިއަން ރުފިޔާގެ މަޝްރޫއެއް!\nރަށު ފަތުރުވެރިކަން ތަރައްގީކުރުން\nސިނާއަތުގައި ޒުވާނުންނާއި އަންހެނުންގެ ދައުރު އިތުރުކުރެވިގެންދާނެ\nރަށުފަތުރުވެރިކަން ތަރައްގީކުރުމަށް ފަތުރުވެރިކަމުގެ ސިނާއަތުގެ ހިއްސާދާރުން ތަމްރީންކުރެވިގެންދާނެ\nރާއްޖޭގެ ތާރީހާއި ސަގާފަތާއި އާދަކާދަ، ފަތުރުވެރިކަން އިޝްތިހާރުކޮށް ކުރިއެރުވުމުގެ މަސައްކަތްކުރެވިގެންދާނެ\n7 އޭޕްރިލް 2021 | ބުދަ 17:00\nޓޫރިޒަމް މިނިސްޓަރ ޑރ. އަބްދުﷲ މައުސޫމް އަދި ޔޫއެންޑީޕީގެ ދާއިމީ ސަފީރު އަކިކޯ ފުޖީ\nރަށު ފަތުރުވެރިކަން ތަރައްގީކުރުމަށް ދިވެހި ސަރުކާރާއި ޔުނައިޓެޑް ނޭޝަންސް ޑިވެލޮޕްމެންޓް ޕްރޮގްރާމް (ޔޫއެންޑީޕީ) އާއި ދެމެދު 4.7 މިލިއަން ރުފިޔާގެ އެއްބަސްވުމެއްގައި ސޮއިކޮށްފިއެވެ.\nއަންގާރަ ދުވަހު ފަތުރުވެރިކަމުގެ ވުޒާރާގައި ބޭއްވި ހާއްސަ ހަފްލާއެއްގައި އެއްބަސްވުމުގައި ދިވެހި ސަރުކާރުގެ ފަރާތުން ސޮއިކުރެއްވީ ފަތުރުވެރިކަމާއި ބެހޭ ވަޒީރު، ޑރ. އަބްދުﷲ މައުސޫމެވެ. އަދި ޔޫއެންޑީޕީގެ ފަރާތުން ސޮއިކުރެއްވީ ޔޫއެންޑީޕީ އިން ރާއްޖެއަށް ކަނޑައަޅުއްވާފައި ހުންނަވާ ދާއިމީ މަންދޫބު އަކިކޯ ފުޖީ އެވެ.\nޔޫއެންޑީޕީ އާއި އެކު ސޮއިކުރެވިގެން މިދިޔަ އެއްބަސްވުމުގެ ސަބަބުން ރާއްޖޭގެ ތާރީހާއި ސަގާފަތާއި އާދަކާދަ، ފަތުރުވެރިކަން އިޝްތިހާރުކޮށް ކުރިއެރުވުމުގެ މަސައްކަތްކުރެވިގެންދާނެ ކަމަށް ފަތުރުވެރިކަމާއި ބެހޭ ވުޒާރާއިން ބުނެއެވެ. އަދި ދެމެހެއްޓެނިވި ގޮތެއްގައި ރަށުފަތުރުވެރިކަން ތަރައްގީކުރުމަށް ފަތުރުވެރިކަމުގެ ސިނާއަތުގެ ހިއްސާދާރުން ތަމްރީންކުރެވިގެންދާނެ ކަމަށް މިނިސްޓްރީން ފާހަގަކުރެއެވެ.\nފަތުރުވެރިކަމުގެ ވުޒާރާއިން އިތުރަށް ބުނީ، "ރީއިމޭޖިނިންގ ޓޫރިޒަމް" މަޝްރޫއުގެ ސަބަބުން ފަތުރުވެރިކަމުގެ ލާމަރުކަޒީ ނިޒާމެއް ގާއިމްވެގެންދާނެ ކަމަށާއި ސިނާއަތުގެ މަސައްކަތްތަކުގައި ރަށު ކައުންސިލްތަކުގެ ދައުރު އިތުރުވެގެންދާނެ ކަމަށެވެ. އަދި މިސިނާއަތުގައި ޒުވާނުންނާއި އަންހެނުންގެ ދައުރު އިތުރުކުރެވިގެންދާނެ ކަމަށް ފާހަގަކުރެއެވެ.\nމި މަޝްރޫއުގެ ދަށުން ލ. އަތޮޅުގެ ރަށު ފަތުރުވެރިކަން ތަރައްގީކުރުމަށް ހާއްސަ ސަމާލުކަމެއް ދެވިގެންދާނެ ކަމަށް ފަތުރުވެރިކަމާއި ބެހޭ ވުޒާރާއިން ފާހަގަކުރެއެވެ. އަދި ލ. އަތޮޅުގެ ރަށު ފަތުރުވެރިކަން ކުރުއެރުވުމަށް ކުރިއެރުވުމަށް ކުރެވޭ މަސައްކަތުގެ ނަތީޖާއަށް ބަލައި ރާއްޖޭގެ އެހެން ހިސާބުތަކުގައި ރަށު ފަތުރުވެރިކަން ތަރައްގީކުރުމުގެ މަސައްކަތް ކުރިއަށް އޮތްތާގައި ކުރާނެ ކަމަށް ވަނީ ބުނެފައެވެ.\nއެއްބަސްވުމުގައި ސޮއިކުރުމަށް ބޭއްވުނު ރަސްމިއްޔާތުގައި ވާހަކަދައްކަވަމުން ފަތުރުވެރިކަމާއިބެހ ވަޒީރު، ޑރ. މައުސޫމް ވަނީ މިމަޝްރޫއުގެ ސަބަބުން ކައުންސިލްތަކަށް ލާމަރުކަޒުކޮށް ރަށުގެ ފަތުރުވެރިކަން ކުރިއެރުވުމުގައި ހަރާކާތްތެރިވެވޭނެކަން ފާހަގަކުރައްވައި މިމަޝްރޫއުގެ ސަބަބުން ރަށުގެ ބިން ބޭނުންކުރުމުގެ ޕްލޭން އެކުލަވާލާއިރު، ފަތުރުވެރިކަމަށް ބޭނުންކުރާނެ ބިން އެކަށައެޅިގެންދާނެ ކަމަށް ވިދާޅުވެފައެވެ.\nމިއެއްބަސްވުމަކީ ރާއްޖޭގެ ފަތުރުވެރިކަން ކުރިއެރުވުމަށް މުހިންމު މަޝްރޫއެއް ކުރިއަށްގެންދާނެ އެއްބަސްވުމެއްކަން ފާހަގަކުރައްވާ ރަސްމިއްޔާތުގައި ވާހަކަދައްކަވަމުން ޔޫއެންޑީޕީގެ ދާއިމީ ސަފީރު، އަކިކޯ ވަނީ ރާއްޖެފަދަ ގައުމެއްގެ ފަތުރުވެރިކަން އިތުރަށް ތަރައްގީކުރުމަށް އައު ގޮތްތަށް ވިސްނަންޖެހޭ ކަމަށް ވިދާޅުވެފައެވެ. މިމަޝްރޫއަކީ ކާމިޔާބު މަޝްރޫއެއް ނުވަތަ މަޝްރޫއު އުންމީދުކުރިވަރަށް ކާމިޔާބު ނުވިނަމަވެސް، މަޝްރޫއުގެ ސަބަބުން ރާއްޖެއަށް ގިނަ ފިލާވަޅުތަކެއް ދަސްވެ، ގިނަ ތަޖުރިބާތަކެއް ލިބިގެންދާނެ ކަމަށް އަކިކޯ ވިދާޅުވިއެވެ. އަދި ސޮއިކުރެވިގެން މިދިޔަ އެއްބަސްވުން ދިވެހި ސަރުކާރުގެ ސްޓެޓެޖިކް އެކްޝަން ޕްލޭނުގައިވާ ކަންތައްތައް ހާސިލްކުރުމަށް އެހީތެރިވާނެ ކަމަށް އަކިކޯ ވަނީ ވިދާޅުވެފައެވެ.\n"ރީއިމޭޖިނިންގ ޓޫރިޒަމް"ގެ ނަމުގައި ކުރިއަށް ގެންދާ މި މަޝްރޫއަކީ 18 މަސްދުވަހުގެ މަޝްރޫއެކެވެ. މި މަޝްރޫއަށް ފަންޑުކޮށްފައި ވަނީ ޔޫއެންޑީޕީގެ ރެޕިޑް ފައިނޭންސިން ފެސިލިޓީ މެދުވެރިކޮށެވެ. އަދި މިއީ ޔޫއެންޑީޕީ އިން ސްމޯލް އައިލެންޑް ޑިވެލޮޕިންގ ސްޓޭޓްސް އަށް ކޮވިޑްގެ ސަބަބުން ކުރިމަތިވެފައިވާ ގޮންޖެހުންތަކުން އަރައިގަތުމަށް އެހީތެރުވުމަށް ފޯރުކޮށްދޭ އެހީތަކުގެ ތެރެއިން އެހީއެކެވެ.\nމިނިސްޓްރީ އޮފް ޓޫރިޒަމް ޔޫއެންޑީޕީ މޯލްޑިވްސް


Mdaya ge 40,000 meehun bandah jehumun dhuniye rovvalaifi\nމަދާޔާގެ 40،000 މީހުން ބަނޑަށް ޖެހުމުން ދުނިޔެ ރޮއްވާލާއިފި!\nމަދާޔާ އަވަށުގެ ދެ ކުދިން: މަލްނިއުޓިޝަންއާ ދަނީ ހަނގުރާމަކުރަމުން\n"އަހަރެމެން ކީއްތަކުރީ؟ އަހަރެން ކީއްތަކުރީ! އަހަރެމެންގެ ދަރިން އެ މަރުވަނީ، ބަޑިން ވިޔަސް ޕަރީން ގެނެސްގެން ވިޔަސް އަހަރެމެންނަށް އެހީވޭ،" މިއީ ސީރިއާގެ މަދާޔާ އަވަށުގެ ބައްޕައެއްގެ ހިތުގެ އާދޭހެވެ. ލުބްނާން އާއި ސީރިއާ ގުޅޭ ސަރަހައްދުގައި އޮންނަ މަދާޔާ އަވަށުގެ ވާހަކަ މިހާރު ދަނީ ދުނިޔޭގެ މީޑިއާގައި ފެތުރެމުންނެވެ. އެ އަވަށުގެ މީހުން އުޅެމުންދާ ހާލު ފެނުމުން ދުނިޔޭގައި އިންސާނިއްޔަތުކަން އޮތް މިންވަރު ފެނިގެންދެއެވެ.\nމަދާޔާ އަވަށުގެ ބައެއް މީހުން ވަނީ އެމީހުން އުޅެމުންދާ ހާލު ބަޔާންކޮށްދީ ސޯސަލް މީޑިއާއަށް ފޮޓޯތަކާއި ވީޑިއޯތައް ލާފައެވެ. އަދި އެމީހުންނަށް އެހީތެރިކަން ފޯރުކޮށްދިނުމަށް އެ ސަރަހައްދުގައި ހަރަކާތްތެރިވާ ބައެއް އެކްޓިވިސްޓުން ވެސް ވަނީ އެމީހުންގެ ހާލު ބަޔާންކޮށްދީފަ އެވެ. އެ ވީޑިއޯތަކާއި ފޮޓޯތައް ފެނުމުން ކޮންމެ މީހެއްގެ ހިތްތައް ވެސް ކަތިލެވިގެންދާނެ އެވެ.\nކާނެ އެއްޗެއް ނެތް، ކައި އުޅުނީ ބުޅަލާއި މީދާ\nމަދާޔާ އަވަށް ވަނީ ބަނޑަށް ޖެހިފައެވެ. އެ އަވަށުގެ ރައްޔިތުން އުޅެމުންދާ ހާލު މީޑިއާއަށް ހާމަވެގެން ދިޔައީ އަވަށުގެ ރައްޔިތުންގެ އަމިއްލަ މަސައްކަތުންނެވެ. ނަމަވެސް ވަރަށް ފަހުންނެވެ. އެމީހުން އެތައް ވޭނެއް އުފުލިފަހުންނެވެ.\n"މިހާރު މި އަވަށުގައި ބުޅަލާއި މީދަލެއް ނޫޅޭނެ، ގަސްތަކުގެ ފަތް ވެސް ވަރަށް މަދުވާނެ، އެ ހަމަ އަހަރެމެން ކެއީ،" ސީރިއާގެ ކުޑަކުދިންތަކެއްގެ ބައްޕަ ބުންޏެވެ.\nކާނެ އެއްޗެއް ނެތުމުން ކައި އުޅުނީ ގެންގުޅުނު ޖަނަވާރުތަކެވެ. ނަމަވެސް އެތަކެތި ވެސް މިހާރު އެ އަވަށުން ވަނީ ހުސްވެފައެވެ. މިހާރު އިތުރަށް ކާނެ އެއްޗެއް ނެތްއިރު ކައްކާނެ ގޭހެއް ވެސް އެ އަވަށުގައި ނެތެވެ. ސިއްހީ ފަރުވާއެއް ހޯދެން ވެސް އެ އަވަށުގައި ނެތެވެ. ކާނެ އެއްޗެއް ނެތުމުން މިހާރު އެ އަވަށު މީހުން ކައި އުޅެނީ ވިނަ އެެވެ.\n"ގޭގައި ތިބެނީ މާގިނަ ހަރަކާތެއް ނުކުރަން، ކޮންމެހެން ކުރަންޖެހޭ ހަރަކާތެއް ކުރަނީ، ބޭކާރަށް އެއްވެސް ހަކަތައެއް ދުއްވާލަން ބޭނުމެއް ނޫން، ހަކަތައެއް ލިބޭނެ ގޮތެއް ނެތް،" މަދާޔާ އަވަށުގެ ރައްޔިތަކު ބުނެފައިވެއެވެ.\nކެއުމަށް ބުޅަލެއް ކަތިލަނީ\nކުޑަކުދިންގެ ވީޑިއޯތަކާއި ފޮޓޯތައް، ހިތްތައް ކަތިލާ\n"އެ ރޮނީ ލޮނާއި ފެން ބޯން ޖެހޭތީ،" ކުޑަ ކުއްޖެއް ރޮމުން ގެންދާ މަންޒަރު ފެންނަ ވީޑިއޯއެއްގައި މީހަކު ބުނާ އަޑުއިވެއެވެ. މަދާޔާ އަވަށުގެ ކުޑަކުދިންގެ ގިނަ ފޮޓޯތަކަކާއި ވީޑިއޯތައް ސޯޝަލް މީޑިއާގައި ވަނީ އާންމުވެފައެވެ. އެ ފޮޓޯތައް ޝެއާކޮށް އެ ކުދިންނަށް އެހީތެރިވުމަށް ގޮވާލާ ފަރާތްތައް ވެސް ވަނީ ގިނަވެފައެވެ. އަވަށުން މިހާތަނަށް ހަ ކުޑަ ކުއްޖެއް ބަނޑު ހައިހޫނު ކަމުގައި މަރުވެ ގޮސްފައިވެއެވެ.\n"އެ ކުދިންނަށް ދޭނެ ކިރެއް ނާދޭ،" ކުޑަ ކުއްޖެއްގެ މަންމަ ބުނެފައިވެއެވެ. އެ އަވަށުގައި ކާނެ ބޯނެ އެއްޗެއް ނެތުމުން، ޅަދަރިންނަށް ގާތުން ކިރު ވެސް ވަނީ ދެވޭ ގޮތް ނުވެފައެވެ. ގާތްގަނޑަކަށް 40،000 މީހުން ދިރިއުޅެމުންދާ އެ އަވަށުގައި 300 އެއްހާ ކުޑަކުދިން ދަނީ މަލްނިއުޓްރިޝަންއާ ހަނގުރާމަކުރަމުން ކަމަށް އިނގިރޭސިވިލާތުގެ މޮނިޓަރިން ގުރޫޕަކުން ބުނެއެވެ.\nމަދާޔާ އަވަށުގެ ކުއްޖެއް\nއަވަށަށް އެހީތެރިވުމަށް ވަނުމަށް ވަނީ ހުއްދަދީފަ\nމަދާޔާ އަވަށުގެ ވާހަކަތައް ދުނިޔޭގެ މީޑިއާގައި ފެތުރިގަތުމުން ސީރިއާގެ ސަރުކާރުން ވަނީ އިންސާނިއްޔަތަށް މަސައްކަތްކުރާ މީހުން ވަނީ މަދާޔާ އަވަށަށް ވަނުމުގެ ހުއްދަދީފައެވެ. އެއާއެކު އދ. އިން ވަނީ މީހުން ފޮނުވުމުގެ މަސައްކަތް ފަށާފައެވެ.\nއދ. ގެ ރެފިއުޖީ އެޖެންސީގެ ޗީފް ސްޕޯކްޕާސަން މެލީސާ ފެލެމިން ވިދާޅުވާ ގޮތުގައި ސީރިއާގެ އެތައް ސަތޭކަ ހާސް މީހުންނެއް ދިރިއުޅެމުން ދަނީ މަދާޔާ އަވަށުގެ ރައްޔިތުން ދިރިއުޅެމުންދާ ފަދަ ހާލަތެއްގަ ކަމަށެވެ.\nމަދާޔާ އަވަށުގެ ހާލަތު ފެނުމުން ގިނަ ބަޔެއްގެ ހިތްތަކަށް އަސަރުކޮށް، ސޯޝަލް މީޑިއާގައި އެމީހުންނަށް އެހީތެރިކަން ފޯރުކޮށްދިނުމަށް ގޮވަމުންދާ އުސޫލުން އަމަލީ ގޮތުން ވެސް މަދާޔާ އަވަށުގެ ރައްޔިތުންނަށް އެހީތެރިވާނެ ބަޔެއްވުމަކީ އެދެވޭ ކަމެކެވެ.\nސީރިއާގައި ހިނގަމުންދާ ދާހިލީ ހަމަނުޖެހުމަށް ފަސް އަހަރަށްވުރެ ގިނަ ދުވަސްވެފައިވާއިރު ވެސް އެ ހަމަނުޖެހުންތަކަށް ހައްލެއް އަދިވެސް ވަނީ ނުލިބިއެވެ. މި ހަމަނުޖެހުންތަކުގައި އެ ގައުމުގެ 250،000 އެއްހާ މީހުން މަރުވެފައިވާއިރު އެތައް މިލިއަން މީހުން ވަނީ ގައުމު ދޫކޮށް، ރެފިއުޖީންއަށްވެފަ އެވެ.


ނައިފަރުން ދެ މީހަކު މަސްތުވާތަކެއްޗާއެކު ހައްޔަރުކޮށްފި – DhiDaily\nނައިފަރުން ދެ މީހަކު މަސްތުވާތަކެއްޗާއެކު ހައްޔަރުކޮށްފި\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ފުލުހުންގެ އިންޓެލިޖެންސާއި ޅ. ނައިފަރު ޕޮލިސް ގުޅިގެން ހިންގި އޮޕަރޭޝަނެއްގައި، ނައިފަރުން ދެ މީހަކު މަސްތުވާތަކެއްޗާއެކު ހައްޔަރުކޮށްފިއެވެ.\nމި މައްސަލައާ ގުޅިގެން ހައްޔަރުކޮށްފައިވަނީ 26 އަހަރުގެ މީހަކާއި 44 އަހަރުގެ މީހެކެވެ. މި ދެ މީހުންނަކީވެސް ދިވެހި ފިރިހެނެކެވެ.\nއެ ދެ މީހުން ހައްޔަރުކޮށްފައިވަނީ ނައިފަރަށް މަސްތުވާތަކެތި އެތެރެކޮށް މަސްތުވާތަކެތީގެ ވިޔަފާރިކޮށް އަދި އެތަކެތި ބޭނުން ކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނުގައެވެ.\nމި ހިނގާ ޖޫންމަހުގެ 25 ވަނަ ދުވަހު ހިންގި އެ އޮޕަރޭޝަނުގައި، އެ ދެ މީހުން ހައްޔަރުކޮށް ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއް ހުރި ޖޫސްޕެޓީ ކޮތަޅެއް ފެނިފައިވެއެވެ.\nމި މައްސަލައާ ގުޅިގެން، އެ ދެ މީހުންގެ ބަންދާމެދު ގޮތެއް ނިންމުމަށް ނައިފަރު މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމް އެފެއާޒުން ކަނޑައަޅާ ތަނެއްގައި ބަނދުގައި ބޭތިއްބުމަށް 15 ދުވަހުގެ މުއްދަތު ދީފައިވެއެވެ.\nމި މައްސަލަ ނައިފަރު ޕޮލިސް ސްޓޭޝަނުން ގެންދަނީ ތަހުގީގު ކުރަމުންނެވެ.


Islam Dheenah Furahssaara Kuri Rustham Ge Mahchah Dhauvaa Kuran Fonuvaifi - Vaguthu\nއިސްލާމް ދީނަށް ފުރައްސާރަކުރި ރުސްތުމްގެ މައްޗަށް ދައުވާ ކުރަން ފޮނުވައިފި\nފާޅުގައި އިސްލާމް ދީނަށް ފުރައްސާރަ ކުރަމުން ދަނިކޮށް ގދ. ތިނަދީ އިން ހައްޔަރުކުރި ރުސްތުމްގެ މައްޗަށް ދައުވާ ކޮށްދިނުމަށް ފުލުހުން ޕްރޮސިކިއުޓާ ޖެނެރަލް (ޕީޖީ) އޮފީހަށް ފޮނުވައިފިއެވެ.\nއެކަމާއި ގުޅިގެން "ވަގުތު" އިން ފުލުހުންގެ މީޑިއާ އޮފިޝަލަކަށް ސުވާލު ކުރުމުން ވިދާޅުވީ ދީނަށް ފުރައްސާރަ ކުރި މައްސަލައެއްގައި މީހެއްގެ މައްޗަށް ދައުވާ ކުރުމަށް ފޮނުވާފައިވާ ކަމަށެވެ. ނަމަވެސް އެއީ ކާކުމެއް އޮފިޝަލް ހާމައެއް ނުކުރެއެވެ. "ވަގުތު"އަށް އެނގިފައިވާ ގޮތުގައި އެމީހައަކީ ރުސްތަމްއެވެ.\nއެ މައްސަލައިގައި ހައްޔަރުކޮށްފައި ހުއްޓާ މިދިޔަ މާޗު މަހުގެ ތެރޭގައި އޭނާ ދޫކޮށްލަން ތިނަދޫ މެޖިސްޓްރޭޓު ކޯޓުން ވަނީ އަމުރުކޮށްފަ އެވެ. ދޫކޮށްލުމާއެކު އަނެއްކާވެސް ރުސްތުމް ވަނީ އިސްލާމްދީނަށް ފުރައްސާރަކޮށް ޓުވީޓުކުރަން ފަށައިފައެވެ.\nރުސްތަމް ދޫކޮށްލި މައްސަލާގައި ސަރުކާރަށާއި ޕީޖީއަށް ގިނަބައެއްގެ ފާޑުކިޔުންތައް އަމާޒުވިއެވެ. އެކަމާއި ގުޅިގެން ޕީޖީ ހުސައިން ޝަމީމް ޓްވީޓެއްވެސް ކުރެއްވިއެވެ. ޕީޖީ ހުސައިން ޝަމީމް ކުރެއްވި ޓްވީޓެއްގައި ވިދާޅުވީ މީގެކުރިން ވެސް ދީނަށް ފުރައްސާރަވާގޮތަށް ކަންކުރި މީހުންނަށް ދައުވާކޮށްފައިވާ ކަމަށާއި، ދެން ވެސް ކުރާނެ ކަމަށެވެ. އަދި ހަގީގަތް ނުބަލާ ފިތުނަ އުފައްދަން މަސައްކަތް ކުރުމަކީ ދެރަކަމެއް ކަމަށް ވިދާޅުވިއެވެ.\nއޭޕްރީލް 28, 2020 18:16\nއޭނަ މަރަންތަ ދެން ހުކުން ކުރާނީ؟\nއޭޕްރީލް 28, 2020 19:34\nޝަމީމަކީ ރުސްތުމް މެން ފަދަ މީހެއް. ޢެމްޑީއެން ތެރޭގައި އުޅުނު މީހުން މިލާދީނީ ސަރުކާރު ތެރޭގައި އުޅެނީ.\nއޭޕްރީލް 28, 2020 20:54\nރުސްތަމް އަށް އެކަނިތަ ދަޢުވާކުރަނީ،؟؟ ކޮބައިތަ މިސަރުކާރާއި ގުޅިގެންތިބެ އިސްލާމްދީނަށް ފުރައްސާރަކުރި އެމްޑީއެމްގެ ބައިގަނޑު، ޝަމީމުގެ އަނބި ޝަހިންދާ ވީމަތަ އެ ލާދީނީ ބައިގަނޑު މިލިސްޓަށް ނައަރުވަންވީ؟؟،ބޭއިންސާފު ނައްތާލާފަ އަދުލުއިންސާފު ގާއިމިކުރަން އައިސަރުކާރުގެ ފެންވަރަކީ މިއީތަ؟؟ ސަރުކާރުން ފާޅުގާ ހިންގިޖަރީމާއެއް އެލާދީނީ ގުރޫޕު ގައުމުން ބޭރުކޮށް ފުރުވާފައި އެތިބީ،


Dhe Aharah Fahu Abhishek Bachchan Camera Kurimahchah - Vaguthu\nދެ އަހަރަށްފަހު އަބީޝޭކް ބައްޗަން ކެމެރާ ކުރިމައްޗަށް\nދެ އަހަރުދުވަހުގެ މެދު ކެނޑުމަށްފަހު އަނެއްކާވެސް ކެމެރާގެ ކުރިމައްޗަށް އެރުމަށް އަބީޝޭކް ތައްޔާރުވެއްޖެއެވެ.\nއަބީޝޭކް ވަނީ ދެ އަހަރުގެ މެދު ކެޑުމަކަށްފަހު ކެމެރާގެ ކުރިމައްޗަށް އަންނަން އުޅޭކަމަށް އޭނާގެ ޓްވިޓާ މެދުރިކޮށް ހުރިހާ ސަޕޯޓަރުންނަށް ހިއްސާކޮށްފައެވެ.\nއެކަން ހިއްސާކޮށް އަބީޝޭކް ކުރި ޓްވީޓްގައިވަނީ "އަހަރެން އެންމެ ފަހުން ކެމެރާގެ ކުރިމައްޗަށް އެރި ފަހުން މިހާރު2އަހަރު ވަނީ. މިއަދު އަނެއްކާވެސް މި ފަށަނީ އާ ފެށުމަކުން. މިކަމުގައި ހުރިހާ ފަރާތެއްގެ އެއްބާރުލުމާއި ހެޔޮއެދުން ބޭނުން" އެވެ.\nއަބީޝޭކް ބައްޗަން ކައިވެނި ކޮށްފައިވަނީ ރީތީގެ ރާނީ އަދި ބޮލީވުޑްގެ މަސްހޫރު ތަރި އައިސްވާރިޔާ ރާއީ އާއެވެ. އަދި މިހާރު އެދެމެފިރިންނަށް ވަނީ ލޯބި ލޯބި ކުއްޖަކުވެސް ލިބިފައެވެ. އަބީޝޭކް ފިލްމް ނުކުޅެ މިހާ ދުވަސްވީ ނަމަވެސް އައިސްވާރިޔާ ވަނީ ވަރަށް ފަހުންވެސް ފިލްމެއް ކުޅެފައެވެ.\nއަބީޝޭކްގެ މި މެދުކެނޑުމުގެ ކުރިން އޭނާ އެންމެ ފަހުން ކުޅެދީފައިވަނީ މަސްހޫރު ހެއްވާ މަޖާ ފިލްމް ސީރީޒް "ހައުސްފުލް"ގެ3ވަނަ ބައެވެ. އެ ފިލްމްގައި އަބީޝޭކްގެ މޮޅު އެކްޓިން ފެނިގެންދެއެވެ. އަބީޝޭކް ކެމެރާ ކުރިމަތިން ނުފެންނާތީ އޭނާގެ ސަޕޯޓަރުން ވަނީ ހިތާމަ ފާޅުކޮށްފައެވެ. އަދި މިހާ ދުވަހު ހުރުމަށްފަހު މިހާރު ފިލްމެއް ކުޅެން ނިންމާފައިވާތީ ގިނަ ފަރާތްތަކަކުން ދަނީ އަބީޝޭކްއަށް މަރުހަބާ ކިޔާ ހެޔޮދުއާ ދަންނަވަމުންނެވެ.


Male' ge Cafe thakaai Restaurant thah bandhu kurumah angaifi\nމާލޭގެ ކެފޭތަކާއި ރެސްޓޯރެންޓުތައް ބަންދު ކުރަން އަންގައިފި\nމާދަމާ ރޭ މެންދުރު 12:00 އިން ފެށިގެން ގްރޭޓާ މާލޭގެ ހުރިހާ ރެސްޓޯރެންޓު ތަކާއި، ކެފޭތައް ބަންދު ކުރަން ސަރުކާރުން އަންގައިފިއެވެ.\nމިކަމާއި ގުޅިގެން އިކޮނޮމިކް މިނިސްޓަރު ފައްޔާޒް އިސްމާއީލް ކުރެއްވި ޓުވީޓެއްގައި ވިދާޅުވީ، މާލޭ، ވިލިމާލޭ އަދި ހުޅުމަލޭގެ ހުރިހާ ކެފޭ އަދި ރެސްޓޯރަންޓްތައް މާދަމާ ރޭ މެންދަމު 12 އިން ފެށިގެން ބަންދު ކުރަން ނިންމާފައިވާ ކަމަށެވެ.\nއެހެން ނަމަވެސް ޓޭކްއަވޭގެ ހިދުމަތް ރެސްޓޯރެންޓުތަކަށް ދެވޭނެ ކަމަށް މިނިސްޓަރު ފައްޔާޒް ވިދާޅުވިއެވެ. އަދި އެކަމާއި ގުޅޭ އިތުރު މައުލޫމާތު އެޗްޕީއޭ އިން ދޭނެ ކަމަށް މިނިސްޓަރު ވިދާޅުވިއެވެ.\nރާއްޖެއިން ކޮވިޑް19 އަށް މިހާތަނަށް 13 މީހަކު ޕޮޒިޓިވް ވެފައިވާއިރު، މި ބަލި ރާއްޖޭގައި ފެތުރުން ކޮންޓްރޯލް ކުރުމަށް ސަރުކާރުން ވަނީ ފިޔަވަޅުތައް އަޅާފައެވެ. އޭގެތެރޭގައި ޝީޝާގެ ހިދުމަތް ދޭ ތަންތަން ވެސް ބަންދު ކުރުމަށް ވަނީ އަންގާފައެވެ. އަދި ސްކޫލްތަކާއި ޔުނިވާސިޓީ ތަކުގެ އިތުރަށް، ރިސޯޓުތަކުގެ ސްޕާތައް ފިޔަވައި އެހެން ސްޕާތައް ބަންދު ކުރުމަށް ވަނީ އަންގާފައެވެ.\nއަދި ރިސޯޓުތަކުން ރަށްރަށަށް އަރާ ފޭބުންވެސް ވަނީ މަނާ ކޮށްފައެވެ. ކޮވިޑް19 އާއި ގުޅިގެން ސަރުކާރުން ވަނީ ރާއްޖެއަށް 30 ދުވަހުގެ މުއްތަދަށް ކުއްލި ނުރައްކަލުގެ ހާލަތު އިއުލާންކޮށްފައެވެ.


Mausoom Vidhaalhuvanee Vazeerukamu Ge Huvayaa Gulhey Gothun Vaahaka Dhakkan Beynun Nuvaa Kamah - Vaguthu\nމައުސޫމް ވިދާޅުވަނީ ވަޒީރު ކަމުގެ ހުވައާ ގުޅޭ ގޮތުން ވާހަކަ ދައްކަން ބޭނުުން ނުވާ ކަމަށް\n8 މަސް ކުރިން ( އޮގަސްޓް 27, 2020 )\nޓޫރިޒަމް މިނިސްޓަރުގެ މަގާމަށް ދާދި ފަހުން އައްޔަން ކުރެއްވި ޑރ.އަބްދުﷲ މައުސޫމްގެ ގާނޫނީ ހުވައާ މެދު ސުވާލު އުފައްދައި އަލުން ހުވާ ކުރަން ރައްޔިތުންގެ މަޖިލީހުގެ ސަރުކާރުގެ މަސްއޫލިއްޔަތު އަދާ ކުރާ ކޮމިޓީން ލަފާ ދޭން ނިންމި މައްސަލާގައި ވާހަކަ ދައްކަވަން ބޭނުންފުޅު ނުވާ ކަމަށް ޑރ.މައުސޫމް ވިދާޅުވެއްޖެއެވެ.\nމިނިސްޓަރު މައުސޫމްގެ ހުވައާ މެދު އެންމެ ފުރަތަމަ ސުވާލު އުފެއްދެވީ މަޖިލީހުގެ ތަޅުމުގައި ވާހަކަ ދައްކަވަމުން ވިލިފުށި ދާއިރާގެ މެންބަރު ހަސަން އަފީފްއެވެ. އޭގެ ފަހުން މަޖިލީހުގެ ބައެއް އެހެން މެންބަރުން ވެސް އެކަމާ މެދު ސުވާލު އުފެއްދެވިއެވެ.\nއެއީ މައުސޫމް ވަޒީރު ކަމުގެ ހުވާ ކުރެއްވިއިރު ވިޔަފާރި ކުންފުންޏެއްގެ މެނޭޖިން ޑިރެކްޓަރެއްގެ މަގާމުގައި ހުންނެވި ކަމަށް ވިދާޅުވެއެވެ. ވަޒީރު ކަމުގައި ހުންނަވާއިރު ވިޔަފާރި ކުރުމަކީ މަނާ ކަމެކެވެ. ނަމަވެސް ވަޒީރު ކަމުގެ ޝަރުތުތަކުގެ ގޮތުގައި ގާނޫނު އަސާސީގައިވާ ކަންކަމުގައި ވިޔަފާރިވެރިއަކަށް ވެގެން ނުވާނެ ކަމަށް ބަޔާންކޮށްފައެއް ނެތެވެ.\n"ރާއްޖެޓީވީ" ގެ ޕްރޮގްރާމެއްގައި ބައިވެރިވެވަޑައިގެން ވާހަކަފުޅު ދައްކަވަމުން ޑރ.މައުސޫމް ވިދާޅުވީ، އޭނާގެ ވަނަވަރަކީ އާންމު ގޮތެއްގައި ދޫކޮށްލެވިފައިވާ ވަނަވަރެއް ކަމަށެވެ. ރައީސް އޮފީހާއި ރައްޔިތުންގެ މަޖިލީހަށް ވެސް ވަނަވަރު ފޮނުވާފައިވާނެ ކަމަށެވެ. ވަނަވަރަށް ބަދަލެއް އައސިްފައިވާ ކަން ވެސް މިހާރު ސާފުވާނެ ކަމަށް ވެސް ވިދާޅުވިއެވެ.\nނަމަވެސް ވަޒީރު ކަމުގެ ހުވައާ މެދު ގާނޫނީ ސުވާލުތަކެއް މަޖިލީހުގެ ބައެއް މެންބަރުން އުފައްދަވައި، އަލުން ދެވަަނަ ފަހަރަށް ހުވާ ކުރަން ރައީސް އިބްރާހިމް މުހައްމަދު ސޯލިހަށް މަޖިލީހުން ލަފާ ދެއްވަން މަޖިލީހުގެ ކޮމިޓީން ނިންމި މައްސަލާގައި ވާހަކަ ދައްކަވަން ބޭނުން ނުވާ ކަމަށް އޭނާ ވިދާޅުވިއެވެ.\n"އަޅުގަނޑު ތިކަމާ ގުޅޭ ގޮތުން ކޮމެންޓެއް ކުރާކަށް ބޭނުމެއް ނޫން. އަޅުގަނޑުގެ ސީވީ ޔަގީނުން ވެސް ލިންކްޑައިންގައި ކުރިން ބަދަލެއް ނުކުރަން. ފަހުން ޓޫރިޒަމް މިނިސްޓަރު ކަމާ ހަވާލުވެފައި އެ މައުލޫމާތު ބަދަލުކޮށްފައި ހުންނާނެ،" މިނިސްޓަރ މައުސޫމް ވިދާޅުވިއެވެ.\nޓޫރިޒަމް މިނިސްޓަރުގެ މަގާމަށް މައުސޫމް އައްޔަން ކުރެއްވީ މިދިޔަ ޖުލައި މަހުގެ ނުވަ ވަނަ ދުވަހު އޭރުގެ ޓޫރިޒަމް މިނިސްޓަރު އަލީ ވަހީދު މަގާމުން ވަކިކޮށް ހަމަ އެ ދުވަހު އިކްނޮމިކް މިނިސްޓަރު ފައްޔާޒު އިސްމާއީލަށް ވަގުތީ ގޮތުން މިނިސްޓްރީ ހަވާލުކޮށްފައި އޮންނަތާ މަސް ދުވަސް ވެސް ވެގެން ދިޔަ ފަހުންނެވެ.\nމި ސަރުކާރުގެ ޓޫރިޒަމް މިނިސްޓަރުގެ މަގާމަށް އައްޔަން ކުރެއްވުމުގެ ކުރިން މައުސޫމް ހުންނެވީ، މި ސަރުކާރުން އައްޔަން ކުރެއްވި ސިންގަޕޫރުގައި ހުންނަވާ ރާއްޖޭގެ ސަފީރުކަމުގައެވެ. ސަފީރުކަމުގެ މަގާމަށް މައުސޫމް ވަޑައިގެންނެވީ ފެބުރުއަރީ 18، 2019 އިގައެވެ.\nމީގެ ކުރިން ޓޫރިޒަމް މިނިސްޓަރު ކަމުގައި ހުންނެވި އަލީ ވަހީދު މަގާމުން ވަކިކުރީ އެ މިނިސްޓްރީގެ އަންހެން މުވައްޒަފުންތަކަކަށް ޖިންސީ ފުރައްސާރަ ކުރި ކަމުގެ ތުހުމަތު ކުރެވޭ މައްސަލައެއްގައެވެ. އެ މައްސަލަ ފުލުހުން ދަނީ ބަލަމުންނެވެ.\nއޮގަސްޓް 27, 2020 08:25\nދެން އޭނާ ވަކި ކީކޭތަ ބުނާނީ ދޯ؟ ރައިސް ވިދާޅުވި ގޮތެއް އޭނާ ހަދާނެއެއްނު ތޯއްޗެއް\nއޮގަސްޓް 27, 2020 08:33\nޤާނޫނު އަސާސީ މާނަކުރަން ޖެހެނީ މަފުހޫމަށް, ދޭބަލަ، ސްޕްރީމް ކޯޓުން ސާފުކޮށްދޭނެ. ރަސްމީ ބަންދު ދުވަސްތަކުގައިވެސް ވަޒީރުން އައްޔަން ކުރެވެންޖެހޭނޭ. އެޤްޒެކެޓިވް ބޮޑީގެ ކޮންޓިނިއުޓީ އަށް.\nއޮގަސްޓް 27, 2020 09:12\nހުވާކުރާއިރު ވަގުތުން (ޓިނު ނަގައިގެން އޮފީސް ތަކަށް ނުވަދެ ) ހުރިހާ ރެކޯރޑް ތައް ކްލިއަރ ކުރުމަކީ އެޤްޒެކިއުޓް ކުރެވޭނޭ ކަމެއްތަ؟ނޭނގެންޏާ ވަޒީރުން ވިޔަފާރި ކުރުމުގެ މަފުޙޫމް ސްޕްރީމް ކޯޓުން ސާފުކުރަން ވީނު.\nއޮގަސްޓް 27, 2020 10:05\nމިވަރުގެ މީހުންނަށް ވަޒީރުކަން ދޭން ހެޔޮނުވާނެ. ރައްޔަތުންނަށް ޖަވާބުދާރީ ވާންވީމަ ތަކުރަރުކޮށް މިބުނަނީ ތިސުވާލަށް ކޮމެންޓް ނުކުރާނަމޭ! ސުވާލަށް ކޮމެންޓް ކުރާކަށް ނުޖެހޭނެ އަމިއްލަ ކުންފުނި ހިންގަންހުރިނަމަ.\nއޮގަސްޓް 27, 2020 10:07\nރައްޔަތުންގެ ޓެކްސް ފައިސާއިން މުސާރަދީފަ ރައްޔަތުންގެ ހާދިމަށް ހުންނަންޏާ ކޮންމެ ސުވާލަކަށް ވެސް ޖަވާބުދޭންޖެހޭނެ. ތިއީ މައިން ބަފައިންގެ ތަރިކަމުދަލުން މުސާރަ ނަގައިގެން ހުންނަ މަގާމެއްނޫން.\nއޮގަސްޓް 27, 2020 10:19\nކޮމްމެހެން އިސްލާމީ ށަރިއަތުގަ ވާހުކުމެއް އެމީހުނަކައް މުހިމްމެނުވާނެ ދެން ގާނޫނު އަސާސީގަ ބުނާ ހުވާ އަމުދުން ކަމަކު ނުދާނެތާ\nއޮގަސްޓް 27, 2020 10:47\nދެން ވެލި ލައިގެން ހުވާ ކޮއްބަލަ.


މަކަރާއި ހީލަތުން އޮޅުވާލައިގެން ފައިސާ ހޯދި ތުހުމަތުގައި ބަޔަކު ހޯދަނީ\nމަކަރާއި ހީލަތުން އޮޅުވާލައިގެން ފައިސާ ހޯދާފައިވާ މައްސަލައިގެ ތުހުމަތުގައި ތިން މީހަކު ހޯދުމަށް އެމީހުންގެ ވަނަވަރު ފުލުހުން އާއްމުކޮށްފިއެވެ.\nމަކަރާއި ހީލަތުން އޮޅުވާލައިގެން ފައިސާ ހޯދާފައިވާ މައްސަލައިގެ ތަހުޤީގަށް ފުލުހުން ހޯދަމުން އަންނަ ތިން މީހުންނަކީވެސް ފުވައްމުލަކު ރައްޔިތުންނެވެ. މި ތިން މީހުންނަކީ ޏ. ފުވައްމުލައް ފުނާޑު، ފޮއްގަސްގޭ އުމުރުން 20 އަހަރުގެ މުޙައްމަދު އައުފް ރަޝީދާއި ހަމަ އެރަށު ފުނާޑު، ޢަޒްމް އުމުރުން 24 އަހަރުގެ ނަޛީޙު އިބްރާހީމާއި ފުނާޑު، ފްލޯރާސް އުމުރުން ޢަބްދުﷲ ރިފުޢާން މުޙައްމަދުއެވެ.\nފުލުހުން ވިދާޅުވީ މި ތިން މީހުންގެ މައްޗަށް ތުހުމަތުކުރެވޭ މައްސަލައެއްގެ ތަހުގީގަށް މި މީހުން ހާޒިރުކުރުމަށް ބޭނުންވެ، އުޅޭ ވަކިތަނެއް ނޭނގުމުގެ ސަބަބުން ތަހުގީގަށް ހާޒިރުވުމަށް ޗިޓް ރައްދުކުރެވިފައިނުވާކަމަށެވެ. އަދި މި ތިން މީހުންގެ އާއިލާއަށްވެސް އެ މީހުން އުޅޭ ވަކިތަނެއް އެނގިފައިނުވާކަމަށްވެސް ފުލުހުން ވިދާޅުވެއެވެ.\nމި ތިން މީހުން އަންނަ މަހުގެ5ވަނަދުވަހު 14:00 ހުޅުމާލެ ޕޮލިސް ސްޓޭޝަނަށް ތަހުގީގަށް ހާޒިރުވުމަށްވެސް ފުލުހުން ވަނީ އަންގަވާފައެވެ. އަދި މި މީހުންގެ ވަނަވަރު އާއްމުކޮށްފައިވަނީ ޖިނާއީ މައްސަލަތައް ތަޙުޤީޤުކުރުމުގައި ފުލުހުން ޢަމަލުކުރާނެ އިޖުރާއަތުގެ ޤަވާއިދުގެ 27 ވަނަ މާއްދާގެ ދަށުންކަމަށްވެސް ފުލުހުން ވިދާޅުވެއެވެ.\nއަރުޝީފަށް ނެގީ 28/06/2020 22:42\nއެންމެފަހުން އަޕްޑޭޓްކުރީ 28/06/2020 22:42\nކޮރަޕްޝަނަށް މަގުފަހިވާ ނިންމުމެއް ބަލައިނުގަނެވޭނެ: މައުމޫން\nމުހައްމަދު ޔާމީން3މިނެޓު ކުރިން\nނަމާދުގެ ރަކުއަތްތައް މަދުކުރުމާ ގުޅޭގޮތުން ޓުވީޓެއް ނުކުރަން، އެ މައްސަލަ ބަލަން ހުށަހަޅާނަން: ނަޝީދު\nނަމާދުގެ ރަކުއަތާ ގުޅޭ ޓުވީޓެއް ނުކުރަން، މައްސަލަ ބަލަން ހުށަހަޅާނަން: މަޖިލިސް ރައީސް


ފަތުވާ: ކީރިތި ޤުރުއާން ކިޔަވާފައި އެކަމުގެ ޘަވާބު އެހެންމީހަކަށް ހަދިޔާކުރުން… – DhiSalafiyyah\nފަތުވާ: ކީރިތި ޤުރުއާން ކިޔަވާފައި އެކަމުގެ ޘަވާބު އެހެންމީހަކަށް ހަދިޔާކުރުން…\n17/04/2013 ޢިލްމުވެރިންގެ ފަތުވާ, ދީންދިސަލަފިއްޔާ\nއަޅުގަނޑުގެ މައިންބަފައިންނަކީ ލިޔަންކިޔަން ނުދަންނަ ބަޔެކެވެ. އެދެމީހުންގެ ފަރާތުން، އަޅުގަނޑު ޤުރުއާން ޚަތިމުކުރުމަށް ހުއްދަވާނެ ހެއްޔެވެ؟\nއަދި ލިޔަންކިޔަން ދަންނަ މީހެއްގެ ފަރާތުން އަޅުގަނޑަށް ޚަތިމުކުރުން ހުއްދަވާނެ ހެއްޔެވެ؟ އަޅުގަނޑު ބޭނުންވަނީ އޭނާ ލިޔަންކިޔަން ދަތަސް އެކަން އޭނާއަށް ހަދިޔާ ކުރާށެވެ.\nއަދި އެކަކަށްވުރެ ގިނަމީހުންގެ ފަރާތުން ޤުރުއާން ޚަތިމުކުރުމަށް އަޅުގަނޑަށް ހުއްދަވާނެ ހެއްޔެވެ؟\nކީރިތި ޤުރުއާން ތިލާވަތުކުރުން [ނުވަތަ އެކަމުގެ ޘަވާބު]، މައިންބަފައިންނަށް ނުވަތަ އެހެން މީހަކަށްވެސް އެ ހަދިޔާކުރުމަކީ ޝަރުޢުކުރެވިފައިވާ ކަމެއްކަމަށް އެނގޭ ދަލީލެއް އައިސްފައި ނުވެއެވެ. އެއީ ކީރިތި ޤުރުއާނުގައާއި، ރަސޫލާ صلى الله عليه وسلم ގެ އަރިހުން އައިސްފައިވާ ސުންނަތުގައާއި އަދި އެކަލޭގެފާނުގެ ޞަޙާބީ ބޭކަލުން رضي الله عنهم ގެ އަރިހުންވެސް މެއެވެ.\n﴿كِتَابٌ أَنزَلْنَاهُ إِلَيْكَ مُبَارَكٌ لِّيَدَّبَّرُوا آيَاتِهِ وَلِيَتَذَكَّرَ أُولُو الْأَلْبَابِ﴾[سورة ص ٢٩]\nމާނައީ: “(މިއީ) ކަލޭގެފާނަށް ތިމަންރަސްކަލާނގެ ބާވައިލެއްވި ބަރަކާތްތެރި ފޮތެކެވެ. (އެއީ) އެބައިމީހުން އެ ފޮތުގެ އާޔަތް ތަކުގެ މާނަތަކާމެދު ވިސްނާ ފިކުރުކުރުމަށެވެ. އަދި ބުއްދީގެ އަހުލުވެރިން (އެ) ހަނދުމަ ކުރުމަށެވެ.”\n﴿إِنَّ هَـٰذَا الْقُرْآنَ يَهْدِي لِلَّتِي هِيَ أَقْوَمُ…﴾ [سورة الإسراء ٩]\nމާނައީ: ” ހަމަކަށަވަރުން، މި ޤުރުއާން، އެންމެ ސީދާ މަގަށް މަގުދައްކައެވެ.”\n﴿…قُلْ هُوَ لِلَّذِينَ آمَنُوا هُدًى وَشِفَاءٌ…﴾ [سورة فصلت ٤٤]\nމާނައީ:” …ކަލޭގެފާނު ވިދާޅުވާށެވެ. އެ ފޮތަކީ، އީމާންވި މީހުންނަށްވާ ތެދުމަގެކެވެ…”\nއަދި އަޅުގަނޑުމެންގެ ނަބިއްޔާ صلى الله عليه وسلم ޙަދީޘްކުރެއްވިއެވެ.\n((اقْرَءُوا الْقُرْآنَ، فَإِنَّهُ يَأْتِي شَفِيعًا لأَصْحَابِهِ))\nމާނައީ: “ޤުރުއާން ކިޔަވާށެވެ. ފަހެ ހަމަކަށަވަރުން ޤުރުއާނުގެ އަހުލުވެރިންނަށް ޝަފާޢަތްތެރިވާޙާލު އެ(ޤުރުއާން) އަންނާނެއެވެ.”\nއަދިވެސް އެކަލޭގެފާނު صلى الله عليه وسلم ޙަދީޘްކުރެއްވިއެވެ.\n((إنَّهُ يُؤْتَى بِالْقُرْآنِ يَوْمَ الْقِيَامَةِ وَأَهْلِهِ الَّذِينَ كَانُوا يَعْمَلُونَ بِهِ تَقَدَّمُهُ سُورَةُ الْبَقَرَةِ وَآلِ عِمْرَانَ كَأَنَّهُمَا غَمَامَتَانِ أَوْ غَيَايَتَانِ أَوْ فِرْقَانِ مِنْ طَيْرٍ صَوَافّ تُحَاجَّانِ عَنْ صَاحِبِهِمَا)).\nމާނައީ: “ހަމަކަށަވަރުން ޤުރްއާނާއި، އެއަށް ޢަމަލުކުރި މީހުން ޤިޔާމަތްދުވަހުން ގެނެވޭނެއެވެ. އެބައިމީހުންގެ ކުރީގައި [ނުވަތަ އޭގެ އެންމެ ކުރީގައި] ވާނީ ބަޤަރާ ސޫރަތާއި ޢާލު ޢިމްރާން ސޫރަތެވެ. އެދެސޫރަތަކީ ދެ غمامة ނުވަތަ ދެ غياية ގެ ގޮތުގައެވެ. ނުވަތަ ފިޔަތައް ހުޅުވާލައިގެންވާ ދެ ދޫނީ ބައިގަނޑު ހެންނެވެ. އެ ދެސޫރަތް އޭގެ އަހުލުވެރިންގެ ފަރާތުން ޙުއްޖަތް ބަޔާންކުރާނެއެވެ.”\n[ ޢަރަބި ބަހުގައި غمامة ނުވަތަ غياية ކިޔަނީ ހިޔާވެހިކަންދޭ ކޮންމެ އެއްޗަކަށެވެ.]\nغيايتان ގެ މާނައަކީ: ދެވިލާގަނޑެވެ.\nމަޤްޞަދަކީ ހަމަކަށަވަރުން އެ ޤުރުއާން ބާވާލެއްވުނީ ޢަމަލުކުރުމަށެވެ. އަދި އެއާމެދު ވިސްނާ ފިކުރު ކުރުމަށެވެ. އަދި އެތިލާވަތުކުރުމުގެ ޒަރިއްޔާއިން އަޅުކަން ކުރުމަށެވެ. އަދި އެ ކިޔެވުން ގިނަކުރުމަށެވެ. މަރުވެފައިވާ މީހުންނާއި އަދި އެނޫން މީހުންނަށް ހަދިޔާކުރުމަކަށް ނޫނެވެ. މައިން ބަފައިންނަށް ނުވަތަ އެހެންމީހަކަށް ވިޔަސް ޤުރުއާން ހަދިޔާ ކުރެވިދާނެކަމަށް ބުރަވެވޭ ދަލީލެއް އޮތްކަން އަޅުގަނޑަށް އެނގިފައިނުވެއެވެ.\nއަދި ނަބިއްޔާ صلى الله عليه وسلم ޙަދީޘްކުރައްވާފައި ވެއެވެ.\n((مَنْ عَمِلَ عَمَلًا لَيْسَ عَلَيْهِ أَمْرُنَا فَهُوَ رَدٌّ))\n“ތިމަން ކަލޭގެފާނު ގެނެސްދެއްވާފައިވާ ގޮތް ނޫން އެހެން ގޮތަކަށް ޢަމަލުކޮށްފި މީހެއްގެ ޢަމަލުވަނީ އޭނާއަށް ރައްދުކުރެވިގެންނެވެ.”\nތިލާވަތުކުރުމަށްފަހު އެ ހަދިޔާކުރެވޭނަމަ ސަލަފުއްޞާލިޙުން [އެބަހީ: އިސްވެގޮސްފައިވާ ޞާލިޙު ބޭކަލުން] އެކަން ކުރެއްވީހެވެ. އަޅުކަންތަކުގައި ޤިޔާސްކުރުމަކީ ހުއްދަކަމެއް ނޫނެވެ. އެހެނީ އެއީ ތައުޤީފީ[އެބަހީ: ދަލީލެއްނެތި ނުކުރެވޭނެ] ކަންތައްތަކެކެވެ. އެއީ ﷲގެ ކަލާމްފުޅުން ނައްޞެއް ނުވަތަ ރަސޫލާ صلى الله عليه وسلم ގެ ސުންނަތުން ނައްޞެއް އޮވެގެން ނޫނީ އެކަން ނުކުރެވޭނެއެވެ. އެއީ އިސްވެ ބަޔާންކުރެވިފައިވާ ޙަދީޘްއާއި އެމާނައިގައިވާ ޙަދީޘްތަކުގެ ސަބަބުންނެވެ.\nސަމާޙަތުއް ޝައިޚް ޢަބްދުލްޢަޒީޒް ބުން ބާޒް رحمه الله\n” مجموع فتاوى الشيخ ابن باز ” ( 8 / 360 ، 361 ) .


Barca anehkaa ves ehvaru, Madrid ah faidhaa nunegunu | Mihaaru\nބާސެލޯނާގެ ލުއިސް ސުއަރޭޒް (މ) ޝޮޓެެއް ފޮނުވާލާއިރު އެތުލެޓިކް ބިލްބާއޯގެ މިކެލް ސެން ހޯސޭ (ކ) ސަމާލުވެގެން. --ފޮޓޯ: އޭއެފްޕީ\nބާސާ އަނެއްކާ ވެސް އެއްވަރު، މެޑްރިޑަށް ފައިދާ ނުނެގުނު\n30 ސެޕްޓެމްބަރ 2018 - 08:564comments\nމިއީ ބާސެލޯނާ މޮޅެއް ނުލިބި ޖެހިޖެހިގެން ނިންމާލި ތިން ވަނަ މެޗެވެ. އެންމެ ފަހުން ކުޅުނު ތިން މެޗުގެ ތެރެއިން ދެ މެޗުން އެއްވަރުވެ އެއް މެޗުން ބަލިވީ އެވެ. މި ނަތީޖާތަކާ އެކު ވެސް އެ ޓީމަށް އަދިވެސް އެއް ވަނައިގައި އޮވެވެނީ މެޑްރިޑުގެ ނަތީޖާތައް ވެސް މި ދެ ދެ މެޗުގައި ދަށްވުމުންނެވެ.\nބާސެލޯނާ އާއި މެޑްރިޑް 14 ޕޮއިންޓް ހޯދާފައިވާއިރު ބާސެލޯނާ އެއް ވަނައިގައި އޮތީ ފައިދާ 10 ލަނޑާ އެކު އެވެ. މެޑްރިޑުގެ އޮތީ ފައިދާ ހަ ގޯލެވެ. އަނެއްކޮޅުން އެއިބާ 3-1 އިން ބަލިކޮށް ސެވިއްޔާ ވަނީ 13 ޕޮއިންޓް ހަމަކޮށް މި ދެ ޓީމާ ގާތްކޮށްފަ އެވެ. އެ ޓީމު އޮތީ ތިން ވަނައިގަ އެވެ. ހަތަރު ވަނައިގައި އޮތީ 12 ޕޮއިންޓާ އެކު އެތުލެޓިކޯ މެޑްރިޑެވެ.\nބާސެލޯނާ އާއި އެތުލެޓިކް ބިލްބާއީ، ބާސެލޯނާގެ ދަނޑުގައި ކުޅުނު މެޗުގައި ކުރި ހޯދީ ބިލްބާއޯ އިންނެވެ. މި ގޯލް 41 ވަނަ މިނެޓުގައި ޖެހީ ޑި މާކޮސް އެވެ. މެޗު ނިމެން ހަ މިނެޓަށް ވެފައިވަނިކޮށް ބާސެލޯނާ ސަލާމަތްކޮށްދިނީ މުނީރް އަލް ހައްދާދީ އެވެ. ބާސެލޯނާގެ ކެޕްޓަން ލިއޮނަލް މެސީ ދެ ވަނަ ހާފުގައި އަރައި ގޯލް ޖެހުމާ ގާތަށް ދެ ފަހަރު ދިޔަ އެވެ.\nރެއާލް މެޑްރިޑާއި އެތުލެޓިކޯ މެޑްރިޑް 0-0 އިން އެއްވަރުވިއިރު ފުރަތަމަ ހާފުގައި ދެ ޓީމަށް ވެސް ފުރުސަތުތަކެއް ލިބިގެން ދިޔަ އެވެ. ހާފު ވަގުތު އަނިޔާގެ ސަބަބުން ބޭލި މެޑްރިޑުގެ ގަރެތު ބޭލް ފުރަތަމަ ހާފުގައި ލަނޑެއް ޖެހުމާ ވަރަށް ގާތަށް ދިޔަ އެވެ. އެތުލެޓިކޯގެ އެންޓޮއިން ގްރިޒްމަންގެ ހަމަލާ މެޑްރިޑުގެ ބެލްޖިއަމް ގޯލްކީޕަރު ތިބައޫ ކޯޓުއާ މަތަކުރި އެވެ.\nދެ ވަނަ ހާފުގައި މެޑްރިޑުން ރަނގަޅަށް ކުޅުނު ނަމަވެސް މާބޮޑު ނުރައްކަލެއް ނުކުރެވުނެވެ. މި ހާފުގައި މެޑްރިޑުގެ ބައެއް ސަޕޯޓަރުން ވަނީ އެ ޓީމު ދޫކޮށް މި ސީޒަނުގައި ޔުވެންޓަސް އަށް ބަދަލުވި ކްރިސްޓިއާނޯ ރޮނާލްޑޯގެ ނަން ގޮވައިފަ އެވެ.\nއިތުރު ލިޔުންތައް ބާސެލޯނާ ރިއަލް މެޑްރިޑް ސްޕެނިޝް ލީގް އެތުލެޓިކޯ މެޑްރިޑް


Schoolthakuge Naastha Programme aieku Dharivarunnah Bodu Hihhamajehumeh\nސްކޫލްތަކުގެ ހެނދުނުގެ ނާސްތާ ޕްރޮގްރާމާއެކު ދަރިވަރުންނަށް ބޮޑު ހިތްހަމަޖެހުމެއް\nދިރާސީ އާ އަހަރުގެ ކިޔެވުން ބައެއް ސްކޫލްތަކުގައި މިއަދު ފެށުނީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ގެ ރިޔާސީ ވައުދެއް ކަމަށްވާ ކިޔަވާ ކުދިންނަށް ހެނދުނުގެ ނާސްތާ ދިނުމުގެ ޕްރޮގްރާމާއި އެކުގައެވެ. މިއަދު އެ ޕްރޮގްރާމް ރަސްމީކޮށް ފެށިއިރު 25 ސްކޫލެއްގައި ވަނީ ކުދިންނަށް ނާސްތާ ދޭން ފަށާފައެވެ.\nއެގޮތުން މާލޭގެ އަމީނިއްޔާއާއި އިސްކަންދަރު އަދި މަޖީދިއްޔާ ސުކޫލުގައި ކިޔަވާ ދަރިވަރުންނަށް ނާސްތާ ދޭން ފެށިއިރު އަތޮޅުތަކުގެ 22 ރަށެއްގެ ސްކޫލުގައި ކިޔަވާކުދިންނަށް ނާސްތާ ވަނީ ދޭން ފަށާފައެވެ.\nއެ ޕްރޮގްރާމް 25 ސްކޫލަކުން ފެށި ނަމަވެސް އެޑިއުކޭޝަން މިނިސްޓްރީގެ އަމާޒަކީ ދެވަނަ ޓާމުގެ ކިޔެވުން ފެށޭއިރު ރާއްޖޭގެ ހުރިހާ (213) ސްކޫލެއްގައި އެ ޕްރްގްރާމް ފަށައިގަތުމެވެ.\nމިއަދު ފެށިގެންދިޔަ ޕްރޮގްރާމާއެކު ކުދިންގެ އިތުރުން ގިނަ ބެލެނިވެރިންގެ މޫނުމަތިން ވެސް ފެންނަމުން ދަނީ އުފާވެރިކަމެވެ. 2019 ވަނަ އަހަރުގެ ކިޔެވުން ކުދިން ފެށީ އުފަލުން ފޮޅިފައި ތިބެއެވެ.\nމަޖީދިއްޔާ ސްކޫލްގެ ގްރޭޑް ނުވައެއްގައި ކިޔަވަމުންދާ ކުއްޖެއް ނަން ނުޖެހުމަށް އެދި ބުނީ، މިއަދު އެ ސްކޫލްގައި އެ ޕްރޮގްރާމް ފެށުމުން ވަރަށް އުފަލުން ހުރި ކަމަށާއި ކްލާސް ކުދިންނާއެކު ހެނދުނުގެ ސައި ބޮވޭތީ އެކަމާ ވެސް ވަރަށް ހިތްޖަމަޖެހޭ ކަމަށެވެ.\nހެނދުނުގެ ނާސްތާ މިއަދު ދޭން ފެށި ސްކޫލެއްގެ ޕްރިންސިޕަލް ވިދާޅުވީ، ކުދިންގެ މޫނު މަތިން ފެނިގެންދިޔައީ އުފާވެރި ކަމުގެ މަންޒަރު ކަމަށެވެ. އަދި ހުރިހާ ކުދިން ވެސް އެކުގައި ހެނދުނުގެ ނާސްތާ މީގެ ފަހުން ނެގޭނެތީ ވަރަށް ބޮޑަށް ހިތްހަމަޖެހިގެން ތިބި ކަމަށްވެސް އޭނާ ވިދާޅުވިއެވެ.\nމަޑުއްވަރީ ސުކޫލު ކުދިން ހެނދުނުގެ ނާސްތާ ނެގުމުގައި....\nއެރަށު ސްކޫލްގައި މިއަދު ކުދިންނަށް ނާސްތާގެ ގޮތުގައި ދީފައިވަނީ ކިރާއި، ފެނުކެއްކި ބިހުގެ އިތުރުން މޭވާގެ ބައެއް ބާވަތްތަކެވެ.\nގދ އަތޮޅު ތައުލީމީ މަރުކަޒުގައި ވެސް މިއަދު އެ ޕްރޮގްރާމް ފެށިއިރު އެ ސްކޫލުގައި ވެސް ސިއްހަތަށް ރަނގަޅު ނާސްތާ އެއް ދީފައިވާ ކަމަށް އެ މަރުކަޒުގެ ޕްރިންސިޕަލް ފާހަގަކުރެއްވިއެވެ. އަދި ނާސްތާ އަށް ހުންނަ ތަކެއްޗަށް ކުދިން ހިތްހަމަޖެހޭ ކަމަށް ވެސް އޭނާ ވިދާޅުވިއެވެ. އެކި ދުވަހު ކުދިންނަށް ދޭނީ ތަފާތު ކާނާއެވެ. ނަމަވެސް ސިއްހަތަށް ފައިދާހުރި ކާނާއެވެ.\nމިއަދު ނާސްތާ ދޭން ފެށި ސްކޫލްތަކުން ކުދިންނަށް ނާސްތާ ފޯރުކޮށްދިނުމަށް ވަނީ ކާބޯތަކެތި ހަދާ ރަނގަޅު ބަޔަކަށް ހަވާލުކޮށްފައެވެ. އަދި ކޮންމެ ސްކޫލަކުން ވެސް އެކުލަވާލާފައިވާ ކޮމިޓީ އަކުން އެ ކާނާ ތައްޔާރުކުރާ ތަންތަނުގެ ސާފުތާހިރު ކަމާއި ކުދިންނަށް ކޮންމެ ދުވަހަކުވެސް ނާސްތާ ދިނުމުގެ ކުރިން އެ ކޮމިޓީގެ މެމްބަރަކު އެ ކާތަކެތީގެ ރަހަ ބަލާ ޗެކް ކުރާނެކަމަށް ވެއެވެ. އަދި ރަނގަޅު ކުރަންޖެހޭ ކަންތައްތައްތައް ވާނަމަ ވެސް ފޯމެއް ފުރުމަށްފަހު ކޮންމެ ދުވަހަކުވެސް ރަސްމީ ގަޑީގައި މިނިސްޓްރީއަށް އެ ފޯމު ހުށަހަޅާނެއެވެ.\nއެޑިއުކޭޝަން މިނިސްޓްރީ ތައުލީމް


Live: EURO 2020: France 3-3 Switzerland (4-5) - One Online\nJun 29, 00:00\n121" Presnel Kimpembe\n121" Marcus Thuram\n121" Olivier Giroud\n121" Paul Pogba\n75" Paul Pogba\n59" Karim Benzema\n57" Karim Benzema\n121" Admir Mehmedi\n121" Ruben Vargas\n121" Manuel Akanji\n121" Fabian Schär\n121" Mario Gavranović\n90" Mario Gavranović\n81" Haris Seferović\n15" Haris Seferović\n108" Manuel Akanji\n96" Fabian Schär\n96" Haris Seferović\n94" Olivier Giroud\n94" Karim Benzema\n91" Benjamin Pavard\n88" Kingsley Coman\n88" Moussa Sissoko\n88" Antoine Griezmann\n87" Admir Mehmedi\n87" Ricardo Rodríguez\n80" Ruben Vargas\n80" Breel Embolo\n79" Christian Fassnacht\n79" Steven Zuber\n76" Granit Xhaka\n73" Silvan Widmer\n73" Xherdan Shaqiri\n73" Mario Gavranović\n73" Kevin Mbabu\n62" Ricardo Rodríguez\n46" Kingsley Coman\n46" Clément Lenglet\n32" Nico Elvedi\n30" Raphaël Varane\n57" 59" 94"\nDidier Deschamps Head Coach\n96" 81" 15"\n121" 90" 73"\n24 Bećir Omeragić\n26 Jordan Lotomba\nVladimir Petković Head Coach\n29 Jun 02:46\nމުޅި ދުނިޔެ ސިއްސުވާލުމަށް ފަހު، ސްވިޒަލެންޑް ކުއާޓާއަށް\n29 Jun 02:45\nފްރާންސްގެ އެމްބާޕޭގެ ޕެނަލްޓީ، ސްވިޒަލެންޑްގެ ކީޕަރު ސޮމާ މަތަކޮށްފި.\n29 Jun 02:44\nސްވިޒަލެންޑްގެ މެހްމެދީގެ ޕެނަލްޓީ ކާމިޔާބުކޮށްފި.\nފްރާންސްގެ ކިމްޕެމްބޭގެ ޕެނަލްޓީ ވެސް ކާމިޔާބުކޮށްފި.\n29 Jun 02:43\nސްވިޒަލެންޑްގެ ވާގަސްގެ ޕެނަލްޓީ ކާމިޔާބުކޮށްފި.\n29 Jun 02:42\nފްރާންސްގެ ތުރާމްގެ ޕެނަލްޓީ ކާމިޔާބުކޮށްފި.\n29 Jun 02:41\nސްވިޒަލެންޑްގެ އަކާންޖީގެ ޕެނަލްޓީ ކާމިޔާބުކޮށްފި.\nފްރާންސްގެ ޖިރޫގެ ޕެނަލްޓީ ކާމިޔާބުކޮށްފި.\n29 Jun 02:39\nސްވިޒަލެންޑްގެ ފަބިއަން ޝާ ފޮނުވާލި ޕެނަލްޓީ ކާމިޔާބުކޮށްފި.\n29 Jun 02:38\nފްރާންސްގެ ޕޮގްބާގެ ޕެނަލްޓީ ކާމިޔާބުކޮށްފި.\n29 Jun 02:37\nސްވިޒަލެންޑްގެ ގަވްރަނޮވިޗްގެ ޕެނަލްޓީ ކާމިޔާބުކޮށްފި.\n29 Jun 02:33\nއިތުރު ވަގުތުގެ ދެވަނަ ހާފުގެ ކުޅުން ނިންމާލައިފި. އިތުރު ވަގުތުގެ ދެ ހާފު ނިމުނު އިރުވެސް 3-3ގެ ނަތީޖާއަކުން ދެ ޓީމު އެއްވަރުވެފައިވުމުން، ދެން ނަތީޖާ ނެރޭނީ ޕެނަލްޓީ ޝޫޓްއައުޓުން.\n29 Jun 02:31\n'119 - ފްރާންސަށް އިތުރު ފުރުސަތެއް. ޕޮގްބާ ދިން ބޯޅައަކުން ޕެނަލްޓީ އޭރިއާ ތެރެއިން ޖިރޫ ބޮލުން ފޮނުވާލި ހަމަލާ، ސްވިޒަލެންޑްގެ ކީޕަރު ސޮމާ ވަނީ މަތަކޮށްފައި.\n'114 - ފްރާންސަށް ފުރުސަތެއް. ތުރާމް ދިން ބޯޅައަކުން ޕެނަލްޓީ އޭރިއާ ތެރެއިން ޖިރޫ ފޮނުވާލި ހަމަލާ، އެމްބާޕޭ ގައިގައި ޖެހި ވަނީ ބޭރުވެފައި.\n29 Jun 02:22\n'111 - ފްރާންސް ތަރި އެމްބާޕޭއަށް އިތުރު ފުރުސަތެއް. ޕޮގްބާ ދިން ރީތި ބޯޅައަކުން ޕެނަލްޓީ އޭރިއާ ތެރޭ ވަރަށް ހުސްކޮށް ހުރެ ފޮނުވާލި ހަމަލާ، ސްވިޒަލެންޑްގެ ގޯލާ އަމާޒުވެފައެއް ނުވޭ.\n29 Jun 02:21\n'110 - ފްރާންސަށް ރަނގަޅު ފުރުސަތެއް. ކޯމަން ދިން ބޯޅައަކުން ޕެނަލްޓީ އޭރިއާ ބޭރުން އެމްބާޕޭ ފޮނުވާލި ހަމަލާ ދިޔައީ ސްވިޒަލެންޑު ގޯލުގެ އަރިމަތީ ދަނޑިކައިރިން ބޭރަށް.\n29 Jun 02:17\nއިތުރު ވަގުތުގެ ދެވަނަ ހާފުގެ ކުޅުން ފަށައިފި.\n29 Jun 02:14\nއިތުރު ވަގުތުގެ ފުރަތަމަ ހާފުގެ ކުޅުން ނިންމާލައިފި. ހާފު ނިމިގެންދިޔައީ 3-3ގެ ނަތީޖާއަކުން ދެ ޓީމު އެއްވަރުވެގެން.\n'97 - އެމްބާބޫ ދިން ބޯޅަ، ޕެނަލްޓީ އޭރިއާ ތެރެއިން ނުރައްކާވުމުގެ ކުރިން ފްރާންސްގެ ޑިފެންޑަރު ވަރާން ދިފާއުކޮށްފި.\n29 Jun 02:03\n'95 - ފްރާންސަށް ރަނގަޅު ފުރުސަތެއް. ކޯމަން ދިން ބޯޅައަކުން ޕެނަލްޓީ އޭރިއާ ތެރެއިން ޕަވާޑް ފޮނުވާލި ހަމަލާ، ސްވިޒަލެންޑްގެ ކީޕަރު ސޮމާ ވަނީ މަތަކޮށްފައި.\n29 Jun 01:59\n'91 - ފައުލަކާ ގުޅިގެން ޕަވާޑަށް ރީނދޫ ކާޑެއް. ކުރިން މެޗެއްގައި ވެސް ކާޑެއް ދައްކާފައިވުމުން ފްރާންސް ކުއާޓާއަށް ދަތުރުކޮށްފި ނަމަ، އޭނާއަށް އެ މެޗު ގެއްލޭނެ.\n29 Jun 01:58\nއިތުރު ވަގުތުގެ ފުރަތަމަ ހާފުގެ ކުޅުން ފަށައިފި.\n29 Jun 01:55\nފުރަތަމަ ހާފުގެ އުސްއަލިތައް\nފްރާންސުގެ އެޓޭކްތައް ހުއްޓުވުމުގައި ސްވިޒަލޭންޑް ފެނުނީ ވަރުގަދަކޮށް\nހީކުރި ގޮތާ ހިލާފަށް ސްވިޒަލޭންޑް ފެނުނީ ހަމަލާތައް އުފައްދަންވެސް ފަސް ނުޖެހި ރަނގަޅަށް ކުޅުނު ތަން\nމެޗުގެ ކުރީކޮޅު ސްވިޒަލޭންޑުން ލީޑު ނެގި\nޒޫބާ ނަގައިދިން ހުރަހަކުން ޕެނަލްޓީ އޭރިއާ ތެރޭ ހުރެ ބޮލުން ފޮނުވާލި ހަމަލާއަކުން ގޯލު ޖެހީ ސެފެރޮވިޗެ\nފްރާންސުގެ ނުރައްކާ ފެނުނީ ކުޑަކޮށް\nރެބިއޮޓާއި އަމްބާޕޭ ދުރުން ފޮނުވާލި ހަމަލާތައް ދިޔައީ ގޯލާ އަމާޒުނުވެ\nދެވަނަ ހާފަށް ނުކުމެ ފްރާންސުން ކުޅުން ރަނގަޅުކުރި\nއެހެންނަމަވެސް ސްވިޒަލޭންޑަށް ޕެނެލްޓީއެއް ލިބި ދެވަނަ ގޯލަކަށް ފުރުސަތު ފަހިވި\nރޮޑްރިގޭޒް ޖެހި ޕެނަލްޓީ މަތަކުރީ ފްރާންސްގެ ކެޕްޓަން ލޮރިސް\nއެ ސޭވްއިން ހިތްވަރު ހޯދައި ބެންޒެމާ ފުލުފުލުގައި ދެ ގޯލު ޖަހި\nފްރާންސުން ނަތީޖާ އަނބުރާލައި ހަމަޖެހިލި ނަމަވެސް ސެފެރޮވިޗް ޖެހި އެ ގޯލާއެކު އަނެއްކާވެސް ފްރާންސަށް ސަމާލުވާން ޖެހުނު\nމެޗުން ފްރާންސް މޮޅުވާން ދަނިކޮށް ފަހު ވަގުތުގައި ގޯލު ޖަހައި ސްވިޒަލޭންޑުން މެޗު އިތުރު ވަގުތަށް ގެންދިޔަ\nއެ ގޯލު ޖަހައިދިނީ ގަވްރޮނޮވިޗް\nއެ ގޯލަށްފަހު، މެޗުގެ ފަހު މިނެޓުގައި ކޯމަން ފޮނުވާލި ބާރު ހަމަލާ އަމާޒުވީ ގޯލުގެ ދަނޑިއަށް\n29 Jun 01:53\nމެޗުގެ ދެވަނަ ހާފުގެ ކުޅުން ނިންމާލައިފި. ހާފު ނިމިގެންދިޔައީ 3-3ގެ ނަތީޖާއަކުން ދެ ޓީމު އެއްވަރުވެގެން. ނަތީޖާ ނެރުމަށް ދެން ކުޅޭނީ 15 ހާފުގެ ދެ ހާފު.\n'90+4 - ފްރާންސަށް ރަނގަޅު ފުރުސަތެއް. ޕެނަލްޓީ އޭރިއާ ތެރެއިން ކޯމަން ފޮނުވާލި ހަމަލާ އަމާޒުވީ ސްވިޒަލެންޑް ގޯލުގެ ހުރަސް ދަނޑިއަށް.\n29 Jun 01:50\n29 Jun 01:48\n'90 - ސްވިޒަލެންޑުން ނަތީޖާ ހަމަހަމަކޮށްފި. ޖަކާ ދިން ބޯޅައަކުން ސްވިޒަލެންޑަށް އެ ލަނޑު ކާމިޔާބުކޮށްދިނީ ބަދަލު ކުޅުންތެރިއެއްގެ ގޮތުގައި ދެވަނަ ހާފުގައި ކުޅެން ނުކުތް ގަވްރޮނޮވިޗް.\n29 Jun 01:43\n'84 - ޕެނަލްޓީ އޭރިއާ ތެރެއިން ގަވްރޮނޮވިޗް، ފްރާންސްގެ ގޯލުގެ ތެރެއަށް ބޯޅަ ފޮނުވާލި ނަމަވެސް، އޭނާ ހުރީ އޮފްސައިޑް މަގާމެއްގައި.\n29 Jun 01:40\n'81 - ސްވިޒަލެންޑުން ފަރަގު ކުޑަކޮށްފި. އެމްބާބޫ ނަގައިދިން ހުރަހަކުން ޕެނަލްޓީ އޭރިއާ ތެރޭ ހުރެ ބޮލުން ފޮނުވާލި ހަމަލާއަކުން ސްވިޒަލެންޑަށް އެ ލަނޑު ކާމިޔާބުކޮށްދިނީ އެޓީމުގެ ފުރަތަމަ ލަނޑުވެސް ޖަހައިދިން ސެފެރޮވިޗް.\n'77 - ފްރާންސަށް ފުރުސަތެއް. ބެންޒެމާ ދިން ބޯޅައަކުން ކޮމާން ފޮނުވާލި ހަމަލާ އަމާޒުވީ ސްވިޒަލެންޑް ކީޕަރު ސޮމާގެ އަތަށް.\n29 Jun 01:34\n'75 - ފްރާންސުން ލީޑު ފުޅާކޮށްފި. ޕެނަލްޓީ އޭރިއާ ބޭރުން ފޮނުވާލި ހަމަލާއަކުން ފްރާންސަށް އެ ލަނޑު ކާމިޔާބުކޮށްދިނީ ޕޮގްބާ. އޭނާ ފޮނުވާލި ހަމަލާ އަމާޒުވީ ގޯލުގެ މަތީ ކަނަކަށް.\n29 Jun 01:26\n'68 - ފްރާންސަށް ފުރުސަތެއް. ޕޮގްބާ ދިން ބޯޅައަކުން ޕެނަލްޓީ އޭރިއާ ތެރެއިން އެމްބާޕޭ ހަމަލާއެއް ފޮނުވާލުމުގެ ކުރިން ސްވިޒަލެންޑްގެ ކީޕަރު ސޮމާ ވަނީ އެ ބޯޅަ ހޯދާފައި.\n29 Jun 01:25\n'67 - ސްވިޒަލެންޑަށް ފުރުސަތެއް. ޝަކީރީ ނަގައިދިން ހިލޭ ޖެހުމަކުން ޕެނަލްޓީ އޭރިއާ ތެރޭ ވަރަށް ހުސްކޮށް ހުރެ ސެފެރޮވިޗް ފޮނުވާލި ހަމަލާ ފްރާންސްގެ ގޯލާ އަމާޒުވެފައެއް ނުވޭ.\n29 Jun 01:18\n'59 - ފްރާންސުން ލީޑު ހޯދައިފި. ގްރީޒްމަން ފޮނުވާލި ހަމަލާ ސްވިޒަލެންޑްގެ ކީޕަރު ސޮމާ މަތަކުރުމާއެކު ލިބުނު ރީބައުންސް ބޯޅައިން ޕެނަލްޓީ އޭރިއާ ތެރޭ ވަރަށް ހުސްކޮށް ހުރެ ބޮލުން ފޮނުވާލި ހަމަލާއަކުން ފްރާންސަށް އެ ލަނޑު ކާމިޔާބުކޮށްދިނީ އެޓީމުގެ ފުރަތަމަ ލަނޑުވެސް ކާމިޔާބުކޮށްދިން ބެންޒެމާ.\n29 Jun 01:15\n'57 - ފްރާންސުން ނަތީޖާ ހަމަހަމަކޮށްފި. އެމްބާޕޭ ދިން ބޯޅައަކުން ޕެނަލްޓީ އޭރިއާ ތެރެއިން ފޮނުވާލި ހަމަލާއަކުން ފްރާންސަށް އެ ލަނޑު ކާމިޔާބުކޮށްދިނީ ބެންޒެމާ.\n29 Jun 01:14\n'56 - ފްރާންސަށް ހުސް ފުރުސަތެއް. ޕޮގްބާ ދިން ބޯޅައަކުން ޕެނަލްޓީ އޭރިއާ ތެރޭ ވަރަށް ހުސްކޮށް ހުރެ އެމްބާޕޭ ފޮނުވާލި ހަމަލާ ދިޔައީ ސްވިޒަލެންޑް ގޯލުގެ އަރިމަތީ ދަނޑި ކައިރިން ބޭރަށް.\n29 Jun 01:13\n'55 - ގޯލުގެ ތިރީ ކަނަކާ އަމާޒުކޮށް ރޮޑްރިގޭޒް ފޮނުވާލި ހަމަލާ، ފްރާންސްގެ ކީޕަރު ލޮރިސް ވަނީ މަތަކޮށްފައި.\n29 Jun 01:11\n'53 - ޒޫބާއަށް ޕަވާޑް، ޕެނަލްޓީ އޭރިއާ ތެރެއިން ފައުލްކުރިތޯ ވީއޭއާރުން ބެލުމަށްފަހު ސްވިޒަލެންޑަށް ޕެނަލްޓީއެއް ދީފި.\n29 Jun 01:09\n'50 - ސްވިޒަލެންޑަށް ފުރުސަތެއް. އެމްބޯލޯ ދިން ބޯޅަ، ޕެނަލްޓީ އޭރިއާ ތެރޭ ހުސްކޮށް ހުރި ސެފެރޮވިޗްއަށް ލިބުމުގެ ކުރިން ޕަވާޑް ވަނީ ދިފާއުކޮށްފައި. އެމްބޯލޯއަށް ވަރަށް ހުސްކޮށް ފްރާންސްގެ ގޯލަށް ހަމަލާއެއް ފޮނުވާލުމުގެ ފުރުސަތު ވެސް އޮތް.\n29 Jun 01:05\n'47 - ކަންޓޭ ދިން ބޯޅައަކުން ގްރީޒްމަން ދުރުން ފޮނުވާލި ހަމަލާ، ސްވިޒަލެންޑްގެ ގޯލާ އަމާޒު ނުވެ ބޭރަށް.\nޔޫރޯ 2020 ގެ ގަދަ 16 ގައި ފްރާންސްއާއި ސްވިޒަލޭންޑް ވާދަކުރާ މެޗުގެ ލައިވް ބްލޮގަށް "ވަން" ގެ ކިޔުންތެރިންނަށް މަރުހަބާ!\nފްރާންސަކީ މިވަގުތު ދުނިޔޭގެ ޗެމްޕިއަނުން. އެޓީމުން ގަދަ 16 އަށް ދަތުރުކުރީ ގްރޫޕް އެފްގެ އެއްވަނަ ޓީމުގެ ގޮތުގައި. ފްރާންސުން ވަނީ ގްރޫޕް ސްޓޭޖުގައި ވަރުގަދަ ޖަރުމަނު ބަލިކޮށް، އެންމެފަހުގެ ޗެމްޕިއަން ޕޯޗުގަލްއާއި ހަންގޭރީއާ އެއްވަރު ކޮށްފައި. އަނެއްކޮޅުން ނުކުންނަ ސްވިޒަލޭންޑަކީ ގްރޫޕް އޭގެ ތިންވަނަ ޓީމު. އެޓީމުން ގަދަ 16 އަށް ދިޔައީ ވޭލްސްއާ އެއްވަރުކޮށް، ތުރުކީ ބަލިކޮށްފައި. އެޓީމު ބަލިވީ އިޓަލީ އަތުން އެކަނި.\nމިރޭގެ މެޗު ކުޅޭނީ ބުޗަރެސްޓްގެ ނޭޝަނަލް ބުޗަރެސްޓް އެރީނާގައި.\nދެޓީމުގެ ޔޫރޯ ތާރީހާއި ބައެއް މުހިއްމު މައުލޫމާތު\nފްރާންސް މިޑްފީލްޑަރު ޕައުލް ޕޮގްބާ --\nފްރާންސުން ވަނީ މިހާތަނަށް ދެ ފަހަރަށް ޔޫރޯ ކާމިޔާބު ކޮށްފައި. އެންމެ ފުރަތަމަ ތަށްތަކީ 1984 ވަނަ އަހަރު އަމިއްލަ ގައުމުގައި ބޭއްވި ޔޫރޯގެ ތަށި. 1984 ވަނަ އަހަރު ފްރާންސުން ހޯދި ޔޫރޯ މުބާރާތަކީ އެގައުމުގެ ތާރީހުގައި ކާމިޔާބުކުރި ފުރަތަމަ ބޮޑު މުބާރާތް. އެގައުމުން ކާމިޔާބުކުރި ދެވަނަ ޔޫރޯއަކީ 2000 ވަނަ އަހަރުގެ ޔޫރޯ. އެ ޔޫރޯ ފްރާންސުން ކާމިޔާބުކުރީ 1988 ވަނަ އަހަރުގެ ވޯލްޑް ކަޕް ޗެމްޕިއަނުން ގޮތުގައި ނުކުމެ. އެޓީމު ވެފައިވަނީ 1974 ވަނަ އަހަރު ވެސްޓް ޖާމަނީއަށްފަހު ޔޫރޯއާއި ދުނިޔޭގެ ޗެމްޕިއަންކަން ޖެހިޖެހިގެން ކާމިޔާބުކުރި ފުރަތަމަ ޓީމު.\nއެންމެފަހުން 2016 ވަނަ އަހަރު ފްރާންސުގައި ބޭއްވި ޔޫރޯއިން އެޓީމަށް ލިބުނީ މާޔޫސްކަމެއް. ޒުވާން ހުނަވެރި ތަރީންތަކެއް އެކުލެވޭ ވަރުގަދަ ސްކޮޑަކާއެކު ނުކުމެ ފައިނަލް ބަލިވީ ޕޯޗުގަލް އަތުން.\nގްރޫޕް ސްޓޭޖުގެ ނަތީޖާތައް:\nފްރާންސް 1-0 ޖަރުމަނު\nފްރާންސް 1-1 ހަންގޭރީ\nފްރާންސް 2-2 ޕޯޗުގަލް\nވޭލްސްއާއި ސްވިޒަލޭންޑް ކުޅުނު މެޗުގެ ތެރެއިން ---\nސްވިޒަލެންޑަކީ ދުނިޔޭގެ ފުޓުބޯޅައިގައި ކާމިޔާބު ޓީމަކަށް ނުވި ނަމަވެސް، އެޓީމަކީ ވޯލްޑްކަޕް އަދި ޔޫރޯ ފަދަ ބޮޑެތި މުބާރާތްތަކުން ޖާގަ ހޯދަމުން އަންނަ ޓީމެއް. ސްވިޒަލެންޑުން 11 ވޯލްޑް ކަޕެއްގައި ކުޅުނު އިރު، އެޓީމުން ވަނީ 1934، 1938 އަދި 1954 ގެ މުބާރާތުގެ ކުއާޓާ ފައިނަލުގައި ވާދަކޮށްފައި. އަދި އެޓީމުން ޔޫރޯގައި ހަތަރު ފަހަރަކު ވަނީ ވާދަކޮށްފައި. އޭގެ ތެރެއިން އެންމެ ކާމިޔާބު މުބާރާތަކީ އެންމެ ފަހުން 2016 ވަނަ އަހަރު ފްރާންސްގައި ބޭއްވި ޔޫރޯ. އެފަހަރު ގަދަ 16ގައި ސްވިޒަލެންޑް ބަލިވީ ޕޮލެންޑް އަތުން ޕެނަލްޓީ ޝޫޓްއައުޓްގައި.\nސްވިޒަލޭންޑް 1-1 ވޭލްސް\nސްވިޒަލޭންޑް 0-3 އިޓަލީ\nސްވިޒަލޭންޑް 3-1 އިޓަލީ\nގުޅޭ ޓެގު ފްރާންސް ސުވިޒަލެންޑް ޔޫރޯ 2020\nޔޫރޯގެ ހިތްދަތި ހާދިސާއަށްފަހު އެރިކްސަން ފުރަތަމަ ފަހަރަށް ތަމްރީނުތަކަށް\nއެންމެ މޮޅު ޒުވާން ކުޅުންތެރިޔަކަށް ޕެޑްރީ، އެންމެ މޮޅު ގޯލްކީޕަރަކަށް ޑޮނަރޫމާ\nރީސް ޖޭމްސްގެ ޗެމްޕިއަންސް ލީގު ރަން މެޑަލްއާއި ޔޫރޯ ރިހި މެޑަލް ވަގަށް ނަގައިފި


Enme haradhu kudaee B. Atoll gai\nއެންމެ ޚަރަދު ކުޑައީ ބ. އަތޮޅުގައި\nބ. ކެނދޫ މަގެއްގައި ބަޔަކު މަޑުކޮށްލައިގެން\nޚަރަދަށްް ބަލާއިރު މަހެއްގެ މައްޗަށް ގޭބިސީތަކުން ކުރާ ޚަރަދު އެވްރެޖްކޮށް އެންމެ ދަށީ ބ. އަތޮޅުގައި ކަމަށް ހައުސްހޯލްޑް އިންކަމް އެކްސްޕެންޑިޗާ ސާވޭ އިން ދައްކައިފި އެވެ.\nރާއްޖޭގެ ތަފާސް ހިސާބުތައް ބަލަހައްޓާ، ނޭޝަނަލް ބިއުރޯ އޮފް ސްޓެޓިސްޓިކްސް އިންް އާންމުކޮށްފައިވާ ގޭބީސީ އާއި އާމްދަނީ އާއި ޚަރަދުކުރުން ހުރި ގޮތުގެ ސާވޭ (2016) ރިޕޯޓްގައިވާ ގޮތުގައި ޚަރަދަށްް ބަލާއިރު މަހެއްގެ މައްޗަށް ގޭބިސީތަކުން ކުރާ ޚަރަދުގެ އެވްރެޖްކޮށް އެންމެ ދަށީ ބ އަތޮޅުގައި ކަމަށާއި އަދި އެންމެ މަތީ ޏ. އަތޮޅުގަ އެވެ.\nއެ ސާވޭގެ ނަތީޖާ ގައި ބުނެފައިވާ ގޮތުގައި މުޅި ރާއްޖެ އަށް ބަލާއިރު ގޭބިސީތަކުން އެންމެބޮޑު ޚަރަދެއް ހިނގަނީ ބޯހިޔާވަހިކަމާއި، ކަރަންޓް އަދި ފެނަށެވެ. އަދި އަތޮޅު ތެރޭގެ ގޭބިސީތަކަށްބަލާއިރު، ގޭބިސީގެ މައިގަނޑު ޚަރަދު ހިނގަނީ ކާބޯތަކެތީގެ ބަޔަށް ކަމަށް ސާވޭގެ ނަތީޖާ ގައި ބުނެފައިވެ އެވެ.\nއެގޮތުން ކާބޯތަކެތި ގަތުމަށް އަތޮޅުތަކުގައި އެވްރެޖްކޮށް ގޭބިސީއަކުން މަހެއްގެ މައްޗަށް 4800 ރުފިޔާ ޚަރަދު ކުރާއިރު، މާލޭގައި މި ޚަރަދު އުޅެނީ 6،100 ގައި ކަމަށް އެ ސާވޭގައި ވަނީ ބުނެފައެވެ.\nއެ ސާވޭގެ ނަތީޖާ ދައްކާގޮތުން ރާއްޖޭގެ އަތޮޅުތަކުގައި އާމްދަނީގެ ތަފާތު ކުރުންތައް ވެސް އެބަހުއްޓެވެ.\nއެގޮތުން ވަކިވަކި އަތޮޅުތަކަށް ބަލާއިރު ބޮލަކަށް ޖެހޭ އާމްދަނީ އެންމެ ބޮޑީ ފ. އަތޮޅުގަ އެވެ. މީގެ ސަބަބެއް ކަމަށް ސާވޭގެ ނަތީޖާގައި ބުނެފައިވަނީ އެ އަތޮޅުގައި އިޤްތިޞާދީގޮތުން ހަރަކާތްތެރިވާ އާބާދީ އާއި 15 އަހަރާއި 15 އަހަރުންމަތީގެ އާބާދީގެ ތެރެއިން މަސައްކަތްކުރާ އާބާދީގެ ނިސްބަތް ބޮޑުުވުން ކަމަށެވެ.\nސާވޭގެ ނަތީޖާ ބުނާގޮތުން ބޮލަކަށް ޖެހޭ އާމްދަނީ އެންމެ ކުޑައީ ރ. އަތޮޅުގައެވެ. ބ. އަތޮޅު އުޅެނީ މި ލިސްޓްގެ 17 ވަނައިގަ އެވެ.\nމި ސާވޭގެ ނަތީޖާ ގައި ބުނެފައިވަނީ މަހެއްގެ މައްޗަށް އެވްރެޖްކޮށް ގޭބިސީއަކަށް ލިބޭ އާމްދަނީއަކީ 26395 ރުފިޔާ ކަމަށާއި މާލެ އަށް ވުރެ އަތޮޅުތަކުގައި ދިރިއުޅޭ މީހުންނަށް ލިބޭ އާމްދަނީ ދަށް ކަމަށެވެ. އެގޮތުން މާލޭގައި އާމްދަނީގެ ގޮތުގައި ގޭބިސީއަކަށް 37035 ރުފިޔާ ލިބޭ ކަމަށާއި އަތޮޅު ތެރޭގައި ގޭބިސީއަކަށް ޖެހޭ އާމްދަނީއަކީ 18358 ރުފިޔާ ކަމަށް ސާވޭގައި ބުނެފައި ވެއެވެ.\nމި ސާވޭގައި ބުނެފައިވާ ގޭބިސީއަކަށް ލިބޭ އާމްދަނީއަކީ އެގޭބިސީއެއްގައި ދިރިއުޅޭ 15 އަހަރުންމަތީގެ ހުރިހާ މީހުންނަށް އެކިގޮތްގޮތުން ލިބޭ އާމްދަނީގެ ޖުމްލަ އެވެ.


އަމީތާބް 2100 ދަނޑުވެރިންގެ ލޯނު އަދާކޮށްދީފި! ނިކަމެތިންނަށް އޯގާތެރި މީހުންނަށް އިސްލާމް ދީނުގެ ހިދާޔަތް ދެއްކެވުން އެދި ދުޢާކުރަމާތޯ!\nބޮލީވުޑްގެ އެންމެ މަޤްބޫލް ފިލްމީ ބަޠޮލް އަމީތާބް ، ފަޤީރުކަމުން ލޯނު ނުދެއްކިފައި ތިބި ބިހާރުގެ 2100 ދަނޑުވެރިންގެ ލޯނު ދައްކައިދީފިއެވެ. މިދިއަ އަހަރު އަމީތާބް ވަނީ އުތައްރު ޕްރަދޭޝްގައި ތިބި މިފަދަ އެއް ލައްކައަށްވުރެ ގިނަ ދަނޑުވެރިންގެ ލޯނު އަދާކޮށްދީފައެވެ!\nއަމީތާބްގެ ދަރިފުޅު އަބީޝެކް ބުނީ އިންޑިއާގައި ހެޔޮ އަގުގައި ރައްޔިތުންނަށް ކާބޯތަކެތި ލިބޭނީ ދަނޑުވެރިންނަށް ހިތްވަރުދީ އުފެއްދުންތެރިކަން އިތުރުކޮށްގެން ކަމަށް ބައްޕަ ޤަބޫލުކުރާ ކަމަށެވެ. އަދި ދަނޑުވެރިންނަށް އެހީތެރިވުމަކީ ބައްޕަގެ ވައުދެއް ކަމަށެވެ.\nއަމީތާބް ފަދަ ފަޤީރުންނަށް އަޅައިލާ އޯގާތެރި، ދީލަތި މީހުންނަށް އިސްލާމް ދީނުގެ ހިދާޔަތް ދެއްކެވުން އެދި ދުޢާކުރުން ކީއްތޯއެވެ؟ ބޮލީވުޑްގެ މުސްލިމް ތަރިންވެސް ގެންދަނީ ވަރަށް ދީލަތި ކަމާއިއެކު ފަޤީރުންނަށް އެހީތެރިވަމުންނެވެ!\nއެކަނި ގޭގަ ބައިތިއްބާފަ ބޭރަށް ދިއުމުން4އަހަރުގެ ކޮއްކޮ އެއްލި ވަޅިއެއް9އަހަރުގެ ބޭބެގެ ބުރަކަށްޓަށް ހެރުމުން މަންމަ އާ މާމަ ބަންދުކޮށްފި\nކައިވެނީގެ ރަސްމިއްޔާތު ފުރިހަމަ ނުކުރެވެނީސް އަންހެން ދަރިއަކު ދިނުމަށްފަހު މައިމީހާ މަރުވެއްޖެ!\nމޭ މަހުން ފެށިގެން ޖަލުގަ ބަންދުކޮށްފަ ހުރި، ވެނެޒިޔުލާގެ އިދިކޮޅު ލީޑަރު މިނިވަންކޮށްފި\nމިފަދަ ޓީޗަރެއް ލިބުމަށްވުރެ ދަރިވަރުން އެދޭނީ ކޮން ކަމަކަށްތޯ؟\nކުޑަކުދިން ކުރާ ކަންކަން ނުބަލައި މިނިވަންކަމާއެކު ދޫކޮށްލެއްވުމުން ދަރިންނަށް ކޮންމެ ފަދަ އަނިޔާއެއްވެސް ލިބިދާނެ!\nފަލަސްޠީނުގެ މިއަންހެން މީހާގެ ގައަށް ބަޑިޖަހާ އެ މަރާލަނީ އޭނާ ކޮން ކުށެއް ކޮށްގެންތޯ؟- މުސްލިމް ވެރިން ވިކި ހުސްވެފަ!


Faahaanaa thashi matheegai heydhaakuraa vaguthu dhahkuran aa gotheh | Mihaaru\nފާހާނާތަށި މަތީގައި ހޭދަކުރާ ވަގުތު ދަށްކުރަން އާ ގޮތެއް\n20 ޑިސެމްބަރ 2019 - 08:292comments\nމީޑިއާތަކުން ރިޕޯޓްކޮށްފައިވާ ގޮތުގައި ބްރިޓިޝް ޓޮއިލެޓް އެސޯސިއޭޝަން (ބީޓީއޭ) ގެ ވެސް ހިއްސާއާ އެކު ތައޔާރުކޮށްފައިވާ އާ ފާހާނާ ތައްޓަކީ "ސްޓެންޑާޑް ޓޮއިލެޓް" އެވެ. މި ވައްތަރުގެ ތަށީގެ ދެ މޮޑެލެއް ހުންނާނެ އެވެ. އެއީ ފާރުގައި ހަރުކުރާ ވައްތަރުގެ ތައްޓާއި އާންމުކޮށް ބިންމަތީގައި ހަރުކުރާ ވައްތަރެވެ. އަދި މި މޮޑެލްތަކުގެ ކުރިމަތި އިންނާނީ ތިރިއަށެވެ. މާނައަކީ ތަށިމަތީގައި އިށީނދެގެން އިންނަ އިރު މީހާ އަށް އިނދެވޭނީ 13 ޑިގްރީ އެންގަލަށެވެ. އޭގެ ނަތީޖާ އަކީ ތަށިމަތީގައި ފަސް މިނިޓަށް ވުރެ އިތުރަށް އިށީނދެގެން އިންނަން އުނދަގޫވުމެވެ.\nމިފަދަ ގޮތަކަށް ފާހާނާ ތަށި ބައްޓަން ކުރަން ޖެހުނު މައިގަނޑު އެއް ސަބަބަކީ ފާހާނާ އަށް ވަދެ، ގިނަ ބަޔަކު މިހާރު ފޯނާ ކުޅެން ތަށިމަތީގައި އެތައް އިރެއްވަންދެން ތިބޭތީ އެވެ. މި މައްސަލަ ވެފައި ވަނީ ދުވަހުން ދުވަހަށް މަސައްކަތްތައް ނިންމަން ޖެހޭ އޮފީސްތަކަށް ބޮޑު ބުރައަކަށެވެ. ތަފާސްހިސާބުތައް ދައްކާ ގޮތުން މިފަދަ މައްސަލަތަކާ ހެދި އިނގިރޭސިވިލާތުގެ އިގުތިސާދަށް އަހަރަކު4ބިލިއަން ޕައުންޑް (500 މިލިއަން ޑޮލަރު) ގެ ގެއްލުމެއްވެ އެވެ.\nއެހެންވެ މުވައްޒަފުން ފާހާނާތަކުގައި ހޭދަކުރާ ވަގުތު މަދުކުރުމަށް ބާރު އެޅުމުގެ ގޮތުން ތައްޔާރުކުރި އާ ފާހާނާތަށި ވެގެން ދާނީ ކުރިއަށް އޮތް ތަނުގައި ގިނަ އޮފީސްތަކުގައި ބޭނުންކުރާނެ އެއްޗަކަށެވެ.\n"ސްޓެންޑާޑް ޓޮއިލެޓް" ފަރުމާކުރީ ކޮންސަލްޓިން އިންޖިނިއަރެއް ކަމަށްވާ މަހާބީރް ގިލް އެވެ.\nއޭނާ ބުނިގޮތުގައި އާންމުކޮށް ފާހާނާތަށި ހުންނަނީ ލެވެލްކޮށް ކަމަށްވާތީ އާދައިގެ ގޮނޑިއެއްގައި އިށީނދެގެން އިނުމެކޭ ފާހާނާ ތައްޓެއްގެ މަތީގައި ހުރުމެކޭ މާ ބޮޑު ތަފާތެެއް ނެތެވެ. އެހެންވެ ގިނަ ބަޔަކު ތަށިމަތީގައި ހަމަޖެހިލައިގެން ތިބެނީ ކަމަށް ބުންޏެވެ.\nThe NEW Standard Toilet – British Toilet Association\n"އެކަމަކު މި އާ ފަރުމާ އިން އެކަމަށް ހުރަސް އަޅާނެ. މީގެ މަތީގައި އެންމެ ގިނަވެގެން ފަސް މިނިސްޓަށް ވުރެ ގިނަ އިންނަން އުނދަގޫ ވާނެ. ނަތީޖާ އަކީ އަވަސްކޮށްލައިގެން ތެދުވަން މަޖުބޫރުވުން،" މަހާބީރު ބުންޏެވެ. "އެކަމަކު މި ތަށި މަތީގައި އިށީނދެގެން އިނުމަކުން ހެމަރޮއިޑާއި މަސްކިއުލޯސްކެެޓަލް ޑިސްއޯޑާއެއް ކުރިމައްޗެއް ނުވާނެ."\nއޭނާ ބުނިގޮތުގައި "ސްޓެންޑާޑް ޓޮއިލެޓް" އިނގިރޭސިވިލާތުގެ އެކި ކައުންސިލްތަކަށާއި މޮޓޯވޭ ސާވިސް ސްޓޭޝަން ފަދަ ތަންތަނަށް ވެސް ފޯރުކޮށް ދޭން މަސައްކަތްކުރާނެ އެވެ. މީގެ އަގު އުޅެނީ 150 ޕައުންޑް (196.32 ޑޮލަރު) އާއި 500 ޕައުންޑް (654 ޑޮލަރު) އާ ދެމެދުގަ އެވެ.\nToilet shaming people in this way is unacceptable and adds to the poo taboo. There is alreadyahuge amount of stigma around going forapoo, so we need to be making this experience easier and more welcoming, not less. https://t.co/LOJw1i6AfQ\n"ސްޓެންޑާޓް ޓޮއިލެޓް" ގެ ބޭނުމަކީ މަސައްކަތު ގަޑީގައި ފާހާނާގައި ހޭދަކުރާ ވަގުތު ދަށްކުރުން ކަމަށް ވިޔަސް، މި އުފެއްދުމަށް ބައެއް ފަރާތްތަކުން ވަނީ ފާޑުކިޔައިފަ އެވެ. އެގޮތުން އިނގިރޭސިވިލާތުގެ ކްރޯންސް އެންޑް ކޮލިޓިސްގެ ކެމްޕޭން މެނޭޖަރު އެންޑީ މެކްގިނިސް އެ އުފެއްދުން ސިފަކޮށްފައި ވަނީ "ޓޮއިލެޓް ޝޭމިން" ގެ ގޮތުގަ އެވެ.\n"މިސާލަކަށް ބޮޑުކަމުދިއުމުގައި ދަތިތަކެއް ހުންނަ މީހުންނަށް މި ތަށީގެ ސަބަބުން ޖެހޭނީ އިތުރު ތުރާތަކެއް. އަދި ތަށިމަަތީގައި އެފަދަ މީހުން އިންނަން ޖެހޭ ވަގުތު އިތުރުވާނެ،" އޭނާ ބުންޏެވެ. "އެހެންވެ މިއީ ސިއްހީ ގޮތުން ވެސް ދެވޭ އަނިޔާއަކަށް ނޫނީ ނުވާނެ."\nއިނގިރޭސިވިލާތުގެ ހެލްތު އެންޑް ސޭފްޓީ ސޮފްޓްވެއާ ޓެކް ކުންފުނި ޕްރޮޓެކްޓިން.ކޯ.ޔޫކޭ އިން މިދިޔަ ޖުލައި މަހު ވަނީ އެ ގައުމުގެ އަށް ސިޓީއެއްގައި މީހުން ފާހާނާގައި ވަގުތު ހޭދަކުރާ މިންވަރާ ބެހޭ ގޮތުން ސާވޭއެއް ހަދައިފަ އެވެ. އެއިން ދައްކާ ގޮތުގައި ލަންޑަނުގައި އެވްރެޖްކޮށް މީހަކު 28 މިނިޓް ފާހާނާގައި ހޭދަކުރާ އިރު، ލީޑްސްގައި 14 މިނިޓް ހޭދަކުރެ އެވެ. އަދި ބާމިންހަމްގައި އެވްރެޖްކޮށް މީހުން ހަތަރު މިނިޓް ފާހާނާގައި ހޭދަކުރެ އެވެ.\nއިތުރު ލިޔުންތައް ސިއްހަތު އިނގިރޭސިވިލާތް ވަޒީފާ


Enmme Fahun Rasily Supari Fulheegai Raajje Ah! - Vaguthu\nއެންމެ ފަހުން ރަސްލީ ސުޕާރި ފުޅީގައި ރާއްޖެއަށް\n3 މަސް ކުރިން ( ޖުލައި 14, 2021 )\nރަސްލީ ސުޕާރި ފުޅި، މިއީ ލޮޓަސް އިން ރާެއްޖެ ގެންނަ އުފެއްދުމެއް\nގިނަބައެއްގެ މެދުގައި މަގްބޫލު ރަސްލީ ސުޕާރި ފުޅީގައި ބަންދުކޮށްގެން ރާއްޖެ ގެނެސް ވިއްކަން ފަށަން ތައްޔާރުވެއްޖެއެވެ.\nއެއް ފަހަރު ބޭނުން ކޮށް އުކާލާ ޒާތުގެ ޕުލާސްޓިކު މަރުހަލާތަކަކަށް ބަހާލައިގެން ރާއްޖެ އެތެރެކުރުމާއި ރާއްޖޭގައި އުފެއްދުމާއި ބޭނުން ކުރުން މަނާކުރާ ގޮތަށް އެކްސްޕޯޓް އިމްޕޯޓްގެ ގާނޫނަށް ގެނެސްފައިވާ އިސްލާހުގެ ދަށުން މި އަހަރުގެ ޖޫން މަހުން ފެށިގެން މަނާ ކުރާ 12 ބާވަތެއް ވަނީ އާންމު ކޮށްފައެވެ. އޭގެ ތެރޭގައި ރަސްލީ ސުޕާރި ހިމެނެއެވެ.\nއެހެން ނަމަވެސް ސުޕާރި ކާ މީހުންނަށް މާޔޫސް ވިޔަ ނުދިނުމުގެ ގޮތުން އާއްމުކޮށް މިފަދަ އުފައްދުންތައް ރާއްޖެއަށް އެތެރެކޮށް ވިއްކަމުން އަންނަ ލޮޓަސް ފިހާރައިން މި ވަނީ ފުޅީގައި ބަންދުކޮށްފައިވާ ސުޕާރި ރާއްޖެއަށް އެތެރެ ކުރަން ފަށާފައެވެ. މީގެ ދުވަސްކޮޅެއް ކުރިން އެހެން ބްރޭންޑްތަކުގެ ސުޕާރި ފުޅީގައި ގެނެސް އެ ކުންފުނިން ރާއްޖެއަށް ވިއްކަން ފެށިއިރު، މިހާރު ރަސްލީ ސުޕާރި ފުޅީގައި ބަންދުކޮށްގެން ގެނައުމުގެ މަސައްކަތްތައް ވަނީ ފަށާފައެވެ.\nއެގޮތުން ބިއްލޫރި ފުޅީގައި ހުންނަ ރަސްލީ ހުންނާނީ 50 ގްރާމްގެ ފުޅިއެއްގައެވެ. އަގަކީ 50 ރުފިޔާ އެވެ.\n"ވަގުތު"އާ ވާހަކަދައްކަމުން ގެލޮޓަސް ފިހާރައިގެ ޗެއާމަން އަހްމަދު އާރިފް ވިދާޅުވީ، ބިއްލޫރި ފުޅީގައި ހުންނަ ރަސްލީ ވަރަށް އަަވަހަށް ރާއްޖެ ގެނެސް ވިއްކަން ފަށާނެ ކަމަށެވެ. އެގޮތުން އޮގަސްޓް ނޫނީ އެންމެ ލަސްވެގެން ސެޕްޓެމްބަރު މަސް ތެރޭގައި ރާއްޖެއަށް ބިއްލޫރި ފުޅީގެ ރަސްލީ ގެނެސް ވިއްކަން ފަށާނެ ކަމަށް އޭނާ ވިދާޅުވިއެވެ.\nއަދި ބާރުއަޅަނީ ޕްލާސްޓިކް މަދު ކުރަން ކަން ފާހަގަކުރަމުން އާރިފް ވިދާޅުވީ، އެ ފުޅީގެ މަތިގަނޑަކީވެސް ޕާލްސްޓިކް މަތިގަނޑެއް ނޫން ކަމަށާއި، ގެންނަ ފުޅިތަކުގައި ހުންނާނީ އަލުމީނިއަމް މަތިގަނޑު ކަމަށެވެ.\nމީގެ އިތުރުން، އޭނާ ވަނީ ރަސްލީ ފުޅިއާއެކު، ޓެޒްވެސް ފުޅީގައި ބަންދުކޮށްގެން ގެންނާނެ ކަމަށް ވިދާޅުވެފައެވެ.\nރަސްލީ ސުޕާރީގެ ބިއްލޫރި ފުޅި ވަރަށް އަވަހަށް ރާއްޖެއަށް ލިބޭނެ!\nޕެކެޓްގައި ހުންނަ ސުޕާރި އަދިވެސް ލިބޭ، ނަމަވެސް އަގުބޮޑުވެއްޖެ\nސުޕާރީ ޕެކެޓާއި، އިތުރު ބާވަތްތަކެއް ރާއްޖެ އެތެރެކުރުން އަންގާރަ ދުވަހުން ފެށިގެން މަނާވާނެ\nޖުލައި 14, 2021 18:47\nސުކު ރިޔަ ލޮޓަސް\nޖުލައި 14, 2021 20:12\nދެން ފެއްނާނީ މަގުތައް މަތީގަ ތިޔާ ފުޅިތައް އުކާފަ ހުއްޓާ.. އެހެން ނޫނީ ގޭގޭގަ މަންމައިން ރިހާކުރު އަޅާފަ ހުއްޓާ ހުސްފުޅި ދޮވެފަ 😆😆😆\nޖުލައި 15, 2021 08:02\nމިވަރުންވެސް މިއެއްޗެއް އެތެރެކުރެވެންޖެހޭތޯ؟ ޞިއްޙީގޮތުން ބަލާއިރު ފައިދާއެއް ނުލިބޭތާ ލިބެނީ ގެއްލުން. އަނގައިގެ ކެންސަރުޖެހޭ. ދުފާފައި މަގުމައްޗަށް ކުޅުޖަހާ ނާތަހުޒީބު އަމަލެއް. ދިވެހިން ތަހުޒީބުވީ ކޮންގޮތަކުންތޯ؟


ފިޠުރަތުގެ ސުންނަތްތަކުގެ ތެރެއިން – ތުނބުޅިދިގުކުރުން – Ilm\nފިޠުރަތުގެ ސުންނަތްތަކުގެ ތެރެއިން – ތުނބުޅިދިގުކުރުން\nތުނބުޅިއަކީ ފިރިހެނާއަށް މާތްﷲ ދެއްވި ޒީނަތެކެވެ. އަދި ފިރިހެނާގެ މާތްކަން ހާމަކޮށްދޭ ޝިޢާރެކެވެ. އަދި ފިރިހެނާގެ ފިރިހެންވަންތަކަން ފާޅުކޮށްދޭ ނިޝާނެކެވެ. ފަހެ ތުނބުޅި ބެހެއްޓުމަކީ ވާޖިބުވެގެންވާކަމެކެވެ. އަދި މުށުން ހިފައި މޫނުގެ ތިރިއަން ދިގުވެފައިވާ އިސްތަށިކޮޅު ކޮށައިލުމަކީ ހުއްދަކަމެކެވެ. އެއަށްވުރެކުރުކުރުމަކީ މަކުރޫހަކަމެކެވެ. އަދި ތުނބުޅި ބޭލުމަކީ ހަރާމްކަމެކެވެ. މިކަމާބެހޭގޮތުން رسول الله صّلى الله عليه وسّلم ގެ އަރިހުން ވާރިދުވެގެން އައިސްފައިވާ ޙަދީޘްފުޅުތަކުގައިވަނީ އަމުރުގެ ލަފްޒެވެ. އަމުރުގެ ލަފްޒު ދަލީލުކުރާނީ ވާޖިބުކަމަށެވެ. އެއީ ވާޖިބުކަމުން މުސްތަޙައްބުކަމަށް ބަދަލުކުރާނެ އެހެން ދަލީލެއް އަތުވެއްޖައުމަށްދާންދެނެވެ. އެފަދައެއްވެސް ދަލީލެއް އައިސްފައެއްނެތެވެ.\nމާތްﷲ ރުއްސުންލެއްވި އިބުނު ޢުމަރުގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. رسول الله صّلى الله عليه وسّلم ހަދީޘްފުޅު ކުރެއްވިއެވެ. “ތިޔަބައިމީހުން މުޝްރިކުންނާ ޚިލާފުވާށެވެ. ތުނބުޅިތައް ދިގުކުރާށެވެ. އަދި މަތިމަސްތައް ބައިލާށެވެ.”\nދެން ތުނބުޅީގައި މުށުން ހިފައި މޫނުގެ ތިރިއަށް ދިގުވެފައިވާ އިސްތަށިތައް ކޮށުން ހުއްދަކަމަށް ވިދާޅުވާ ބޭކަލުންގެ ދަލީލަކީ މާތްﷲ ރުއްސުންލެއްވި އިބުނު ޢުމަރުގެ ޢަމަލުފުޅެވެ. އެކަލޭގެފާނު ހައްޖު ކުރައްވާހިނދު ނުވަތަ ޢުމްރާ ކުރައްވާހިނދު އެގޮތަށް ކަންތައްކުރައްވާ ކަމުގައި ޞަޙީހުލްބުޚާރީގައި ރިވާވެގެން އައިސްފައިވެއެވެ. އެންމެ މޮޅުއިތުރުވެގެންވާ ގޮތަކީ ނުކޮށައި ބެހެއްޓުމެވެ. އެއީ رسول الله صّلى الله عليه وسّلم ގެ އަރިހުން ކޮށުން ސާބިތުނުވާތީއެވެ. އަދި އެކަލޭގެފާނު ތުނބުޅި ދިގުކުރުމަށް އަމުރުކުރައްވާފައިވާތީއެވެ.\n(އައްޝައިޚް މުޙައްމަދު އިބްރާހީމް (ނައިފަރު) ލިޔުއްވާފައިވާ ‘ކިތާބުއް ޠަހާރާ’ މިފޮތުން)


Athu liyumu ge muhinmukan thi heekuraa varah vure maa bodu\nއަތުލިޔުމުގެ މުހިންމުކަން ތި ހީކުރާ ވަރަށް ވުރެ މާ ބޮޑު\nއަތު ލިއުމަކީ މިހާރު ދިވެހިންގެ ތެރޭގައިވެސް އަދި ދުނިޔޭގައިވެސް އުވެމުންދާ ކަންތައްތަކުގެ ތެރެއަށް އިތުުރުވެފައިވާ ބޮޅެކެވެ. ގްރޭޑް 10 ނުވަތަ 12 ނިމާފައި ހުންނަ ކުއްޖާއަށް ވެސް އަތުން ކަރުދާސްކޮޅެއްގައި ނަން ޖަހާލަން ވިޔަސް އެވާނީ ބޮޑު ކަމަކަށެވެ. ސްކޫލް ނިންމާފައި ނުކުންނަ ކުއްޖާގެ އަތު ލިޔުން ހުތުރު ކަމުން ހީވާނީ "ބުޅާ ވަކިދަމާފަ"އި ހުންނަހެން އެވެ. ހާއްސަކޮށް ތާނަ ލިޔުމެވެ.\nމި މައްސަލަ މިހާ ހިސާބަށް ގޮސްފައިވަނީވެސް ތަރައްގީވެފައިވާ މިއަދުގެ ދުނިޔޭގައި އަތު ލިއުން މުހިންމު ކަމެއް ކަމަށް ގިނަ ބެލެނިވެރިންނަށް އަދި ކުދިންނަށް ގަބޫލުނުކުރެވޭތީ އެވެ. ކޮލެޖް ނުވަތަ ޔުނިވާސިޓީގައިވެސް އަދި ވަޒީފާގެ މާހައުލުގައިވެސް އަތުން އެއްޗެއް ލިޔެލަން ޖެހޭ ފަހަރުތައް އިނގިލިން ގުނާލެވޭހާ މަދެވެ. އާންމުކޮށް ލިޔުމުގައި މިހާރު ބޭނުން ކުރަނީ ކޮމްޕިޔުޓަރެވެ. ދަސްކުރަނީ ޓައިޕް ކުރަންށެވެ. އެހެން ނަމަވެސް އަތުލިޔުން ރީތި ކުރުމަކީ ފަރުވާކުޑަކޮށްލަން ހެޔޮވާވަރުގެ ކަމެއް ނޫންކަން އެނގޭ ހެއްޔެވެ؟\nޔުނިވާސިޓީ އޮފް ކެލިފޯނިއާ އަދި ޕްރިންސްޓަން ޔުނިވާސިޓީ އިން ކުރިއަށް ގެންދިޔަ ދިރާސާއެއްގައި ބުނެފައިވަނީ އަތުން ނުލިޔާނަމަ ވިސްނުން ކޮށިވާ ކަމަށެވެ. މިކަމާއި ގުޅޭގޮތުން މި ދެ ޔުނިވާސިޓީ ގުޅިގެން އެތައް ދިރާސާއެއް ކުރިއަށް ގެންގޮސްފައިވެ އެވެ. އެގޮތުން ކިޔަވާ ދަރިވަރުންގެ ތެެރެއިން، އަތުން ނޯޓްސް ނަގާ ކުދިންނާއި، ލެޕްޓޮޕް ފަދަ ތަކެތީގައި ނޯޓްސް ނަގާ ކުދިންގެ ދެމެދުގައި ވަނީ ދިރާސާތަކެއްކޮށްފަ އެވެ. ނޯޓްސް ދިން ދުވަހު ނެގި ޓެސްޓުން ހުރިހާ ކުދިންވެސް ރަނގަޅު ނަތީޖާއެއް ހޯދުނު ނަމަވެސް އޭގެ ހަފްތާއެއް ފަހުން، ހަމަ އެ އިމްތިހާނު ހަދަން ޖެއްސުމުން އެ ޓެސްޓުގައި ރަނގަޅު ނަތީޖާއެއް ހޯދިފައިވަނީ އަތުން ނޯޓްސް ނެގި ކުދިން ކަމަށް ދިރާސާ ރިޕޯޓުގައި ބުނެފައިވެ އެވެ.\nއަތުން ލިޔެގެން ނޯޓްސް ނެގި ކުދިންގެ ހަނދާނުގައި އެކަން ހަރުލާފައި ގިނަ ދުވަހު ހުންނަ ކަމަށް މި ދިރާސާއިން ދައްކަ އެވެ. އަދި އާ ހިޔާލު ހޯދައިގަންނަންވެސް އެކުދިންނަށް ފަސޭހަ ކަމަށްވެ އެވެ.\nޔުނިވާސިޓީ އޮފް ނެބްރަސްކާގައިވެސް މިކަަމަކާ ބެހޭ ދިރާސާއެއް ކުރިއަށް ގެންގޮސްފައިވެ އެވެ. އެ ދިރާސާގައި ކުދިން އިމްތިހާނު ކޮށްފައިވަނީ ޕަވާ ޕޮއިންޓް ޕްރެޒެންޓޭޝަނެއް ދިނުމަށްފަހު އެވެ. އެ އިމްތިހާނުގައިވެސް ރަނގަޅު ނަތީޖާއެއް ހޯދާފައިވަނީ އަތުން ނޯޓްސް ނެގި ކުދިންނެވެ. ވޯލް ސްޓްރީޓް ޖާނަލް އަށް މައުލޫމާތު ދެމުން އެ ޔުނިވާސިޓީން ބުނެފައިވަނީ، އަތުން ނޯޓްސް ނެގުމުން އެ ނޯޓް ކުރި ތަކެތި ވަރަށް ތަފްސީލްކޮށް ކުދިންނަށް ނަގައި ގަނެވި، އެތަކެތި ގިނަ ދުވަހު ހަނދާނުގައި ހުންނަ ކަމަށެވެ. އަދި ކުޑަ ވަގުތުކޮޅެއްގެ ތެރޭގައި ގްރާފް ފަދަ އެއްޗެހި ބޭނުންކޮށްގެން ފިލާވަޅު ތެރެއަށް ފަސޭހައިން ވަދެވޭ ގޮތަށް ނޯޓްސް ތައްޔާރު ކުރުމަކީ މުހިންމު ކަމެއް ކަމަށް ވެސް އެ ޔުނިވަސިޓީ އިން ބުނެ އެވެ.\n"ކުދިންގެ ލިޔުން ހުތުރުވެފައި އަތުން ލިޔަން ބޭނުން ނުވަނީ ކުޑައިރުއްސުރެ އެކަމަށް ޕްރެކްޓިސް ނުކުރެވޭތީ. އަތުން ލިޔުމުގެ ހަރަކާތްތައް ކުރިއަށް ގެންގޮސްގެން އެކަން ހައްލުކުރެވިދާނެ،" އަހަރުތަކެއް ވާންދެން ދިވެހި ބަސް ސްކޫލްތަކުގައި ކިޔަވައިދިން އަދި މިހާރުވެސް ގައުމީ ޔުނިވާސިޓީގައި ދިވެހި ކިޔަވައިދެމުން އަންނަ ޓީޗަރަކު ވިދާޅުވި އެވެ.\nއެހެން ކަމުން ޒަމާން ކިތަންމެ ބޮޑަށް ތަރައްގީވެގެން ކުއްޖާ ޓެކްނޮލޮޖީގެ ތެރޭގައި ގެންގުޅުނަސް އަތުން ލިޔުމާއި ކުއްޖާ ދުރު ނުކުރާށެވެ. އެންމެ ފުރަތަމަ ކުއްޖާ އަކުރު އަޅަން ފަށާ ހިސާބުން ފެށިގެން އައިޕެޑް ދިނުމުގެ ބަދަލުގައި ފޮތަކާއި ފަންސޫރެއް ކުއްޖާއަށް ދޭށެވެ. އޭރުން ކުއްޖާއަކީ ތޫނު ފިލި މޮޅު ދަރިވަރަކަށް ހަނދަން އެހީވެދޭނެ އެވެ.


ބަނގްލަދޭޝް މަސައްކަތްތެރިއެއްގެ ހިތްދަތި ދިރިއުޅުން: ރޯދަ ހިފަނީ އެއްޗެއް ނުކައި ހަމައެކަނި ފެން ބޮއެގެން – Dhen.mv\nބަނގްލަދޭޝް މަސައްކަތްތެރިއެއްގެ ހިތްދަތި ދިރިއުޅުން: ރޯދަ ހިފަނީ އެއްޗެއް ނުކައި ހަމައެކަނި ފެން ބޮއެގެން\nMay 1, 2020 - 6:43 am\n"ޕޮލިސް ދައްތާ... އަހަރެން ހެލްޕު ބޭނުން. ވޯކް ނެތީ.. ސެލެރީ ނެތީ.. ކާން ނުލިބެނީ... ފެން ބޮއެގެން ރޯދަ ހުންނަނީ..\nޑިއުޓީ ނިންމާފައި ގެޔަށް ދިޔަ ފުލުހެއް ފެނިގެން ބަންގްލަދޭޝް ރައްޔިތަކު ކަރުނު އަޅަމުން ބުނީ އެހެންނެވެ. ހަމަގައިމުވެސް އަމިއްލަ ވަޒަނާއި ލޯބިވާ އާއިލާ ދޫކޮށް، އާމްދަނީ ހޯދުމުގެ ފޮނި އުންމީދުގައި ބަނގްލަދޭޝް މަސައްކަތްތެރިން ރާއްޖެ އަންނަނީ މަގުމަތީގައި ސަލާން ޖެހުމަކަށް ނޫނެވެ.ވީއިރު އެ މަސައްކަތްތެރިން ރާއްޖެ ގެނައި ދިވެހިން ކޮބާ ހެއްޔެވެ؟\nދުނިޔޭގެ އެކި ހިސާބުތަކުގައި ހަލުވިކަމާއިއެކު ފެތުރެމުންދާ ކޯވިޑް 19 ވައިރަސް މިއަދު މިދަނީ ކޮންކްރީޓް ޖަންގަލީގެ ގޮތުގައި ގިނަ ބަޔަކު ސިފަ ކުރާ މާލެ ސިޓީގައި ވެސް ވަރަށް ހަލުވިމިނުގައި ފެތުރެމުންނެވެ. މާލެ ސަރަހައްދު 14 ދުވަހަށް ލޮކްޑައުން ކޮށްފައިވާއިރު، ބިކަ ހާލުގައި ޖެހިފައިވާ އެއްބަޔަކީ ބަނގްލަދޭޝް އަށް ނިސްބަތްވާ މަސައްކަތްތެރިންނަށެވެ.\nމަތިވެރިވެގެންވާ ރަމަޟާން މަހުގެ ދުވަސްތައް އަޅުގަނޑުމެން ވޭތު ކުރަމުންދާއިރު އަހަރެމެންގެ ހިތުގައި އޮންނަ ޖެހޭ އިންސާނިއްޔަތުކަން ކޮބައި ހެއްޔެވެ؟ ވަޒީފާ ދޭނެ ކަމުގެ ފޮނި އުންމީދުތައް ދެއްކުމަށް ފަހު ރާއްޖެ ގެންނަ ބަންގްލަދޭޝްގެ ރައްޔިތުން މަގުމަތިވުމުގެ ޒިންމާ ނަގާނީ ކާކު ހެއްޔެވެ؟\nބަންގްލަދޭޝް ރައްޔިތުންނަކީވެސް ހަމަ އިންސާނުންނެވެ. މިއޮތް ފަދަ ރޯދަ މަހު ބައެއް މީހުން ރޯދަ ހިފަނީ ހާރުދަމުގައި އެއްޗެއް ނުކައި ހަމައެކަނި ފެން ބޮއެގެންނެވެ. ހިތްފަޅައިގެންދާހާ ވަރުވެއެވެ. އަހަރެމެންގެ އިންސާނިއްޔަތުކަން ކޮބައިހެއްޔެވެ؟\nހަމައެއާއެކު މި "ފުލުސް ދައްތަ"އަށް ސާބަހެވެ. ކާ އެއްޗެއް ނުލިބިފައިހުރި ބަނގްލަދޭޝްމީހާ އަށް އެއްޗެހި ގަނެދީ ތިދެއްކެވި ނަމޫނާއަށް ޓަކައި ފަޚްރުވެރިވަމެވެ. ﷲ ތިބާއަށް ހެޔޮ ޖަޒާ ދެއްވާށިއެވެ. ތިބާ އަށާއި ތިބާގެ ޢާއިލާއަށް ތަނަވަސްކަމާއި ރައްކާތެރިކަން އަދި އުފާ ފާގަތިކަން ދެއްވާށިއެވެ. އާމީން!\nމިސްކީނުންނާއި ޔަތީމުންނަށް ކާންދޭ މީހުންގެ ވާހަކަ ސޫރަތުލް އިންސާންގައި ﷲ ބަަޔާން ކުރައްވާފައިވެއެވެ.\n﴿8﴾ وَيُطْعِمُونَ الطَّعَامَ عَلَىٰ حُبِّهِ مِسْكِينًا وَيَتِيمًا وَأَسِيرًا\n﴿9﴾ إِنَّمَا نُطْعِمُكُمْ لِوَجْهِ اللَّهِ لَا نُرِيدُ مِنكُمْ جَزَاءً وَلَا شُكُورًا\n(ބުނަމުންނެވެ.) ތިމަންމެން ތިޔަބައިމީހުންނަށް ކާންދޭކަން ކަށަވަރީ، اللَّه ގެ وجه ފުޅަށްޓަކައެވެ. ތިޔަބައިމީހުންގެ ކިބައިން އެކަމުގެ އުޖޫރައެއް، އަދި شكر އެއްވެސް ތިމަންމެން ނޭދެމުއެވެ.


ޖިބުރީލް ޢަލައިހިއްސަލާމްގެ ހަދީޘް (ދެވަނަބައި) – DhiSalafiyyah\nوَتُقِيْمَ الصَّلاَةَ ” ނަމާދު ޤާއިމު ކުރުމާއި” މާނައަކީ ނަމާދު ފުރިހަމަކަމާއިއެކު ރަގަޅަށް ޤާއިމްކުރާށެވެ. އަދި މިތަނުގައި ނަމާދުގެ މާނައިގައި ފަރުޟާއި ސުންނަތްވެސް ހިމެނެއެވެ.\nوَتُؤْتِيَ الزَّكَاةَ ” ޒަކާތްދިނުމާޢި” ޒަކާތަކީ މާތް ﷲ އަށްޓަކައި ކުރެވޭ އަޅުކަމެއްގެ ގޮތުން، ޒަކާތުގެ ޙައްޤުވެރިންނަށް ތިމާގެ މުދަލުން ދޭން ވާޖިބުވާ މިންވަރެކެވެ.\nوَتَصُومَ رَمَضَانَ ރޯދައަކީ މާތް ﷲ އައްޓަކައި ކުރެވޭ އަޅުކަމެއްގެ ގޮތުން، ފަޖުރުގެ އަލިކަން ފާޅުވެއްޖެއީއްސުރެ އިރު އޮއްސިއްޖައުމަށްދާންދެން ކެއުމާއި ބުއިމާއި އަދި ރޯދައިގައި ހަރާމްވެގެންވައި އެންމެހައި ކަންކަމުން ދުރެވެ ހުރުމެވެ.\nصيام ގެ އަސްލު މާނައަކީ ހިފޭއްޓުމެވެ.\nوَتَحُجَّ البَيْتَ ޙައްޖަކީ ﷲ ތަޢާލާގެ ގެފުޅަށް ގަސްދުކޮއްގެން ގޮސް ޙައްޖުގެ މަނާސިކުތައް އޭގެ ވަގުތުގައި ﷲ ތަޢާލާއަށް ކުރެވޭ އަޅުކަމެއްގެ ގޮތުގައި އަދާކުރުމެވެ.\nصَدَقْتَ މިހެން ވިދާޅުވީ ޖިބުރީލް ޢަލައިހިއްސަލާމްއެވެ. ސާހާބީން ހައިރާންވެ ވަޑައިގަތީ ސުވާލު ކުރުމަށްފަހު އަދި އެ ތެދު ކުރާތީއެވެ. އެހެނީ އަސްލަކީ ސުވާލުކުރާ މީހާއަށް އެކަމުގެ ޢިލްމެއް ލިބިފައި ނެތުމެވެ. އެހެނަސް ދެވޭ ޖަވާބު ތެދުކުރާ ކަމުގައިވަނީ ނަމަ އޭގެ މާނައަކީ އެ ތެދުކުރާ މީހަކަށް އެކަމުގެ އިލްމު ލިބިފައިވާކަމެވެ.\nމި ފަސް ރުކުނުގެ ޝަރަހަ:\nސުވާލު: أَنْ تَشْهَدَ أَن لاَ إِلَهَ إِلاَّ اللهُ، وَأَنَّ مُحَمَّدًا رَسُولُ اللهِ “މާތް ﷲ މެނުވީ ޙައްޤުވެގެން އަޅުކަމެއް ވެވޭ އިލާހަކު ނެތްކަމަށާއި، ހަމަކަށަވަރުން މުޙައްމަދުގެފާނީ މާތްﷲގެ ރަސޫލާކަމަށް ހެކިވުމާއި” މިތަނުގައި މި ދެކަން ދެ ރުކުނެއް ކަމުގައި ނުލައްވައި އެއް ރުކުނެއްކަމުގައި ލައްވާފައިވަނީ ކީއްވެ ހެއްޔެވެ؟\nޖަވާބު: އެއީ އެންމެހާ ޢަމަލުތައް ޞައްޙަވުން ބިނާވެގެންވަނީ މިދެކަމުގެ މައްޗަށްކަމުންނެވެ. އެހެނީ ﷲ ފިޔަވައި އެހެން އިލާހަކު ނުވާކަމަށް ހެކިވުމުން އިޚްލާސްތެރިކަން ލާޒިމްކުރެއެވެ. އަދި މުޙައްމަދުގެފާނީ އެކަލާނގެ ރަސޫލާކަމަށް ހެކިވުމުން އެކަލޭގެފާނަށް ތަބާވުން ލާޒިމްކުރެއެވެ. އަދި ކޮންމެ އަޅުކަމެއްވެސް ޤަބޫލުވެވެން އަންނަނީ މިދެ ޝަރުތުފުރިހަމަ ވެގެންނެވެ. އެއީ އިޚްލާސްތެރިކަމާއި ރަސޫލާ ޞައްލަﷲ ޢަލައިހި ވަސައްލަމަ ގެންނެވި ގޮތަށް އެކަމެއް ކުރުމެވެ.\nﷲ ފިޔަވާ ޙައްޤުވެގެން އަޅުކަންވެވޭ އިލާހަކު ނުވާކަމަށް ހެކިވުމަކީ އިންސާނާ އޭނާގެ ދުލުންނާއި ހިތުން އެކަން ޤަބޫލުކުރުމެވެ. ހެކިވުމަކީ: ހިތުން ތެދުކޮށް ދުލުން ކިޔުމެވެ. ހެކިވުމަކީ ހިތުގައިވާ އެއްޗެއް ޚަބަރުކޮށްދިނުމެވެ. އެހެންކަމުން ދުލުން އެކަނި ކިޔުމަކުން ޝަހާދަތް ފުރިހަމައެއް ނުވާނެއެވެ. އެހެނީ މުނާފިޤުންވެސް ﷲ ތަޢާލާގެ އެއްކައުވަންތަކަމަށް ދުލުން ހެކިވިއެވެ. އެބައިމީހުން ބުނަމުން ދިޔައީ އެބައިމީހުންގެ ހިތުގައިވާއެއްޗެއް ނޫނެވެ. އެހެންކަމުން އެ އަމަލު އެބައިމީހުންނަށް މަންފާކުރަނިވި އަމަލެއްކަމުގައި ވެގެނެއްނުދިޔައެވެ. އެބައިމީހުން ރަސޫލާ ގާތަށްގޮސް އެއީ ﷲގެ ރަސޫލާކަމަށް ދުލުން ހެކިވިއެވެ. ﷲ ތަޢާލާ އެކަލޭގެފާނަކީ އެކަލާނގެ ރަސޫލާކަން މޮޅަށް ދެނެވޮޑިގެންވެއެވެ. އަދި އެކަލާނގެ މުނާފިޤުންނަކީ ދޮގުވެރީންތަކެއްކަމުގައި ހެކިވެވޮޑިގަންނަވައެވެ.\nلاَ إِلَهَ إِلاَّ اللهُ ސީދާ މާނައަކީ ﷲ ފިޔަވައި އިލާހަކު ނުވެއެވެ. އަސްލު ފުރިހަމަ މާނައަކީ ﷲ ފިޔަވައި ހައްޤުވެގެން އަޅުކަންކުރެވޭ އިލާހެއް ނުވެއެވެ. އެހެނީ ﷲ ފިޔަވައި މީސްތަކުން އަޅުކަންކުރާ އެހެނިހެން އިލާހުންތައް ވެއެވެ. އަދި ﷲ ތަޢާލާވެސް އެބައިމީހުން އަޅުކަންކުރާ ތަކެއްޗަށް އެއީ އިލާހުންތަކެއް ކަމުގައި ވަޙީކުރައްވާފައިވެއެވެ. ﷲ ތަޢާލާ ވަޙީކުރެއްވިއެވެ.\nفَمَا أَغْنَتْ عَنْهُمْ آَلِهَتُهُمُ الَّتِي يَدْعُونَ مِنْ دُونِ اللَّهِ مِنْ شَيْءٍ\n“اللَّه ފިޔަވައި، އެއުރެން އަޅުކަންކޮށްއުޅުނު އެއުރެންގެ إله ންތައް، އެއްވެސްކަމެއް އެއުރެންނަކަށް ފުއްދައެއް ނުދެތެވެ. [هود: 101]\n“ނުވަތަ ތިމަންރަސްކަލާނގެ عذاب އެއުރެންގެ ކިބައިން ދުރުކޮށްދޭނެ إله ން ތަކެއް، އެއުރެންނަށް ވޭހެއްޔެވެ؟ އެ ތަކެއްޗަށް އޭގެ އަމިއްލަ نفس އަށް نصر ދިނުމަކަށް ކުޅަދާނަވެގެނެއްނުވެތެވެ. އަދި ތިމަންރަސްކަލާނގެ عذاب ން މިންޖުކޮށްދޭނޭ ބަޔަކުވެސް އެ ތަކެއްޗާއެކުގައި ނުމެވާހުށިމެއެވެ.” [الأنبياء: 43]\nوَلَا تَدْعُ مَعَ اللَّهِ إِلَهًا آَخَرَ\n“އަދި اللَّه އާ އެކުގައި އެހެން إله އަކަށް ތިބާ دعاء ކޮށް އަޅުކަން ނުކުރާށެވެ!”[القصص: 88]\nއެހެންކަމުން މީސްތަކުން ﷲ ފިޔަވައި އަޅުކަންކުރާ ފަރާތްތަކަކީވެސް އިލާހުންތަކެކެވެ. އެހެނަސް އެއީ ބާތިލު އިލާހުންތަކެކެވެ. ޙައްޤުވެގެން އަޅުކަންވެވޭ އިލާހުންތަކެއް ނޫނެވެ. لاَ إِلَهَ إِلاَّ اللهُ މާނައިގައި “ﷲ ފިޔަވައި ޙައްޤުވެގެން އަޅުކަން ކުރެވޭ އިލާހަކު ނުވެއެވެ” މިގޮތަށް މާނަކުރެވެނީ މިސަބަބަށްޓަކައެވެ. އަދި ﷲ ތަޢާލާގެ އަންނަނިވި ވަޙީ ބަސްފުޅު މިކަމަށް ހެކިދެއެވެ.\n“އެހެނީ، ހަމަކަށަވަރުން، اللَّه އީ، حق ވަންތަ ރަސްކަލާނގެއެވެ. އަދި ހަމަކަށަވަރުން، އެކަލާނގެ ފިޔަވައި، އެއުރެން އަޅުކަންކުރާ ތަކެއްޗަކީ، އެއީ باطل ތަކެއްޗެވެ. އަދި ހަމަކަށަވަރުން، اللَّه އީ، އެންމެމަތިވެރި، އެންމެعظمة ތެރި ރަސްކަލާނގެއެވެ.” [الحج: 62]\nސުވާލު: ޝަހާދަތްކިޔުމުން އެކިޔާމީހާ އިސްލާމެއްކަމުގައި ބެލެވޭނެހެއްޔެވެ؟\nޖަވާބު: އާނއެކެވެ. އެނާ އިސްލާމެއްކަމުގައިވާނެއެވެ. އެއީ އޭނާ އެހެން ކިއީ ބިރުން، ކަމަކުން ސަލާމަތްވުމަށްޓަކައި ކަމުގައި ހީވިކަމުގައިވީނަމަވެސްއެވެ. އަދި އެމީހެއްގެ ލެޔާއި މުދާ ރައްކާތެރިކުރަންޖެހޭނެއެވެ. އެއީ ދޮގެއްކަމުގައި ހީވިއަހެވެ. އޭގެ ދަލީލަކީ މުޝްރިކުން ފިލަން ދުއްވައިގަތް ދަނޑިވަޅު އުސާމަތު ބުން ޒައިދުއާއި ބައްދަލުވި މުޝްރިކުމީހާގެ ވާހަކައެވެ. އުސާމާ ރަޞިޔަﷲ ޢަންހު ކަނޑި ހިއްޕަވައިގެން ހުންނަވަނިކޮށް އެމީހާއާ ދިމާވުމުން އެމީހާ ” لاَ إِلَهَ إِلاَّ اللهُ ” ކިޔެވެ. އެހެނަސް އުސާމާ ރަޟިޔަﷲ ޢަންހު އޭނާ އެހެން ކިއީ ޤަތުލުކޮށްފާނެތީ އެކަމާއި ބިރުންކަމަށް ހީފުޅުކުރައްވައި އެމީހާ ޤަތުލުކުރެއްވީއެވެ. އެ ޚަބަރު ރަސޫލު ﷲ ޞައްލަﷲ ޢަލައިހި ވަސައްލަމައަށް ލިބިވަޑައިގަތުމުން އެކަލޭގެފާނު ޙަދީޘްކުރެއްވިއެވެ. “އޭނާ لاَ إِلَهَ إِلاَّ اللهُ އޭ ބުނުމަށްފަހު ކަލޭގެފާނު އޭނާ ޤަތުލުކުރީހެއްޔެވެ؟” ދެން އުސާމާ ރަޟިޔަﷲ ޢަންހު ވިދާޅުވިއެވެ. “އޭ ރަސޫލުﷲ ގެފާނެއެވެ! އޭނާ އެހެން ބުނީ މަރުން ސަލާމަތްވުމަށްޓަކައެވެ.” އެހެނަސް ރަސޫލާ ޞައްލަﷲ ޢަލައިހި ވަސައްލަމަ ކުރިން ޙަދީޡްކުރެއްވިފަދައިން ތަކުރާރުކުރައްވަން ފެއްޓެވިއެވެ. އުސާމާ ރަޟިޔަﷲ ޢަންހު ކުރެއްވި އަސަރެއްގެ ބޮޑުކަމުން ވިދާޅުވިއެވެ. އެދުވަހުގެ ކުރިން އިސްލާމު ނުވިނަމައޭވެސް ހިތަށްއެރިއެވެ.\nއެހެންކަމުން ބޭރުފުށަށް ނޫނީ ޙުކުމްކުރުމެއްނެތެވެ. އެއީ ކިތަންމެ ބޮޑަށް އެމީހަކު ޝަހާދަތްކިއީ ކަމަކުން ރައްކާތެރިވުމަށްޓަކައި ކަމުގައި ހީވިޔަސްވެއެވެ. އެހެނެއްކަމަކު އެޔަށްފަހު އޭނާ ކާފަރުވެއްޖެ ކަމުގައިވަނީނަމަ ދެން އެމީހަކު މަރާލެވޭނެއެވެ. އަދި ދުލުންވެސް އެފަދަ ކަމަކަށްޓަކައިނަމަވެސް ޝަހާދަތްކިޔައިފިނަމަ އިސްލާމަކަށްވީތީ އަންނަ ހުރިހާ ޙުކުމްތަކެއް އެމީހެއްގެ މައްޗަށް އަންނާނެއެވެ.


Dheenee Hamanujehunathah Boduve Lanka Ge Kandy Gai Curfew Iulaan Kohfi - Vaguthu\nދީނީ ހަމަނުޖެހުންތައް ބޮޑުވެ ލަންކާގެ ކެންޑީގައި ކާފިއު އިއުލާންކޮށްފި\nކެންޑީގައި މިއަދު އަލިފާން ރޯކޮށްލާފައި\nމުސްލިމުންނާއި ބުޑިސްޓުންގެ މެދުގައި ހަމަނުޖެހުން ބޮޑުވެ ސްރީލަންކާގެ ކެންޑީގައި ކާފިއު އިއުލާންކޮށްފިއެވެ.\nއެއްވި މީހުން ދުރުކުރަން ފުލުހުން ވަނީ ކަރުނަގޭސް ޖަހާފައެވެ. މުޒާހަރާ ކުރަން އެއްވި މީހުންނާއި ފުލުހުންނާއި ދެމެދު ހިނގި ހަމަނުޖެހުންތަކުގައި ވަނީ އެކަކު މަރުވެފައެވެ.\nބުޑިސްޓު ހާމުދުރުން ވަނީ މަގުތަކަށް ނިކުމެ ވެހިކަލްތަކުގެ ޓައިރުތަކުގައި އަލިފާން ރޯކޮށްފައެވެ.\nފުލުހުން ބުނީ ކެންޑީގެ ހާލަތު މިހާރު އޮތީ ކޮންޓްރޯލް ކޮށްފައި ކަމަށާއި ކާފިއު އިއުލާން ކޮށްފައި ވަނީ މާދަމާ ހެނދުނު 06:00 އާއި ހަމައަށް ކަމަށެވެ. ނަމަވެސް ކާފިއުގެ ވަގުތު އިތުރު ކުރަން ޖެހިދާނެ ކަމަށް ފުލުހުންނާއި ހަވާލާދީ ރިޕޯޓްތައް ބުނެއެވެ.\nމާޗް 5, 2018 22:35\nމިޔީ މިދިވެހި ރާއްޖެ އަށް ކިރިސްތިއަން ދީން ނުވަތަ އެހެންދީންތައް އައީމާ ވާނެގޮތުގެ މިސާލެއް ކެނެރީގޭ ނަޝީދަކީ މިކަންކުރަން ބޭނުން ވެގެން އުޅޭމީހެއް ެއެދުވަހަކުނަ މިހާރު އޭނަޔައް ތާއިދު ކުރާމީހުން ހިތާމަކުރާނެ އޭރު އޮންނާނީ ވަގުތު ފާއިތު ވެފައި.\nމާޗް 6, 2018 02:12\nދެން އަންނި ބުނެބަލަ ކާފިއު އާ ދެކޮޅަށް ނިކުންނަން.\nމާޗް 6, 2018 07:35\nމީތަ އިދުކޮޅު ފަރާތްތަކުން ލަންކާގައި ކުރިއަށް ގެންދާ މުޒާހަރާއަކީ..\nމާޗް 6, 2018 08:30\nމާޗް 6, 2018 21:10\nކޮބާ އެމެރިކާ، ޔޫކޭ، އިންޑިއާ. ޔޫއެން އެކަމާ ކަންބޮޑެއް ނުވޭތަ


Dhiraagun roadha mahah haassa offer thakeh\nދިރާގުން ރޯދަ މަހަށް ހާއްސަ އޮފާތަކެއް\nދިރާގުގެ ޕްރީޕެއިޑް އަދި ޕޯސްޓްޕެއިޑް ކަސްޓަމަރުންނާއި ދިރާގު ޕޭއަށް އަމާޒުކޮށްގެން ރޯދަމަހަށް ހާއްސަ އޮފާތަކެއް ތައާރަފުކޮށްފި އެވެ.\nދިރާގުން ބުނީ މި ރޯދަ މަހާ ކުރިމަތިލާން ޖެހުނީ ކޮވިޑް-19 ބަލިމަޑުކަމުގެ ތެރޭގައި ކަމަށާއި އެހެން ކަމުން ސޯޝަލް މީޑިއާ ބޭނުން ކުރާ މިންވަރު އިތުރުވެފައި ވާތީ ތައާރަފުކުރި އޮފާ ތަކަކީ މި ދުވަސްވަރު އެ ކުންފުނީގެ ކަސްޓަމަރުންނަށް ލުޔެއް ހޯދައި ދިނުމުގެ ގޮތުން ހާއްސަ ކޮށްފައިވާ އޮފާތަކެއް ކަމަށެވެ.\nދިރާގު ޕޯސްޕެއިޑް ހުރިހާ ކަސްޓަމަރުންނަށް އިތުރު ސޯޝަލް މީޑިއާ ޑޭޓާ ލިބޭ ޕްރޮމޯޝަންގެ މުއްދަތު ވަނީ މެއި މަހުގެ ނިޔަލަށް އިތުރު ކުރަން ނިންމާފަ އެވެ.\nދިރާގު ޕްރީޕެއިޑް ކަސްޓަމަރުންނަށް ޑޭޓާ ބޭނުން ކުރުމުގައި އިތުރު ލުއި ފޯރުކޮށްދިނުމުގެ ގޮތުން 75 ރުފިޔާއަށް3ޖީބީގެ ޑޭޓާ ލިބިގެންދާ ޑޭޓާ ޕެކެއް ވެސް ވަނީ ތައާރަފުކޮށްފަ އެވެ. މި ޑޭޓާގެ މުއްދަތަކީ އެކްޓިވޭޓް ކުރާ ވަގުތުން ފެށިގެން ހަތް ދުވަހެވެ.\nމާލެ ސިޓީ ލޮކްޑައުން ހާލުތުގައި އޮތުމުގެ ސަބަބުން ފިތުރު ޒަކާތް ދައްކަން ޑިޖިޓަލް ވަސީލަތްތައް ވަނީ ކުރިއަށްވުރެ ބޮޑަށް މުހިންމުވެފަ އެވެ. މިއަހަރު ވެސް ދިރާގު ހުރިހާ ކަސްޓަމަރުންނަށް ދިރާގު ޕޭ މެދުވެރިކޮށް ފިތުރު ޒަކާތް ދެއްކޭނެ އެވެ.\nމީގެ އިތުރުން، ދިރާގު ޕްރިޕެއިޑް ކަސްޓަމަރުންނަށް އެސްއެމްއެސް މެދުވެރިކޮށް ޒަކާތް ދެއްކޭނެ މަގު ވެސް ދިރާގުން ވަނީ ފަހިކޮށްދީފައިއެވެ. އެސް.އެމް.އެސް. މެދުވެރިކޯށް ފިތުރު ޒަކާތް ދެއްކުމަށް ގުޅަން ޖެހެނީ #5*454* އަށެވެ.


Shradha Aai Eku Film Kulhen Ehbas Vumuge Kurin Tiger Beynun Vany Script Kiyan - Vaguthu\nޝްރަދާއާއިއެކު ފިލުމު ކުޅެން އެއްބަސްވުމުގެ ކުރިން ޓައިގަރ ބޭނުންވަނީ ސްކްރިޕްޓް ކިޔަން\nމޯހިތު ސްރީ ޑައިރެކްޓްކޮށް ޝްރަދާ ކަޕޫރާއި އާދިތުޔަ ރޯއީ ކަޕޫރު ލީޑު ރޯލުން ފެނިގެން ދިޔަ ފިލުމު ''އާޝީގީ 2''ގެ ކާމިޔާބަށް ފަހު އެ ސީކުއަލްގެ ތިންވަނަ ފިލުމު ''އާޝިގީ 3'' އުފެއްދުމަށް ހަމަޖައްސައި އެ ފިލުމުގެ ލީޑު ރޯލުން ޝްރަދާ ކަޕޫރާއި ޓައިގަރ ޝްރޯފަށް ވަނީ ޖާގަ ލިބިފައެވެ.\nބޮލީވުޑުގެ ކާމިޔާބު ފިލުމު ސީކުއެލްއެއް ކަމަށްވާ ''އާޝިގީ'' ގެ ތިންވަނަ ފިލުމު ''އާޝިގީ 3'' ގައި ޝްރަދާއާއި އެކު ކުޅުމުގެ ފުރުސަތު ލިބުމުން ޓައިގަރ ޝްރޯފް ބޭނުންވީ އެންމެ ފުރަތަމަ ވެސް ފިލުމުގެ ސްކްރިޕްޓް ކިޔާށެވެ.\nމީގެ ކުރިން ''ބާޣީ 3'' ގެ ޕްރޮމޯޝަންގައި ''އާޝިގީ 3'' ން ލީޑް ރޯލް ލިބިފައިވާ ކަމަށާއި އަދި އެ ފުރުޞަތު ގަބޫލު ކުރާނަންތޯ ކުރެވުނު ސުވާލުގެ ޖަވާބުގައި ޓައިގަރ ބުނެފައިވަނީ ޝްރަދާ ކަޕޫރާއި އެކު ފިލުމު ކުޅެން އޭނާ ވަރަށް ހިތްހަމަޖެހޭ ކަމަށެވެ. ނަމަވެސް އެންމެ ފުރަތަމަ ބޭނުންވަނީ ސްކްރިޕް އަޑު އަހައިލަން ކަމަށް ވެސް އޭނާ ބުންޏެވެ.\nޓައިގަރ ޝްރޯފްއާއި ޝްރަދާ ކަޕޫރު އެކުގައި ވަނީ ''ބާޣީ'' އާއި ''ބާޣީ 3'' ވެސް ކުޅެފައެވެ. އަދި ޓައިގައާއި ޝްރަދާގެ ޖޯޑަކީ ގިނަ ބަޔަކަށް ވަރަށް ކަމުދާ ''އޮންސްކްރީން ޕެއަރ'' އެވެ.\nމޯހިތު ސްރީ މިހާރު ހަދަމުން ގެންދާ ފިލުމު ''އެކް ވިލަން 2'' ގެ މަސައްކަތް ނިންމުމަށްފަހު ''އާޝިގީ 3'' ގެ މަސައްކަތް ފަށައިނެ ކަމަށް ވެސް ރިޕޯޓްތަކުގައިވެއެވެ.\nޓައިގަރ ޝްރޯފް ވަނީ އޭނާގެ ދެވަނަ މިޔުޒިކް ''ކެސަނޯވާ'' ރިލީޒްކޮށްފައެވެ. މި ލަވަ ވަނީ އާއްމުންގެ ގިނަ ބަޔަކަށް ވަރަށް ކަމުގޮސްފައެވެ.


Rajjeyge igutisaadhu hamayakah elhyni konirakun?\nރާއްޖޭގެ އިގްތިސާދު ހަމަޖެހޭނީ ކޮންއިރަކުން؟\nއިގްތިސާދު ހަމައަކަށް އަޅުވަން އެންމެންގެ އެހީ ބޭނުންވޭ\nމި އަހަރުގެ މަޝްހޫރު ބްރޭންޑްތަކުގެ ރިސޯޓުތަކެއްގެ މަސައްކަތް ފަށާނެ\nހަމަނުޖެހުންތަކުގެ ސަބަބުން ޓޫރިޒަމަށް ބޮޑެތި ގެއްލުންތަކެއް ލިބޭ\nފެބްރުއަރީ ހަތް ވަނަ ދުވަހު ރާއްޖޭގައި ހިނގި ކަންތައްތަކުގެ ސަބަބުން އިގްތިސާދަށް ކުރި އަސަރު.--އަވަސް އިންފޮގްރަފީ\nރާއްޖޭގެ ތާރީހުގައި 7، ފެބްރުއަރީ 2012 ވަނަ ދުވަހަކީ ބޮޑު ދުވަހެކެވެ. އެ ދުވަހު ރާއްޖޭގައި ހިނގި ކަންތައްތަކުގެ "ތަދު" އަދި ވެސް ރާއްޖޭގެ އިގްތިސާދުން ނުފިލަ އެވެ. އެ ދުވަހާ ގުޅިގެން ރާއްޖޭގައި ހިނގި ހާދިސާތަކުގެ ސަބަބުން ރާއްޖޭގެ އިގްތިސާދަށް ބޮޑު ލޮޅުމެއް އެރި އެވެ. އޭގެފަހުން އަނެއްކާ ވެސް މިވަނީ އެފަދަ ނުތަނަވަސްކަމެއް އުފެދިފަ އެވެ. މިއާއެކު އުފެދެނީ ސުވާލެކެވެ. ރާއްޖޭގެ އިގްތިސާދު ހަމައަކަށް އެޅޭނީ ކޮން ދުވަހަކުން ބާ އެވެ؟ ދިވެހިން އަބަދު އުޅެންވީ މިގޮތައް ހެއްޔެވެ؟\n"ވަރަށް ދެރަކަމެއް މިއީ. ރާއްޖެއަކީ ޓޫރިޒަމަށް ބަރޯސާވެފައިވާ ގައުމެއް. އެހެންވެ ދިވެހިންގެ ވިސްނުން އެބަޖެހޭ ބަދަލު ކުރަން. އަބަދަކު މިގޮތަކަށް ނޫޅެވޭނެ،" ރާއްޖޭގެ ޓޫރިޒަމް ދާއިރާގައި މަސައްކަތްކުރާ މަޝްހޫރު ވިޔަފާރިވެރިއަކު ނަން ނުޖެހުމަށް އެދި ބުންޏެވެ.\nހަމަ ޖެހުން ބޭނުންވޭ\nފެބްރުއަރީ ހަތެއްގައި ރާއްޖޭގައި ހިނގި ހާދިސާތަކުގެ ސަބަބުން ބޮޑެތި ގެއްލުންތަކެއް ރާއްޖެއަށްވި އެވެ. އެ ދުވަހަށްފަހު "ސިޔާސީ ފިކުރު" ގައި ރާއްޖެ ބޮއިކޮޓް ކުރަން ދިވެހިން ހިންގި ކަންތައްތަކުގެ ސަބަބުން ޓޫރިސްޓުން އައުން މަދުވެގެން ދިޔަ އެވެ. މިކަމުން ރާއްޖޭގެ ހިންގުމަށް "ހުއްޓުން" އެރި އެވެ. މަޝްރޫއުތައް މަޑު ޖެހިގެން ދިޔަ އެވެ.\nއެ ހާދިސާ ހިނގި ދުވަސްވަރުގެ ހިސާބުތައް ބަލައިލަން މާޒީގެ ސަފްހާތައް ހިރަފުސް ފޮޅާލާއިރު ފެންނަނީ ބިރުވެރިކަމެވެ. ނުތަނަވަސް ކަމެވެ. ހިސާބުތައް ދައްކާ ގޮތުން 2011 ވަނަ އަހަރުގެ ފެބްރުއަރީ މަހު ރާއްޖެއަށް 87،000 އަށްވުރެ ގިނަ ޓޫރިސްޓުން ރާއްޖެ އައިސްފައިވެ އެވެ. ނަމަވެސް ފެބްރުއަރީ ހަތަކާއި ގުޅިގެން ރާއްޖޭގައި ހިނގި ހާދިސާތަކުގެ ސަބަބުން ރާއްޖޭގެ ޓޫރިޒަމްވަނީ 4.7 ޕަސެންޓް ދަށަށް ގޮސްފަ އެވެ. އަދި ޖެހިގެން އައި މަހު ވެސް 5.3 ޕަސެންޓް ދަށަށް ވެގެން ދިޔަ އެވެ. މިވަރުން ނިމުނީއެއް ނޫނެވެ. މި މުއްދަތުގައި ރާއްޖެއަށް އަންނަން ހާދާފައިވާ ޓޫރިސްޓު ބުކިންތަކުގެ ފަސް ޕަސެންޓް ކެންސަލް ކުރި އެވެ. މީގެ ސަބަބުން ޓޫރިޒަމް ދާއިރާގައި އިންވެސްޓް ކޮށްގެން ތިބި ގިނަ އަދަދެއްގެ ކުންފުނިތަކަށް އެތައް މިލިއަން ޑޮލަރެއްގެ ގެއްލުންވި އެވެ.\nރާއްޖެއަށް ޒިޔާރަތްކުރި ޓޫރިސްޓުންތަކެއް.--އަވަސް ފޮޓޯ\nމި ހާދިސާގެ ސަބަބުން ރާއްޖޭގައި ކުރަން ތައްޔާރުވެފައި ހުރި ގިނަ އަދަދެއްގެ ފޮރިން އިންވެސްޓްމަންޓް ވެސް ގެއްލިގެން ދިޔަ އެވެ. ޓްރޭޑް މިނިސްޓްރީގެ ހިސާބުތައް ދައްކާ ގޮތުގައި 2011 ވަނަ އަހަރު ރާއްޖޭގައި 21 ފޮރިން އިންވެސްޓްމަންޓް ކުރިއިރު، މި އިންވެސްޓްމަންޓްތަކުގެ އަގު ގާތްގަނޑަކަށް 312 މިލިއަން ޑޮލަރު (ގާތްގަނޑަކަށް 4.8 ބިލިއަން ރުފިޔާ) އަށްއަރަ އެވެ. ނަމަވެސް ޖެހިގެން އައި 2012 ވަނަ އަހަރު ރާއްޖޭގައި ކޮށްފައިވަނީ 18 އިންވެސްޓްމަންޓެވެ. މީގެ އަގު އުޅެނީ 61 މިލިއަން ޑޮލަރު (ގާތްގަނޑަކަށް 940 މިލިއަން ރުފިޔާ)ގަ އެވެ. މީގެ މާނައަކީ ރާއްޖޭގެ ހަމަޖެހުން ގެއްލިގެން ދިއުމާ ގުޅިގެން އިންވެސްޓްމަންޓުންގެ އިތުބާރު ގެއްލި އިންވެސްޓްމަންޓްތަކުގެ 80 ވަރަކަށް ޕަސެންޓް ގެއްލިގެން ދިއުމެވެ. އެހެންކަމުން މިއީ ދިވެހިން ފިލާވަޅު ހާސިލްކުރަން ޖެހޭ ކަމެކެވެ.\nމި އަހަރުފގެ ދެވަނަ ކުއާޓަރާ ހަމައަށް ސަރުކާރު ކުންުފުނިތަކުގެ އާމްދަނީ އިތުރުވި ގޮތް.--އަވަސް އިންފޮގްރަފީ\nމި ފަހަރު ގޯސްވިއިރު ހުރީ ޕޮޒިޓިވްކޮށް\n"ފިނިފެންމާ" ލޯންޗުގެ ހާދިސާ ހިނގިއިރު ރާއްޖޭގެ އިގްތިސާދު ރަނގަޅުވުމުގެ އަލާމާތްތައް ދިޔައީ ފެންމުންނެވެ. ވޯލްޑް ބޭންކް ފަދަ ވުޒާރާތަކުންވެސް ބުނަމުން ދިޔައީ ހަމަ ވާހަކަ އެކެވެ. މީގެ އިތުރުން ސަރުކާރު ހިއްސާވާ ކުންފުނިތަކުގެ އާމްދަނީ އިތުރުވަމުން ދިއުމަކީ މީގެ ހެއްކެއް ކަމަށް ބުނެވިދާނެ އެވެ. އަދި ޓޫރިޒަމުން ލިބޭ އާމްދަނީ އާއި ދައުލަތުގެ އާމްދަނީވެސް އިތުރުވެގެން ގޮސްފައިވެ އެވެ. އަދި މި އަހަރުގެ ޖެނުއަރީ މަހުން ސެޕްޓެމްބަރު މަހާ ހަމައަށް ބަލާއިރު ރާއްޖޭގެ އިމްޕޯޓު އެކްސްޕޯޓު ވެސް ވަނީ ވަރަށް ބޮޑުތަން އިތުރުވެފަ އެވެ.\nމި ސަބަބުތަކާހުރެ، ސަރުކާރުން އޭރު އަންދާޒާ ކޮށްފައިވާ ގޮތުގައި މި އަހަރުގެ މިހާތަނަށް 817 މިލިއަން ޑޮލަރު އިންވެސްޓްމަންޓް އަންނަން ވަނީ ތައްޔާރުވެފަ އެވެ. އަދި ދުނިޔޭގެ މަޝްހޫރު ބޮޑެތި ބްރޭންޑްތަކުން ރާއްޖޭގައި ރިސޯޓު ހަދާނެކަން ވަނީ އިއުލާނު ކޮށްފައިވެ އެވެ. މީގެތެރޭގައި ރާއްޖޭގައި މުޅިން އަލަށް ބައެއް ބްރޭންޑްތަކުން އިންވެސްޓްކުރަން ނިންމުންވެސް ހިމެނެ އެވެ.\nރާއްޖޭގައި ރިސޯޓު ތަރައްގީ ކުރާނެކަން އިއުލާނުކޮށްފައިވާ ދުނިޔޭގެ މަޝްހޫރު ބައެއް ބްރޭންޑްތައް.--އަވަސް އިންފޮގްރަފީ\nއިކޮނޮމިކް މުހައްމަދު ސައީދު ވިދާޅުވެފައިވާ ގޮތުގައި ސަރުކާރުން ގެންނަވަމުން ދިޔަ ބަދަލުތަކުގެ ސަބަބުން ރާއްޖޭގެ އިގްތިސާދަށް ބޮޑެތި ބަދަލުތަކެއް އަންނަމުންދާ ކަމަށެވެ. އެގޮތުން ފްރީ ހޯލްޑް ކޮންސްޓިޓިއުޝަނަލް ރިފޯމް ރާއްޖޭން ތަސްދީގު ކުރުމުގެ ސަބަބުން ރާއްޖެ ފަދަ ކުދި ގައުމުތަކަށް މީގެ ފައިދާ ވަރަށް ބޮޑުވާނެ ކަމަށާއި، މިކަމުގެ ސަބަބުން މުޅި ދުނިޔެއަށް ހުޅުވިގެންދާނެ ކަމަށް މިނިސްޓަރު ވިދާޅުވި އެވެ.\nކޮންމެއަކަށް ރާއްޖެއަށް އަނެއްކާވެސް މިއޮތީ ނުރަނގަޅު ހާލަތެއްގަ އެވެ. މި ދަނޑިވަޅު ބޭނުންވަނީ ވިސްނުންތެރިކަމާއެކު ފިޔަވަޅު އެޅުމެވެ. މިހާރު އެންމެ މުހިންމުކަން ބޮޑީ އިގްތިސާދު ހަމައަކަށް އެޅުވުމެވެ.\nޓޫރިޒަމްގެ ގެއްލުން 195 ބިލިއަން ޑޮލަރުން މަތި!


ކޮވިޑް-19 : ރާއްޖެ އައި އެމެރިކާ ފަތުރުވެރިޔަކު ޕޮޒިޓިވް ވެއްޖެ | Sandhaanu\nކޮވިޑް-19 : ރާއްޖެ އައި އެމެރިކާ ފަތުރުވެރިޔަކު ޕޮޒިޓިވް ވެއްޖެ\nރާއްޖެ އައި އެމެރިކާގެ ފަތުރުވެރިޔަކު ކޮވިޑް-19 އަށް ޕޮޒިޓިވް ވެއްޖެ އެވެ.\nޗަވަލް ބްލަންކް ރަންދެލި ރިސޯޓްގައި ޗުއްޓީ ހޭދަކުރަމުންދާ މި ފަތުރުވެރިޔާ ރާއްޖެ އައިސްފައިވަނީ ހޮނިހިރުދުވަހުގައެވެ. މައުލޫމާތު ލިބޭގޮތުގައި އޭނާ އަދިވެސް ހުރީ އެ ރިސޯޓްގައެވެ.\nދުނިޔޭގައި ހަލުވިކަމާއެކު ކޯވިޑް-19 ފެތުރެމުންދާއިރު އެމެރިކާއަކީ މިބަލި އެންމެ ހަލުވިކަމާއެކު ފެތުރެމުންދާ އަދި ދުނިޔޭގެ ނިސްބަތުން އެންމެގިނަ މީހުންނަށް މިބަލި ޖެހިފައިވާ ގައުމެވެ. އެގައުމުގައި މިހާތަނަށް 4،225687 މީހުން ކޯވިޑް- 19 އަށް ޕޮޒިޓިވް ވެފައިވާއިރު މިހާތަނަށް\n146546 މީހުން މިބަލީގައި މަރުވެފައި ވެއެެވެ.\nރާއްޖޭގެ ބޯޑަރު ހުޅުވިފަހުން ރާއްޖެއަށް އެންމެ ގިނަައިން އައިސްފައިވަނީ އެމެރިކާގެ ފަތުރުވެރިންނާއި އިނގިރޭސިވިލާތުގެ ފަތުރުވެރިންނެވެ.\nމިއީ ކޯވިޑް-19 ފުރަބަންދަށްފަހު މިމަހު 15ގައި ބޯޑަރު ހުޅުވައިލިފަހުން ރާއްޖެ އައި ފަތުރުވެރިންގެ ތެރެއިން މި ބައްޔަށް ޕޮޒިޓިވްވި ފުރަތަމަ މީހާއެވެ.\nމީޑިއާ އަށް މައުލޫމާތު ދެއްވަމުން ހެލްތު އިމަރޖެންސީ އޮޕަރޭޝަންސް ސެންޓަރ (އެޗްއީއީސ)ީގެ ތަރުޖަމާނު ޑރ. ނަޒުލާ ރަފީގް ވިދާޅުވީ އެމެރިކާ ފަތުރުވެރިޔާ ކޮވިޑް 19 އަށް ޓެސްޓްކޮށް ޕޮޒިޓިވްވިކަން އެނގިފައިވަނީ ރާއްޖެއަށް ފަތުރުވެރިން އައުމަށް ކަނޑައަޅާފައިވާ އުސޫލުގެ ތެރެއިން ޓެސްޓް ހެދިއިރު ކަމަށާއި އެމީހާގެ ކިބައިން މިހާތަނަށް ބަލީގެ އެއްވެސް އަލާމާތެއް ފެންނަންނެތްކަމަށެވެ.\nނަޒްލާ ވިދާޅުވިގޮތުގައި ފަތުރުވެރިޔާ ޕޮޒިޓިވްވުމާއި ގުޅިގެން ކޮންޓެކްޓް ޓްރޭސިން ހެދުމުގެ މަސައްކަތް މިހާރުދަނީ ކުރަމުންނެވެ.\nރާއްޖޭގެ ބޯޑަރު ހުޅުވާލިފަހުން މިހާތަނަށް 3509 ފަތުރުވެރިން ރާއްޖެ އައިސްފައިވެއެވެ.\nރާއްޖެއިން ކޯވިޑް-19 އަށް ޕޮޒިޓިވްވެފައިވާ މީހުންގެ އަދަދު މިހާރު ވަނީ 3302 އަށް އަރާފައެވެ.\nއައްޑޫ އަޙުމަދު ޖުލައި 28, 2020 At 12:25 ޕމ\nތިހަދާ ޓެސްޓުތައް ރަނގަޅުތޯ އެހެން މިދެންނެވީ ބައެއްފަހަރު ޕޮޒިޓިވެ ދެން ޗެކްކުރީމަ ނެގެޓިވް. ޓުއަރިޒަމް ހުއްޓުމުން އަނގަޔާއި އަތާ ދިމާނުވާ މީހުން ވަރަށް ގިނަވެއްޖެ. އެހެންވެ ހަމަ އަހާލީ. ޝުކުރިއްޔާ!


Emme Loa Laariehves Nei Billionaire!! | Fenvaru Online\nމަޝްހޫރު ފޯބްސް މަޖައްލާއިން ނެރޭ ލިސްޓްގައި ޝައިޚް ސުލާއިމާން އަލް ރާޖިޙީ -: ފޮޓޯ: ސޯޝަލް މީޑިއާ\n17:23 - 30 ޖުލައި 2020 - 1 ކޮމެންޓް\nބިލިއަނަރެކެވެ. ޚިޔާލީއެއް ނޫނެވެ. ޙަޤީޤަތުގައިވެސް މެއެވެ. ފިޓް ފާޒިލްގެ ޝަރުމީލާ "ގިވްއަވޭ" ގޮތަކަށްވެސް ނުމެނޫންމެއެވެ. ދުނިޔޭގެ މުއްސަނދިން ލިސްޓްކުރާ މަޝްހޫރު ފޯބްސް މަޖައްލާގެ މައި ޞަފްޙާއިންވެސް ޖާގަ ހޯއްދަވާފައިވާ ޙަޤީޤީ ބިލިއަނަރެކެވެ.\nދެން އުފެދޭ ސުވާލަކީ އެވަރުގެ ބޮޑު ބިލިއަނަރެއްގެ އަތުގައި ހަމަ ޙަޤީޤަތުގައިވެސް އެންމެ ލޯލާރިއެއްވެސް ނޯވެދާނެހެއްޔެވެ؟ އާނއެކެވެ. ކާޅުގައި ހުދުފަތްވެސް ހުރޭ ތާއެވެ. އެލްބީނޯ ވެލަޔާއި ކޯމަސްވެސް ހުންނަ ފަދައިންނެވެ.\nބޭންކްރަޕްޓް ވެއްޖެނަމަ އެއީ އެއްގޮތެވެ. އެހެނެއްކަމަކު މި ބިލިއަނަރަކީ ބޭންކްރަޕްޓް ވެފައިވާ ބިލިއަނަރެއް ނޫނެވެ. ސްކޫލް ދައުރުގައި އަތުގައި އެންމެ ރިޔާލައެއް ނެތިގެން އިތުރު ޙަރަކާތެއްގައި ބައިވެރިވެވަޑައި ނުގެންނެވުނު ނަމަވެސް، ކާމިޔާބު ޙަލާލު މަސައްކަތާއެކު އެތަކެއް ބިލިއަން އެމެރިކާ ޑޮލަރެއް މިލްކިއްޔާތުގައި އުފެދިގެން ގޮސްފައިވާ، އަދުގެ ފަހުގެ ތާރީޚު ނެދެކޭފަދަ މުޙްސިނު ދީލަތި ބިލިއަނަރެކެވެ.\nސަޢުދި ޢަރަބިއްޔާއިން ތެޔޮ ފެނުމާއެކު އެޤައުމަށް އެތެރެވެގެންދިޔަ އެތަކެއް ހާސް ބިދޭސީ މަސައްކަތް ތެރިންގެ މުސާރަ އެ މަސައްކަތްތެރިންގެ ޤައުމަށް ފޮނުވައި ދިނުމުގައި އެހީތެރިވެދިނުމާއިއެކު ޢާމްދަނީވެސް ހޯދުމަށް ކުޑަކުޑަ ކޮޓަރިގަނޑެއްގެ ތެރޭގައި ފެށުނު ބޭންކިން ވިޔަފާރި މިއަދުވަނީ މުޅި ޢަރަބި ޖަޒީރާތަކަށްވެސް ފަތުރާލެވިފައެވެ. ދުނިޔޭގައި ހުރި އެންމެ ވަރުގަދަ އަދި އެންމެ އިތުބާރުހުރި އިސްލާމިކް ބޭންކްގެ ގޮތުގައި ވެފައިވާ އަލް ރާޖިޙީ ބޭންކަކީ ޝައިޚް ސުލާއިމާންއާއި އެމަނިކުފާނުގެ ޢާއިލީ ދެބެއިން ގުޅިވަޑައިގެން އުފެއްދި ފުރަތަމަ ވިޔަފާރިއެވެ.\nދުނިޔޭގެ ޙަޔާތުގައި ގަދައަޅައި ކުރެއްވި މަސައްކަތުން ލިބިލެއްވި ކާމިޔާބީ އިންވެސްޓް ކުރަށްވާފައި ވަނީ، ދުނިޔެމަތީގެ އެއްވެސް ބޭންކަކުން ނުވަތަ މަހުޖަނަކަށްވެސް ނުދެވޭފަދަ ބޮޑު "ފައިދާ" އެއް ލިބިގެންދާފަދަ މަތިވެރި ވިޔަފާރިއެއްގައެވެ. އެތަކެއް ބިލިއަން ޑޮލަރުގެ މިލްކިއްޔާތު އިންވެސްޓް ކުރަށްވާފައިވަނީ، 700 ގުނައާއި ހަމައަށް ފައިދާ ލިބޭފަދަ މަތިވެރި ވިޔަފާރީގައެވެ. މާތް ﷲ ގެ މަގުގައި ހިލޭ ސާބަހަށް ފޯރުކޮށްދެމުން ގެންދާ ވަޞީލަތްތަކާއި ޚިދުމަތްތަކުގެ އަގު އެތަކެއް ބިލިއަން ޑޮލަރަށް އަރައެވެ.\nމަޝްހޫރު ފޯބްސް މަޖައްލާއިން ކަނޑައަޅާ ދުނިޔޭގެ އެންމެ މުއްސަނދި މީހުންގެ ތެރޭގައިވެސް ހިމެނިވަޑައިގެންފައި ވާ، ސަޢުދި ޢަރިބިއްޔާގެ ރަސްކަމުގެ ޚާންދާނަށް ނިޞްބަތްވެވަޑައި ނުގަންނަވާ އެންމެ މުއްސަނދި ބޭފުޅާއެވެ. ދުނިޔޭގެ އެންމެ މަޝްހޫރު އިސްލާމިކް ބޭންކް އަލް ރާޖިޙީ ބޭންކުގެ ފައުންޑަރު، ޝައިިޚް ސުލައިމާން ބިން ޢަބްދުލް ޢަޒީޒް އަލް ރާޖިޙީއެވެ.\nއެތަކެއް ބިލިއަން ޑޮލަރުގެ މިލްކިއްޔާތެއް ހުއްޓައި، ދަރިންނަށް ނުވަތަ ވާރުތަވެރިންނާއި ވަޤްފުގެ ގޮތުގައި ހަމަހަމައަށް ބައްސަވާލެއްވި ދީލަތި ހިތުގެ ވެރި ބިލިއަނަރެވެ.\nދުނިޔޭގެ ރެކޯޑު ފޮތުންވެސް އެންމެ ބޮޑު ކަދުރު ދަނޑުގެގޮތުގައި ޖާގަ ހޯދާފައިވާ، އެންމެ ފެންވަރު ރަނގަޅު ކަދުރު ހައްދާ، ސަޢުދި ޢަރިބިއްޔާގެ އަލް ޤަޞީމްގައި އޮތް މިދަނޑަކީ ދެމިގެންދާ ޞަދަގާތެއްގެ ގޮތުގައި ﷲ ގެ މަގުގައި ހޭދަކުރުމަށް ދޫކޮށްލެވިފައިވާ ވިޔަފާރިއެކެވެ. ލައްކައިން ކަދުރު ރުއް ހިމެނޭ މިދަނޑުން އެތަކެއްހާސް ޓަނުގެ ކަދުރު އުފައްދައެވެ. ދަނޑުހައްދައި ބަލަހެއްޓުމުގެ އެންމެހައި ޚަރަދެއް ބިލިއަނަރުގެ ޚައިރިއްޔާއިން ކުރެއެވެ. ލިބޭ އެންމެހައި އާމްދަނީ ދަނީއެއް އެއްކޮށް ހޭދަކުރަށްވަނީ ﷲ ގެ މަގުގައެވެ.\nޝައިޚް އަލް ރާޖިޙީ ވަޤްފު ކަދުރު ދަނޑު -:ފޮޓޯ: ޕިންރެސްޓް\nސަޢުދީގައި ޤާއިމު ކުރެވިފައިވާ ސުލައިމާން އަލް ރާޖިޙީ ޔުނިވަރސިޓީއަކީ ހިލޭސާބަހަށް، ޞިއްޙީ ދާއިރާއިންނާއި އިސްލާމިކް ބޭންކިންގެގެ ދާއިރާއިން މަތީ ތަޢުލީމު ފޯރުކޮށްދޭ ޔުނިވަރސިޓީއެކެވެ. އަލް ރާޖިޙީގެ ނަމުން ނަންދެވިފައިވާ އެތަކެއް ބޮޑެތި މިސްކިތްތަކެއް ބިނާކުރެވިފައިވެއެވެ.\nރިޔާޒުގައި ހުންނަ އަލްރާޖިޙީ މިސްކިތެވެ. މައްކާގައި ހުންނަ ޢާއިޝާ އަލް ރާޖިޙީ މިސްކިތެވެ. މުޅި މެދުއިރުމަތީގެވެސް އެންމެ މަޝްހޫރު ޕޯލްޓްރީ ކުންފުނި "އަލް ވަޠަނީ" ގެ ވެސް ބާނީއެވެ. އެތަކެއް ހާސް މުވައްޒަފުންނެއް ހިމެނޭ ހިނދުވެސް ކޮންމެ މަހެއް ނިމުމުގެ ކުރިން އެމަހެއްގެ މުސާރަ އެންމެހައި މުވައްޒަފުންނަށް ހަމައަށް ދެއްވައެވެ.\nރިޔާޒުގައި ހުންނަ އަލް ރާޖިޙީ މިސްކިތް -: ފޮޓޯ: ޕިންރެސްޓް\nހުރިހައި ވިޔަފާރިތަކެއްގެ އެންމެހައި ފައިދާ ދެބައަށް ބައްސަވައި އެއްބައި ދަރިންނަށެވެ. އަނެއްބައި މާތް ﷲ ގެ މަގުގަައި ފަގީރުންގެ ޙާޖަތްތަކަށާއި، ޢާންމު ޚިދުމަތްތަކަށެވެ. ކޮވިޑް19 އާއި ގުޅިގެންވެސް 170 މިލިއަނަށްވުރެ ގިނަ ޑޮލަރު އަލް ރާޖިޙީ ފައުންޑޭޝަނުން ހޭދަކޮށްފައި ވެއެވެ.\nދީލަތި ބިލިއަނަރު ޝައިޚް ސުލައިމާންގެ އަމިއްލަ ދިރިއުޅުމުގެ ކަންކަމަށްވެސް ޚަރަދު ކުރަށްވަނީ، ﷲ ގެ މަގުގައި ވަޤްފު ކުރެވިފައިވާ އިންވެސްޓްމަންޓްތަކުން ލިބޭ ފައިސާއިންނެވެ. ބޯހިޔާވަހިކަމާއި ކެއިންބުއިމާއި، ދަތުރު ފަތުރާއި، ބޭސްފަރުވާފަދަ އަސާސީ ކަންކަމަށްވެސް ޚަރަދު ކުރަށްވާނެ އަމިއްލަ ފައިސާ ފޮއްޗެއް ނުގެންގުޅުއްވައެވެ. ﷲ ގެ މަގުގައި ދޫކޮށްލެވިފައި ވާ ވިޔަފާރިތަކުން ކިރިއާމެ ފުދިވަޑައިގަންނަވާ މިންވަރަށް ނަންގަވަނީވެސް އަމިއްލަ ފައިސާގެ ގޮތުގައި ނޫނެވެ. މުސްކުޅިވެ ގައިބާރު ދޫވެފައިވާ އަދި ޢާމްދަނީއެއް ލިބޭނޭ ވަޞީލަތެއްވެސް ނެތް ފަރާތަކަށް ﷲ ގެ މަގުގައި ކުރެވޭ ހޭދައެއްގެ ގޮތުގައެވެ.\nޝައިޚް ސުލައިމާން އަލް ރާޖިޙީގެ މަތިވެރި ޞަދަޤާތްތައްް މާތް ﷲ ޤަބޫލުކޮށްދެއްވައި އަބަދާއި އަބަދަށްމެ މަތިވެރިވެގެންވާ، ސުވަރުގޭގެ އެންމެ މަތިވެރި ނިޢުމަތްތައް ޝައިޚަށް މިންވަރު ކޮށްދެއްވާށިއެވެ. އާމީން....\nއަލް ރާޖިޙީ ބޭންކްއެހީސަޢުދި ޢަރަބިއްޔާސުލައިމާން އަލް ރާޖިޙީ


Rahrashu ga huri gina dhuvasvy kuni nagaai saafu kuraane bayaku hoadhanee\nރަށްރަށުގައި ހުރި ގިނަ ދުވަސްވީ ކުނި ނަގައި ސާފުކުރާނެ ބަޔަކު ހޯދަނީ\nމީހުން ދިރިއުޅޭ ރަށްރަށުގައި ހުރި ގިނަ ދުވަސްވީ ކުނި ނަގައި ސާފުކުރާނެ ބަޔަކު ހޯދަން ފިނޭންސް މިނިސްޓްރީން އިއްޔެ ބިޑަށް ހުޅުވާލައިފި އެވެ.\nމި މަޝްރޫއުއަށް ބީލަން ހުށަހެޅުން އޮންނާނީ މި މަހުގެ 24 ގަ އެވެ. އަދި މި މަހު 23 ގެ ކުރިން ބީލަމަށް ރަޖިސްޓްރީވާން ޖެހޭނެ އެވެ. ރަޖިސްޓްރީ ވެވޭނީ 500ރ. ގެ ފީއެއް ދައްކައިގެންނެވެ. މީގެ އިތުރުން ފަސް ލައްކަ ރުފިޔާގެ ސެކިއުރިޓީ ޑިޕޮސިޓެއް ވެސް ބަހައްޓަން ޖެހޭނެ އެވެ.\nފިނޭންސް މިނިސްޓްރީން ބުނީ މަޝްރޫއުއާ ގުޅޭ މައުލޫމާތު ފިނޭންސް މިނިސްޓްރީގެ ވެބްސައިޓުން ލިބޭނެ ކަމަށެވެ. އަދި އިތުރު މައުލޫމާތު ބޭނުންވާ ނަމަ އަންނަ އާދިއްތަ ދުވަހުގެ ކުރިން އެތަނަށް އީމެއިލް ކުރުމުން އެކަމެއް ސާފުކޮށްދޭނެ ކަމަށް ވެސް ބުނެފައިވެ އެވެ.\nރަށްރަށުން ކުނި ނަގައި ސާފުކުރުމުގެ މަސައްކަތް ކުރިއަށް ގެންދަނީ އެ ރަށެއްގެ ކައުންސިލުން ހަވާލުކުރާ ބަޔެކެވެ. ބައެއް ރަށްރަށުގެ ކުނި ނެގުމުގެ މަސައްކަތް ވެމްކޯއާ ވެސް ހަވާލުކޮށްފައިވެ އެވެ.\nކުޅުދުއްފުށީގައި ކުނިކޮށީގައި ޖަމާވެ ގިނަ ދުވަސްވެފައިވާ ގޮނޑެއް ނައްތާލެވިފައިނެތުމުގެ ސަބަބުން ތަފާތު އެކި މައްސަލަތައް އަންނަނީ ކުރިމަތިވަމުންނެވެ. އެގޮތުން ގޮނޑުގައި ކުނި އަނދަމުންދާއިރު އަރާ ދުމުގެ ސަބަބުން ކައިރީގައި ހުންނަ ސަރުކާރުގެ މުވައްސަސާތަކަށާއި ގެތަކުގައި ދިރިއުޅޭ މީހުންނަށް ދަނީ ބޮޑެތި އުނދަގޫތަކާ ކުރިމަތިވަމުންނެވެ.


BREAKING : Rajje Gai3Mahuge Kujjaku Quarantine Koffi - Vaguthu\nކޮވިޑް-19 : ރާއްޖޭގައި3މަހުގެ ކުއްޖަކު ކަރަންޓީނު ކޮށްފި\n”ވަގުތު“ އަށް އެނގިފައިވާ ގޮތުން އެ ތުއްތު ކުއްޖާ އާއި ކުއްޖާގެ މުޅި އާއިލާވެސް މިހާރު ވަނީ ކަރަންޓީނު ފެސިލިޓީ އަކަށް ބަދަލުކޮށްފައެވެ.\nއެ އާއިލާގެ މީހުން ކަރަންޓީނު ކޮށްފައި ވަނީ މާލެ އިން ފުރަތަމަ ފައްސިވި މީހާ އާއި ބައްދަލުވެފައި ވާތީއެވެ.\nއިއްޔެ މާލެއިން ކޮވިޑް-19 އަށް ފައްސި (ޕޮޒިޓިވް) ވެފައި ވަނީ އެއްވެސް ބޭރު ގައުމަކަށް ދަތުރުކޮށްފައި ނުވާ އަންހެނަކެވެ. އޭނާ އާއި ޑައިރެކްޓް ކޮންޓެކްޓްވި ދެ މީހަކު ކޮވިޑް-19 އަށް ފައްސިވެފައިވާއިރު، އިތުރު 10 މީހެއްގެ ނަތީޖާ ވަނީ ނައްސި (ނެގެޓިވް)ވެފައެވެ. މީގެ އިތުރުން، އޭނާއާ ކޮންޓެކްޓްވި 14 މީހެއްގެ ފަރާތުން އަލާމާތްތައް ފެންނާތީ އެމީހުންވެސް ވަނީ އެކަހެރިކޮށްފައެެވެ.\nރާއްޖެއިން ބަލި ޖެހުނު މީހުންގެ ޖުމްލަ އަދަދު 23 އަށް މިހާރު އަރާފައިވާއިރު، މިވަގުތު ރާއްޖޭގައި ފަރުވާދެމުން ގެންދަނީ5މީހަކަށެވެ. އިތުރު ދެމީހަކަށް ގައުމުން ބޭރުގައި އަންނަނީ ފަރުވާ ދެމުންނެވެ. އެއީ ވައިރަހަށް ފައްސިވެފައި ވަނިކޮށް ރާއްޖެއިން ފުރައިގެން ދިޔަ2ފަތުރުވެރިންނެވެ.\nބަލި ޖެހުނު މީހުންގެ ތެރޭގައި ހިމެނެނީ 8 ދިވެއްސަކާއި 15 ބިދޭސީން ކަމުގައިވާއިރު، މިހައިތަނަށް ފަރުވާދީގެން 16 މީހަކު ވަނީ ރަނގަޅުވެފައެވެ. މާލޭގައި ފުރަތަމަ ފަހަރަށް ގައިން ގަޔަށް ވައިރަސް އަރަން ފެށުމާއިއެކު، މާލެ މިހާރު ވަނީ ރެޑް އެލާޓަށް ގެނެސްފައެވެ.\nމިދުވަސްވަރު ވަައިރަހުން ރައްކާތެރިވުމަށް އޮތް ގޮތަކީ ގޭގައި ތިބުން ކަމުގައިވާއިރު، މިފަދަ ވައިރަހެއް އެއްކޮށް ފޮހެލުމަށް ހުރިހާ ރައްޔިތުންގެވެސް އެއްބާރުލުން ބޭނުންވާނެއެވެ.\nއޭޕްރީލް 16, 2020 18:52\nމީނާއަކީ ރާއްޖެއިން ބޭރަށް ނުގޮސް ރާއްޖެއިން ބޭރަށްގޮސް އައިސްފައިވާ މީހުންނާ ވަރަށް ބައްދަލުކޮށް ފަޔަށް ހިނިއަރާތީ ގޭގަ މަޑުނުވެވިގެން އުޅުނުމީހެއް\nއޭޕްރީލް 16, 2020 19:21\nކިހިނެއްތޯއޭ މާލޭން ފުރަތަމަ ފަރަށް މިވައިރަސް ޖެހުނު ބޭފުޅާއަށް އެވައިރަސް ޓްރާންސްފާ ވީ؟ މި ސުވާލުގެ ޖަވާބަށް ހުރިހާ ދިވެހި ރައްޔިތުން ޖަވާބެއް ބޭނުންވޭ!


Russia Ge Vaccine Veehaa Ves Avahakah Libeyne Kamuge Yageen Kan Dheefi - Vaguthu\nރަޝިއާގެ ފޮރިން މިނިސްޓަރު ސަރްގޭ ލަވްރޯފް\nރަޝިއާ އިން އުފައްދާފައިވާ "ސްޕަޓްނިކް ވީ" ވެކްސިން ރާއްޖެ އަށް ވީހާވެސް އަވަހަށް ލިބޭނެ ކަމުގެ ޔަގީން ކަން ރަޝިއާގެ ފޮރިން މިނިސްޓަރު ސަރްގޭ ލަވްރޯފްއާ ރޭ ދެއްވައިފިއެވެ.\nރަޝިއާގެ ފޮރިން މިނިސްޓަރު ވަނީ ރާއްޖޭގެ ފޮރިން މިނިސްޓަރު އަބްދުﷲ ޝާހިދާ މަޝްވަރާ ކުރައްވައިފައެވެ.\nފޮރިން މިނިސްޓްރީން މިއަދު ވިދާޅުވި ގޮތުގައި ޝާހިދު، ރަޝިޔާގެ ފޮރިން މިނިސްޓަރު ސަރްގޭ ލަވްރޯފްއާ ފޯނުން ރޭ ވާހަކަ ދައްކަވައި ކޮވިޑްގެ ހާލަތާ ބެހޭ ގޮތުން މަޝްވަރާ ކުރައްވާފައިވެއެވެ.\nރަޝިއާގެ ފޮރިން މިނިސްޓަރާއެކު ކުރެއްވި މަޝްވަރާތަކުގައި ޝާހިދު ވަނީ ކޮވިޑްގެ ސަބަބުން ރާއްޖެއަށް ދިމާވެފައިވާ ދަތިތަކާ އަދި މިހާލަތުން އަރައިގަތުމަށް ކުރެވޭ މަސައްކަތާ ބެހޭ ގޮތުން ރަޝިއާގެ ފޮރިން މިނިސްޓަރަށް މައުލޫމާތު ދެއްވައިފައެވެ. އަދި ރަޝިޔާއިން ވެކްސިން ހޯދުމަށް ރާއްޖެއިން ކުރަމުންދާ މަސައްކަތުގައި، ވީހާވެސް އަވަހަކަށް ވެކްސިން ފޯރުކޮށްދިނުމަށް މަސައްކަތްކުރައްވާނެކަމުގެ ޔަގީންކަން ރަޝިޔާގެ ފޮރިން މިނިސްޓަރު ވަނީ މިނިސްޓަރު ޝާހިދަށް ދެއްވާފައިވާ ކަމަށް ފޮރިން މިނިސްޓްރީން ވިދާޅުވިއެވެ.\nމީގެ އިތުރުންވެސް ދެ ގައުމުގެ މެދުގައި އިތުރަށް ގުޅުން ބަދަހިކުރުމާ ގުޅޭ ގޮތުން ދެ ޚާރިޖީ ވަޒީރުން މަޝްވަރާކުރެއްވިއެވެ.\nރައީސް އޮފީހުގައި އެންމެ ފަހުން ބޭއްވި ނޫސްވެރިންގެ ބައްދަލުވުމުގައި ރައީސް އިބްރާހިމް މުހައްމަދު ސޯލިހް ވިދާޅުވީ ރަޝިއާ އިން އުފައްދާފައިވާ ވެކްސިންގެ 200،000 ޑޯޒް ރާއްޖެ ގެނައުމުގެ މަސައްކަތް ކުރަމުން އަންނަ ކަމަށެވެ. މިހާރު އެކަން އޮތީ އެގްރީމެންޓުގައި ސޮއިކުރުމުގެ މަރުހަލާގައި ކަމަށް ރައީސް ވިދާޅުވިއެވެ. މި ބައްދަލުވުމުގައި ހެލްތް މިނިސްޓަރ އަހުމަދު ނަސީމް ވިދާޅުވީ، ސޮއިކުރާތާ ހަފްތާއެއްހާ ދުވަހުގެ ތެރޭގައި ވެކްސިންގެ ޝިޕްމަންޓް ރަޝިޔާއިން ރާއްޖެ ފޮނުވާނެ ކަމަށެވެ.\nވެކްސިނުންވެސް އަދި ވެންޓިލޭޓަރުންވެސް ވަރަށް ވައްކަން ކޮށްފި. ތި ބުނާ ރަޝިޔާ ވެކްސިން ލިބުނަސް ޖަހާނީ އިންޑިޔާއިން ޓްރާންސިޓް ވާން އަންނަ މީހުންނަށްހެން ހީވަނީ. މިއޮއްފަދަ ނުރައްކާތެރި ބަލިމަޑު ކަމުގަވެސް ސަރުކާރުގެ އެކި ވުޒާރާ ތަކުން ކުރީ ހަމަ ވައްކަން. ވެރި މީހާގެ ނަގުލައި ދަޅު ހުރެގެން ނޫނީ ދިވެން މައިތިރިއެއް ނުކުރެވޭނެ.


vnews - Vas nubai meyvaa eh US$1000 ah vikkaalaifi\nވަސްނުބައި މޭވާއެއް 1000 އެމެރިކާ ޑޮލަރަށް ވިއްކާލައިފި\nޑޫރިއަންއަކީ ވަރަށް ނުބައި ވަހެއް ހުންނަ ފޮނި މީރު މޭވާއެއް\nރޭލާއި ބަސް ފަދަ ތަކެތީގެ އިތުރަށް ބައެއް ހޮޓާތަކަށް ވެއްދުން މަނާ ބާވަތެއްގެ މޭވާއެއް ހުންނަކަން އެނގޭތޯއެވެ. އެއިން ދުވާ ނުބައި ވަހެއްގެ ސަބަބުންނެވެ. ނަމަވެސް މިއީ އޭޝިއާގެ ގިނަ ގައުމުތަކެއްގައި ވަރަށް އާންމު އަދި ގިނަ ބަޔަކަށް މީރު މޭވާއެކެވެ. އެއީ ޑޫރިއަންއެވެ.\nބޭރުފުށުން ކަށިތަކެއްލާފައި މަޑު ރީނދޫ އަދި ފެހި ކުލައެއްގައި ހުންނަ މި މޭވާއަކީ ކުޑަކޮށް ފޮނިރަހައެއް ދޭ މޭވާއެކެވެ. އިންޑޮނީޝިއާގެ ޖާވާގައި މިމަހު މީގެ2ޑޫރިއަން ވަނީ ވިކިފައެވެ. ކޮންމެ މޭވާއެއްގެ އަގަކީ 1000 އެމެރިކާ ޑޮލަރެވެ. ޖާވާގެ ދަނޑުވެރިއެއް ކަމަށްވާ ސުޑާނޯ ބުނީ "ޖޭ ކުއީން" އާއިލާއަށް ނިސްބަތްވާ މި ޑޫރިއަންއަކީ ވަރަށް ޚާއްސަ ގޮތަކަށް ހުންނަ އަދި މީރު ރަހައެއް ހުންނަ ބާވަތެއްގެ ޑޫރިއަންއެއް ކަމަށެވެ.\nމި ވައްތަރުގެ ޑޫރިއަން ވިއްކަން ހުރީ ޖާވާ ކައިރީގައި އޮންނަ ޕްރޮވިންސެއް ކަމަށްވާ ޓަސިކްމަލާޔާގެ ފިހާރައެއްގައެވެ. އެތަނުގައި މި ވައްތަރުގެ މޭވާ ވިއްކާ އަގަކީ 14 މިލިއަން އިންޑޮނީޝިއަން ރުޕިޔާއަށެވެ. އެއީ، ގާތްގަނޑަކަށް 1002 އެމެރިކާ ޑޮލަރުގެ އަގެކެވެ. މިހާ ބޮޑު އަގުގައި މި ވައްތަރުގެ ޑޫރިއަން ވިކެނީ ކީއްވެތޯ ސުވާލު ކުރުމުން އޭނާ ބުނީ މިއީ ވަކި ވައްތަރެއްގެ ގަސްކާނާ ބޭނުންކޮށްގެން ހައްދާފައިވާ ވަކި ޚާއްސަ ގަހެއްގައި އަޅާ މޭވާއެއް ކަމަށެވެ. އަދި މީގެ ކުރީން މި ވައްތަރުގެ ޑޫރިއަން ހައްދަން ގިނަ އަދަދެއްގެ ދަނޑުވެރިން މަސައްކަތް ކުރި ނަމަވެސް އެކަން ކާމިޔާބުވެފައި ނުވާ ކަމަށް އޭނާ ބުންޏެވެ.\nބަޓަރު ކަހަލަ ގޮތަކަށް ހުންނަ ޑޫރިއަން އަކީ ފޮނި ރަހައެއްދޭ އަދި ވަރަށް މީރު ކެއުމެކެވެ. ޑޫރިއަން އަކީ ވަރަށް މަދުން ހައްދާ ގަހެއް ނަމަވެސް މިއީ އޭޝިޔާގެ ގިނަ ގައުމުތަކެއްގައި ވަރަށް ކަމުދާ މޭވާއެކެވެ. ނަމަވެސް މިއިން ދުވާ ނުބައި ވަހުން އެއަރޕޯޓް، ޕަބްލިކް ޓްރާންސްޕޯޓް އަދި ބައެއް ހޮޓާތަކަށް މި މޭވާ ވެއްދުމަކީ މަނާ ކަމެކެވެ.\nސުޑާނޯ ބުނީ އޭނާގެ ގަހުގައި އެޅީ ވަރަށް ކުޑަ 20 ޑޫރިއަން ކަމަށެވެ. އެހެންކަމުން، ބާޒާރަށް ވިއްކަން ނެރުނީ އެންމެ4މޭޭވާއެވެ. އޭގެ ތެރެއިން2ޑޫރިއަން ވިކުނު ނަމަވެސް އަނެއް2ޑޫރިއަން ގަންނާނެ މީހަކު ނުވިއެވެ. އަދި، ގިނަ ދުވަސްވެ، އެ މޭވާގެ ތާޒާކަން ވަނީ ގެއްލިފައެވެ. 1000 ޑޮލަރު ދީފައި ޑޫރިއަން ގަތީ ކާކުކަން އޭނާއަށް ބުނެދޭކަށް ނޭނގުނެވެ.


ސުވަރުގެއަށް ވަނުމުގެ ސަބަބުތަކުގެ ތެރެއިން – DhiSalafiyyah\nސުވަރުގެއަށް ވަނުމުގެ ސަބަބުތަކުގެ ތެރެއިން\n25/09/2011 ޙަދީޘާއި އޭގެ ޢިލްމުތައްއައްޝައިޚް މުޙައްމަދު ޝަމްޢޫން\nعَنْ أَبِيْ هُرَيْرَةَ رَضِيَ اللهُ عَنْهُ قَالَ: قَالَ رَسُوْلُ اللهِ صَلَّى اللهُ عَلَيْهِ وَسَلَّمَ : ” وَالَّذِيْ نَفْسِيْ بِيَدِهِ لَا تَدْخُلُوْنَ الْجَنَّةَ حَتَّى تُؤْمِنُوْا وَلَا تُؤْمِنُوْا حَتَّى تَحَابُّوْا أَوَلَا أَدُلُّكُمْ عَلَى شَيْءٍ إِذَا فَعَلْتُمُوْهُ تَحَابَبْتُمْ؟ أَفْشُوْا السَّلَامَ بَيْنَكُمْ “. (رواه مسلم 21/ 35 نووي، كتاب الِإيمان، باب بيان أنه لا يدخل الجنة إلا المؤمنون).\nﷲ ތަޢާލާ ރުއްސުންލެއްވި އަބޫ ހުރައިރާގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. “ތިމަންކަލޭގެފާނުގެ ނަފްސު އެފަރާތެއްގެ އަތްޕުޅުގައިވާ ފަރާތް ގަންދެއްވައި ވިދާޅުވަމެވެ. އީމާންކަން ފުރިހަމަ ވެއްޖެއުމަށްދާން ތިޔަބައިމީހުން ސުވަރުގެ ނުވަންނަހުއްޓެވެ. އަދި އެއްބަޔަކު އަނެއްބަޔަކަށް ލޯބި ކޮށްފުމަށްދާންދެން ތިޔަބައިމީހުންގެ އީމާންކަން ފުރިހަމަ ނުވާހުއްޓެވެ. އެކަމެއް ކުރުމުން ތިޔަބައިމީހުންގެ މެދުގައި ލޯބި އުފެދިގެންދާނޭކަމެއް ތިމަންކަލޭގެފާނު ބަޔާންކޮށް ދެއްވަމުތޯއެވެ؟ ތިޔަބައިމީހުންގެ މެދުގައި ސަލާމް ފަތުރާށެވެ.\nމި ޙަދީޘްގައި ރަސޫލާ ޞައްލަﷲ ޢަލައިހިވަސައްލަމަ، ޞަޙާބީންގެ ސަމާލުކަމަށް ގެންނަވާފައިވަނީ ވަރަށް މުހިންމު ކަމެކެވެ. ފަހެ އެފަރާތެއްގެ އަތްޕުޅުގައި އެކަލޭގެފާނުގެ ނަފްސުވާ އިލާހު، ﷲ ސުބުޙާނަހޫ ވަތަޢާލާ ގަންދެއްވައި އެކަލޭގެފާނު ޙަދީޘް ކުރައްވަނީ، އީމާންވާންޖެހޭ ގޮތަށް އީމާންވެއްޖެއުމަށް ދާންދެން އެއްވެސް މީހަކު ސުވަރުގެ ނުވަންނާނެ ކަމުގައެވެ. އެއަށްފަހު ޞާލިޙު ޢަމަލުކުރުން، އިމާންކަން ލާޒިމުކުރާކަމުގައި ބަޔާންކުރެއްވިއެވެ. އެއިތުރުވުމުން އީމާންކަންވެސް އިތުރުވެގެންދެއެވެ. އެ މަދުވުމުން އީމާންކަންވެސް ބަލިކަށިވެގެންދެއެވެ. އެއަށްފަހު އެކަލޭގެފާނު އަޅުގަނޑުމެންނަށް އިރުޝާދު ދެއްވަނީ މުސްލިމުން އެކަކު އަނެކަކަށް ހެޔޮކޮށް ހިތައި ލޯބިކުރުމަކީވެސް އީމާންކަމުގެ ތެރެއިންވާކަމެއް ކަމެވެ. އަދި އެކަންތައް ޙާޞިލު ކުރާނޭގޮތް ބަޔާންކޮށްދެއްވައި ޙަދީޘްކުރައްވަނީ މުޖުތަމަޢުގައި ސަލާމް ފެތުރުމަށެވެ. ދަންނަ މީހުންނާއި ނުދަންނަ މީހުންނަށްވެސް ސަލާމްގޮވައި ހެދުމަށެވެ. ރަސޫލުﷲ ޞައްލަﷲ ޢަލައިހިވަސައްލަމައަށް ސުވާލު ދެންނެވުނެވެ. އިސްލާމްކަމުގެ (ޢަމަލުތަކުގެ) ތެރެއިން އެންމެ ހެޔޮވެގެންވާކަމަކީ ކޮބައިތޯއެވެ؟ ޙަދީޘްކުރެއްވިއެވެ. تُطْعِمُ الطَّعَامَ وَتَقْرَأُ السَّلَامَ عَلَى مَنْ عَرَفْتَ وَمَنْ لَمْ تَعْرِفْ (رواه مسلم). “ދަންނަމީހުންނާއި ނުދަންނަ މީހުންނަށް ކާންދީ(ޞަދަޤާތްކޮށް) އެމީހުންނަށް ސަލާމް ގޮވައިހެދުމެވެ.” އަދި ޞައްޙަ ސަނަދަކުން ޠަބަރާނީ ރިވާކުރައްވާފައިވާ ޙަދީޘެއްގައި އައިސްފައިވެއެވެ. أَطْعِمُوْا الطَّعَامَ وَأَفْشُوْا السَّلَامَ تُوَرَّثُوا الْجِنَانَ “(މީސްތަކުންނަށް ޞަދަޤާތްކޮށް) ކާންދޭށެވެ. އަދި ސަލާމް ފަތުރާށެވެ. ސުވަރުގެ ލިބޭހުއްޓެވެ.”\nމިގޮތަށް ޢަމަލުކޮށްފިނަމަ މުޅި އިސްލާމީ މުޖުތަމަޢުގައި އަޚުވަންތަކަމާއި ލޯތްބާއި އެކުވެރިކަން ފެތުރިގެންދާނެއެވެ.\nމި ޙަދީޘުންލިބޭ ބައެއް ފައިދާތައް\nބޮޑެތި ކަންތައްތަކެއްގެ ވާހަކަ ދައްކާއިރު ހުވާކުރުމަކީ ހުއްދަ ކަމެއްކަން.\nމުއުމިނަކު ނޫނީ ސުވަރުގެ ނުވަންނާނެކަން.\nމުއުމިނުންގެ މެދުގައި ލޯތްބާއި އެކުވެރިކަން އުފެދޭ ކަންތައްކުރުމަކީ ވާޖިބު ކަމެއްކަން.\nދޭދޭ ފަރުދުންގެ މެދުގައާއި މުޖުތަމައުގައިވެސް ލޯތްބާއި އެކުވެރިކަން އުފެދިގެން ދިއުމުގެ އެންމެބޮޑު ސަބަބުތަކުގެ ތެރޭގައި އެއްބަޔަކު އަނެއްބަޔަކަށް ސަލާމްކުރުން ހިމެނޭކަން.


Syria minivan vandhen Hizbullah aai Iran Syria gai onnaane | Mihaaru\nލުބްނާންގެ ގާނޫނު ހަދާ މަޖިލީހުގެ ރައީސް ނަބީހް ބިއްރީ.\nސީރިޔާ މިނިވަން ވަންދެން ހިޒްބުﷲ އާއި އީރާން ސީރިޔާގައި އޮންނާނެ\n07 ޖޫން 2018 - 10:50\nރަޝިޔާގެ މީޑިއާއާ ވާހަކަ ދައްކަވަމުން ނަބީހް ވިދާޅުވީ، ސީރިޔާ އަށް އަތް ގަދަކޮށްގެން އުޅުނު އިސްލާމިކް ސްޓޭޓް (އައިއެސް) ޖަމާއަތުގެ ހަނގުރާމަވެރިން، ލުބްނާނަށް އެރިޔަ ނުދީ ހިފެހެއްޓުނީ ސީރިޔާގައި ތިބި ހިޒްބުﷲ ހަނގުރާމަވެރިންގެ ސަބަބުންނެވެ. އޭނާ ވިދާޅުވީ ރަނގަޅު ވަގުތުގައި ހިޒްބުﷲގެ ހަނގުރާމަވެރިން ސީރިޔާ އަށް ނުފޮނުވުނު ނަމަ، އައިއެސްގެ ހަނގުރާމަވެރިން ލުބްނާނަށް ވެސް އަރާނެ ކަމަށެވެ.\nއޭނާ ވިދާޅުވީ އީރާން ސިފައިންނާއި ރަޝިޔާ ސިފައިން ސީރިޔާގައި ތިބީ ސީރިޔާ ސަރުކާރުގެ އެދުމުގެ މަތިން ކަމަށެވެ. ނަމަވެސް އެމެރިކާ ސިފައިން ސީރިޔާ އަށް އަރައިގަނެގެން އުޅެނީ ސީރިޔާ ސަރުކާރުގެ އެއްވެސް ރުހުމަކާ ނުލައި ކަމަށް ވެސް އޭނާ ވިދާޅުވި އެވެ.\nނަބީހް ވިދާޅުވީ ސީރިޔާގެ މައްސަލަ އަށް އަދިވެސް ހައްލެއް ގެނެވޭނީ ސުލްހައިގެ ވާހަކަތަކުން ކަމަށެވެ. އެހެންކަމުން، މައްސަލައާ ގުޅުން ހުރި ހުރިހާ ފަރާތްތަކުން އަލުން ސުލްހައިގެ މަޝްވަރާތައް ފެށުން މުހިންމު ކަމަށް އޭނާ ވިދާޅުވި އެވެ.\nއެ ގޮތުން، ސީރިޔާ، ރަޝިޔާ، އެމެރިކާ، ތުރުކީ ވިލާތް، އީރާން، ސައޫދީ އަރަބިއްޔާ، މިސްރު އަދި ވިލާތުގެ އިއްތިހާދުން މަޝްވަރާތައް ފަށައިގެން، ހުރިހާ އެންމެންނަށް އެއްބަސްވެވޭ ގޮތަކުން ނޫނީ މައްސަލަ ހައްލު ނުވާނެ ކަމަށް ވެސް އޭނާ ވިދާޅުވި އެވެ.\nސީރިޔާގެ ދާޚިލީ ހަނގުރާމައިގައި އީރާނާއި ރަޝިޔާ އަދި ހިޒްބުﷲ ޖަމާއަތް ހަނގުރާމަ ކުރަމުން ދަނީ ސީރިޔާ ސަރުކާރަށް މަދަދު ދިނުމުގެ ގޮތުންނެވެ. ނަމަވެސް އެމެރިކާ އާއި ވިލާތުގެ ގައުމުތަކުގެ އިތުރުން ސައޫދީ އަރަބިއްޔާ އާއި މިސްރު ފަދަ ގައުމުތައް ސީރިޔާ ހަނގުރާމައިގައި ބައިވެރިވަނީ، ސީރިޔާގެ ރައީސް ބައްޝާރުލް އަސަދުގެ ވެރިކަން ވައްޓައިލުމަށް އިދިކޮޅު ފަރާތްތަކަށް ވާގިވެރިވުމުގެ ގޮތުންނެވެ.\nއިތުރު ލިޔުންތައް ލުބުނާން ސީރިއާ އީރާން ރަޝިއާ ތުރުކީ ސައޫދީ އަރަބިއްޔާ މިސްރު އެމެރިކާ


Drug etherekuri Pakistan meehaku maruvaan hithah araathee balahattanee | Mihaaru\nޑްރަގް އެތެރެކުރި ޕާކިސްތާނުގެ މީހަކު "މަރުވާން" ހިތަށް އަރާތީ ރަނގަޅަށް ބަލަހައްޓަން އަންގައިފި\nފުލުހުންގެ އެކި އޮޕަރޭޝަންތަކުގައި އަތުލައިގެންފައިވާ މަސްތުވާތަކެތި ނައްތާލަނީ. -- ފޮޓޯ: މިހާރު\n13 ޖެނުއަރީ 2022 - 06:32\nވައިގެ މަގުން ރާއްޖެއަށް ޑްރަގްސް އެތެރެކުރި ޕާކިސްތާނު ތިން މީހުންގެ ތެރޭގައި ހިމެނޭ އަންހެން މީހާ "އަމިއްލައަށް މަރުވާން ހިތަށްއަރާ" ކަމަށް ކޯޓުގައި ބުނެފައި ވަނީ އޭނާ ރަނގަޅަށް ބަލަހައްޓަން ކްރިމިނަލް ކޯޓުން އަންގައިފި އެވެ.\nމިދިޔަ ޑިސެމްބަރު މަހު ހައްޔަރުކުރި ބުސްރާ އަނީސް، 51، ބަންދުގައި ހުންނައިރު ރަނގަޅަށް ބަލަހައްޓަން ގާޒީ ދީބާނާޒް ފަހުމީ އަމުރުކުރެއްވީ ބުސްރާގެ ބަންދުގެ މުއްދަތު އިތުރު ކުރުމަށް އިއްޔެ ކޯޓަށް ގެންދިއުމުންނެވެ.\nބުސްރާ އަކީ ޕާކިސްތާން ދެ މީހުން ކަމަށްވާ މުހައްމަދު ޔަސީން، 49، އަދި މުނީރް އަޒީޒް، 41، އާ އެކު ހައްޔަރުކުރި މީހެކެވެ. މި ތިން މީހުންގެ އަތުން ފެނުނު މަސްތުވާތަކެތީގެ ބަރުދަނުގައި 2.485 ކިލޯގްރާމް ހުއްޓެވެ. މި މީހުންގެ ތެރެއިން ބުސްރާގެ ޖަނގިޔާ ތެރެއިން 852 ގްރާމްގެ ހެރޮއިން ފެނިފައިވެ އެވެ. އަދި މުހައްމަދު ޔަސީންގެ ބޫޓު ތެރެއިން 738 ގްރާމް ހެރޮއިން އަދި މުނީރްގެ ބޫޓު ތެރެއިން 895 ގްރާމްގެ ހެރޮއިން، ފެނިފައިވެ އެވެ.\nރާއްޖެއަށް މަސްތުވާތަކެތި އެތެރެކުރި ކަމަށް ބުސްރާ ކޯޓުގައި އިއުތިރާފް ވެފައި ވިޔަސް އަދި މި މައްސަލާގައި ދައުވާއެއް ނުކުރެ އެވެ. އެހެންވެ އަނެއްކާވެސް ބަންދަށް ވަނީ 15 ދުވަސް އިތުރުކޮށްފަ އެވެ.\nފުލުހުން އިއްޔެ ކޯޓުގައި ބުނެފައިވަނީ ބުސްރާގެ ނަފްސާނީ ހާލަތު ހުރި ގޮތުން ޑޮކްޓަރަށް ދައްކައި ބޭސް ދީފައިވާ ކަމަށެވެ. އަނެއްކޮޅުން ދިފާއުން އެދުނީ ބަލި ހާލަތަށް ބަލައި ބުސްރާ މިނިވަންކޮށް ޑީޕޯޓްކޮށްދިނުމަށެވެ.\nPakistan in genai drugs aa havaaluvi dhivessaku hayyaru koffi\nފުލުހުން ބުނި ގޮތުގައި މި މައްސަލަ އަވަހަށް ނިންމަން ކުރި މަސައްކަތް ލަސްވެފައި ވަނީ ބަޔާން ނެގުމަށް ދިފާއީ ވަކީލަށް ހާޒިރު ނުވެވުމުންނެވެ. ކުރިން ވަކީލަކު ހަމަޖައްސައިދިނީ ދައުލަތުން ކަމަށް ވިޔަސް މިހާރު އައްޔަންކޮށްފައިވާ ވަކީލަކީ ބުސްރާގެ ފަރާތުން އަމިއްލައަށް ހަމަޖެއްސި ވަކީލެކެވެ.\nބަލި ހާލަތާ ބެހޭ ގޮތުން ވާހަކަ ދައްކަމުން ބުސްރާ ބުނެފައިވަނީ އޭނާގެ އާއިލާ އަކީ ވަރަށް ނިކަމެތި ބައެއް ކަމަށާއި އާއިލާ ގާތަށް އަވަހަށް ދާން ބޭނުންވާ ކަމަށެވެ. އެހެންވެ އަވަހަށް މައްސަލަ ނިންމައިދޭން އޭނާ އެދުނެވެ.\nމި މައްސަލާގައި ހިމެނޭ ޕާކިސްތާނު މީހުން ގެނައި ޑްރަގްސްއާ ހަވާލުވެފައި ވަނީ ދިވެއްސެކެވެ. ފުލުހުން ހިންގަ ކޮންޓްރޯލްޑް ޑެލިވަރީ އޮޕަރޭޝަނުގައި ހައްޔަރުކުރީ ފުވައްމުލަކު މީހެއް ކަމަށްވާ އަބްދުﷲ އާމިރު، 31، އެވެ. ފުލުހުން ބުނެފައިވާ ގޮތުގައި އޭނާ ވަނީ ޑްރަގާ ހަވާލުވުމަށް ފަހު އެ ގެނައި މީހުންނަށް 3،000 ޑޮލަރު ވެސް ދީފަ އެވެ.\nކުށްކުރުން ފުލުހުން ކްރިމިނަލް ކޯޓް މަސްތުވާތަކެތި ޑްރަގް ޓްރެފިކްކުރުން\nއެކަށީގެންވާ ހެއްކާއި ޤަރީނާނެތިގެން މާލަހެއްނުވެ ދޫކޮށްލަފާނެ. ލަސްވާ ސަބަބު ވިސްނާލާ.\nޑޮރަޤު ބޯންދީގެން ދިވެހިން މަރާލާފައި ކަލޭ ތިއުޅެނީ އާއިލާ ކައިރިއަށްދާންތަ؟ ލަދު ހަޔާތް ކޮބާ.\nކުށެއް ކުރަން ނިންމާއިރު ކީއްވެބާ އާއިލާއެއް އޮންނަކަން ނުވިސްނަނީ؟ ކަމެއްގަ ހިފުނީމަ ކޮންމެ މީހެއްގެ އާއިލާއެއް އެބައޮވޭ، ބަލި ހާލަތު އެހާ ބޮޑު. ދެން އެއްގޮތަކަށްވެސް ބަންދުކޮށްފަ ބޭތިއްބޭވަރުގެ ބަޔަކަށްނުވޭ. އެހެން މީހުން މި މީހުންނަށް ހަމްދަރުދީވާންޖެހިފަ މިއޮންނަނީ. ހަމައިގަ ތިބޭ މީހުން ހަމައިން ނެއްޓިދާނެ ކުށްވެރިންނަށް ލިބޭ ހައްގުތައް ބޮޑުކަމުން.\nމަސްތުވާތަކެތި އެތެރެކޮށް ބަސްޓުވާ ދިވެހިންގެ ވެސް ފޮޓޯ ޖަހައެވެ. ބިދޭސީން އެކަން ކުރުމަކީ އަދި މާނުބައި ކަމެކެވެ. އެމީހުންގެ ފޮޓޯ ނުޖަހަނީ ކީއްވެގެން ހެއްޔެވެ؟\nރާއްޖޭގެ ޖަލުތަކުގައި ތިބި ގިނަ މީހުންނަކީ ނަފްސާނީ އަދި ޖިސްމާނީ އަދި މާލީ ގޮތުން ވެސް ބަލި މީހުން. އެމީހުންގެ ހާލަތަށް ބަލާފައި އެއެންމެން ދޫކޮށްލަން ފެނޭ.\nބަލި ހާލަތަށް ބަލައި ދިވެހިންގެ ލާރިން ބޭސްފަރުވާކޮށް ދިވެހިންގެ ލާރިން ޑީޕޯޓް ކުރާކަށް ނުޖެހޭ. އޭނައަށް ލިބެންވާ އަދަބު ދޭންޖެހޭނެ\nއޭނައަށް ނޭގި ތަ މަސްތުވާތަކަތި ރާއްޖެ އަށް އެތެރެ ކުރީ ޖަންގިޔާ ތެރެއަށް ލައިގެން... ހަމަ ހައްޤު އަދަބު ދޭނަޖެހޭ\nޖަލުގަ 10 އަހަރު ގެންގުޅޭނީ އޭނާގެ ލާރީގަ؟ ކީކޭ ބުނާނީ!\nކުށްކޮށްފަ މަރުވާނެމޭ ބުނީމަ ނިމުނީ